title: তিন গোয়েন্দা

text: তিন গোয়েন্দা বিভিন্ন সময় সমালোচিত হয়েছে নানা কারণে। প্রথমত তিন গোয়েন্দা মৌলিক কাহিনী না হওয়ার কারণে সমালোচিত হয়। কিন্তু বিপুল চাহিদার ভিড়ে সেই সমালোচনা তেমন একটা সুবিধা করে উঠতে পারেনি। এছাড়া মাসুদ রানা সিরিজের প্রাথমিক বদনামের প্রেক্ষিতে 'প্রজাপতি' প্রকাশনীর বই অনেক পরিবারে নিষিদ্ধ হয়ে যায় বলে তিন গোয়েন্দাও অনেক অভিভাবকের নজরে নেতিবাচক হয়ে ওঠে। এছাড়া তিন গোয়েন্দা পড়ে এডভেঞ্চারের নেশায় কিছু অত্যুৎসাহী কিশোর বাবা-মা-কে না জানিয়ে বাসা থেকে বেরিয়ে পড়ায়ও তিন গোয়েন্দার প্রভাবকে সুনজরে দেখা হয়নি।


title: তিন গোয়েন্দা

text: তিন গোয়েন্দা সিরিজের ৩০০'রও বেশি বই বেরিয়েছে। তন্মধ্যে মাত্র তিনটি উপন্যাস আর বাকি সবগুলোই বড় গল্প। উপন্যাসগুলো আলাদা আলাদা বইতে দুই খন্ডে প্রকাশিত হয়েছে। সেবা প্রকাশনী থেকে প্রকাশিত প্রতিটা বইই পেপারব্যাক, এবং দাম কম। তবে প্রজাপতি প্রকাশন থেকে প্রকাশিত বইগুলো শোভন এবং হার্ডকভারে, আর এগুলোর দামও তুলনামূলক বেশি। তিন গোয়েন্দা সিরিজ প্রথমে সব বই একক বই হিসেবে প্রকাশিত হত। রকিব হাসান প্রথম ১৬০টি তিন গোয়েন্দা রচনা করেন। তারপর ২১৫ নং পর্যন্ত তিন গোয়েন্দা রচনা করেন শামসুদ্দীন নওয়াব। এরপর থেকে তিন গোয়েন্দার একক বই প্রকাশ বন্ধ হয়ে যায় এবং তিনটি একক বই একত্র করে ভলিউম আকারে প্রকাশ হয়। এ ভলিউমগুলোতে তিন গোয়েন্দা সিরিজ ছাড়াও রকিব হাসান রচিত তিন বন্ধু সিরিজের সকল বই (তিন গোয়েন্দার ছোটবেলার গ্রীনহিলসের কাহিনী), আবু সাঈদ (রকিব হাসানের ছদ্মনাম) রচিত গোয়েন্দা রাজু সিরিজের সকল বই, জাফর চৌধুরী (রকিব হাসানের ছদ্মনাম) রচিত অ্যাডভেঞ্চার সিরিজের কয়েকটি বই ও রোমহর্ষক সিরিজের সকল বই, টিপু কিবরিয়া রচিত কিশোর হরর সিরিজের কয়েকটি বই এবং কাজী শাহনূর হোসেন রচিত নীল-ছোটমামা সিরিজের সকল বই তিন গোয়েন্দায় রূপান্তর করে প্রকাশ করা হয়।


title: তিন গোয়েন্দা

text:
গোয়েন্দা রাজু বাংলাদেশের সেবা প্রকাশনী হতে প্রকাশিত একটি কিশোর গোয়েন্দা কাহিনী সিরিজ। এ সিরিজের লেখক আবু সাঈদ যা রকিব হাসান-এর ছদ্মনাম। গোয়েন্দা রাজু মোট সাত জন সদস্য নিয়ে একটি গোয়েন্দা দল গঠন করে, দলের নাম দেয়া হয় গোপন রহস্যভেদী দল সংক্ষেপে রদল। কিন্তু কেউ যাতে না বুঝতে পারে তাই রদল-এর পরের অক্ষরগুলো নিয়ে সাঙ্কেতিক ভাবে দলের নাম করা হয় লধশ। বইগুলো মূলতঃ এনিড ব্লাইটন ও পরবর্তীতে এভালিন ল্যামান্ড রচিত 'দি সিক্রেট সেভেন' সিরিজের ভাবানুবাদ। এনিড ব্লাইটন ১৫টি সিক্রেট সেভেন (১৯৪৯-১৯৬৩) সিরিজের বই লেখেন। এছাড়া এভালিন ল্যামান্ড (Evelyne Lallemand) ফ্রেঞ্চ ভাষায় ১২টি সিক্রেট সেভেন (১৯৭৬-১৯৮৪) সিরিজের বই লেখেন যা পরে ইংরেজিতে অনুদিত হয়।
তিন গোয়েন্দায় ভাল মানের কাহিনির অভাবে এবং রকিব হাসান তিন গোয়েন্দা লেখা ছেড়ে দেওয়ায় সেবা প্রকাশনীর অন্যান্য অনেক সিরিজের মত গোয়েন্দা রাজুর সকল বই তিন গোয়েন্দায় রূপান্তর করা হয় এবং তিন গোয়েন্দা ভলিউমে যোগ করা হয়। রাজু তিন গোয়েন্দায় কিশোর, অপু তিন গোয়েন্দায় মুসা, অজিত তিন গোয়েন্দায় রবিন, টিপু তিন গোয়েন্দায় বব, মিশা তিন গোয়েন্দায় মিশা, রানু তিন গোয়েন্দায় ডলি, অনিতা তিন গোয়েন্দায় অনিতা, কুকুর জিমি তিন গোয়েন্দায় টিটু, বাবলি তিন গোয়েন্দায় বাবলি এবং লুডু তিন গোয়েন্দায় পটার চরিত্র হিসেবে স্থান পায়।


title: তিন গোয়েন্দা

text: ২৭ অক্টোবর ২০১৪ থেকে মাছরাঙা টেলিভিশনে প্রতি মঙ্গল ও বুধবার রাত আটটায় তিন গোয়েন্দা ধারাবাহিকের প্রচার শুরু হয়। এর কাহিনি বিন্যাস ও নাট্যরূপ দিয়েছেন মাজহারুল হক পিন্টু। চিত্রনাট্য ও পরিচালনা করেছেন আবুল হোসেন খোকন। কিশোর পাশার চরিত্রে কাব্য, রবিন মিলফোর্ড চরিত্রে বাঁধন এবং মুসা আমান চরিত্রে অয়ন অভিনয় করেছেন। নাটকটি চিত্রায়িত হয়েছে কক্সবাজার ও বান্দরবানের বিভিন্ন লোকেশনে।


title: জেমস ওয়াটসন

text: জেমস ডি. ওয়াটসন (জন্ম এপ্রিল ৬, ১৯২৮) নোবেল পুরস্কার বিজয়ী একজন মার্কিন আণবিক জীববিজ্ঞানী। ফ্রান্সিস ক্রিক এর সাথে তিনি ডি. এন. এ. এর গঠন সংক্রান্ত তত্ত্ব প্রদান করার জন্য বিখ্যাত হয়ে আছেন।


title: জেমস ওয়াটসন

text: জেমস ওয়াটসন ১৯২৮ সালে মার্কিন যুক্তরাষ্ট্রে জন্মগ্রহণ করেন। তিনি শিকাগো বিশ্ববিদ্যালয়ে প্রাণীবিদ্যা বিষয়ে পড়াশোনা করেন এবং ইন্ডিয়ানা বিশ্ববিদ্যালয় থেকে ১৯৫০ সালে পিএইচ. ডি. ডিগ্রী অর্জন করেন। ১৯৫০ থেকে ১৯৫৩ সাল পর্যন্ত তিনি কোপেনহেগেন এবং ক্যামব্রীজে কাজ করেন। ক্যামব্রীজে তিনি ক্রীকের সাথে একত্রে ডি. এন. এ. -এর গঠন আবিষ্কার করেন যার জন্য ১৯৬২ সালে তাঁরা মরিস উইলকিন্সের সাথে যুগ্মভাবে নোবেল পুরস্কার লাভ করেন।


title: জেমস ওয়াটসন

text: ১৯৫৩ সালে তিনি ক্যালটেকে কাজ করতে যুক্তরাষ্ট্রে ফিরে আসেন। ১৯৫৫ সালে তিনি হার্ভার্ড বিশ্ববিদ্যালয়ে কাজ করতে শুরু করেন। ১৯৬১ সালে সেখানকার "আণবিক জীববিজ্ঞান ও জীবন-রসায়নবিদ্যা" বিভাগের একজন অধ্যাপক হিসাবে নিয়োগ পান এবং ১৯৭৬ সাল পর্যন্ত সেখানে কাজ করেন। তিনি বর্তমানে লং আইল্যান্ডে অবস্থিত "কোল্ড স্প্রিং হারবার গবেষণাগার" নামক আণবিক জীববিজ্ঞান বিষয়ে গবেষণাকারী একটি প্রতিষ্ঠানের প্রেসিডেন্ট পদে বহাল আছেন। এর আগে ১৯৬৮ থেকে ১৯৯৪ সাল পর্যন্ত তিনি এই প্রতিষ্ঠানটির পরিচালক হিসাবে দায়িত্ব পালন করেন।


title: জেমস ওয়াটসন

text: তাঁর রচিত গ্রন্থগুলির মধ্যে 'দ্বি-হেলিক্স: ডি. এন. এ. -এর গঠন আবিষ্কারের ভেতরের কাহিনী' বা 'The Double Helix: A Personal Account of the Discovery of the Structure of DNA'(১৯৬৮) সবচেয়ে বিখ্যাত। এটি বিজ্ঞানবিষয়ক সর্বকালের সবচেয়ে জনপ্রিয় গুটিকয় গ্রন্থের একটি। এছাড়া তিনি আরো লিখেছেন:


title: হ্যারি পটার (চরিত্র)

text: হ্যারি জেমস পটার (ইংরেজিতে Harry James Potter) ব্রিটিশ লেখিকা জে. কে. রাউলিং রচিত হ্যারি পটার উপন্যাস সিরিজের প্রধান চরিত্র। হ্যারিকে ঘিরেই এই সিরিজের কাহিনী আবর্তিত হয়েছে। হ্যারি ১১ বছর বয়সে সর্বপ্রথম জানতে পারে যে সে একজন জাদুকর।


title: হ্যারি পটার (চরিত্র)

text: কাহিনীর পটভূমি হচ্ছে হগওয়ার্টস স্কুল অফ উইচক্র্যাফট অ্যান্ড উইজার্ড্রি। সেখানে হ্যারি তার ঘনিষ্ঠ দুই বন্ধু রন উইজলি ও হারমায়োনি গ্রেঞ্জার এর সাথে বিভিন্ন অ্যাডভেঞ্চারে অংশ নেয়। হ্যারি ধীরে ধীরে আবিষ্কার করে যে, সে জাদুকর সম্প্রদায়ের মধ্যে অত্যন্ত বিখ্যাত। তার চেহারার সবচেয়ে উল্লেখযোগ্য দিক হচ্ছে তার কপালে বিদ্যুৎ চমকের মত কাটা দাগ, যা স্কার নামে পরিচিত। লর্ড ভোলডেমর্ট যখন হ্যারিকে মারতে "আভাডা কেডাভ্রা" নামক অভিশাপ দিয়েছিল তখন হ্যারির কপালে এই দাগ সৃষ্টি হয়েছে। ভোলডেমর্ট হ্যারির বাবা-মাকে হত্যা করেছে। জাদু বিশ্বে হ্যারিই একমাত্র ব্যক্তি যে "আভাডা কেডাভ্রা" নামক মৃত্যু অভিশাপ থেকে বেঁচে গেছে। এর ফলে লর্ড ভোলডেমর্টের পতন হয়েছে।


title: হ্যারি পটার (চরিত্র)

text: উপন্যাসে হ্যারি জেমস ও লিলি পটারের একমাত্র সন্তান। তার পিতার মত হ্যারির কালো চুল অপরিপাটী ভাবে সাজানো। তার স্বভাব, চরিত্র, ব্যক্তিত্ব সে পেয়েছে তার মায়ের কাছ থেকে। মায়ের সবুজ চোখও সে পেয়েছে। প্রথম উপন্যাসে হ্যারিকে ছোট আকারের ও পাতলা শরীরের বলা হলেও পঞ্চম বইয়ে তাকে লম্বা বলা হয়েছে। সে গোল ফ্রেমের চশমা পরে।


title: হ্যারি পটার (চরিত্র)

text: রাউলিং এর মতে, ১৯৯০ সালে তিনি যখন ম্যানচেস্টার থেকে লন্ডন যাচ্ছিলেন তখন ট্রেনের জন্য অপেক্ষমাণ থাকাকালে রেলস্টেশনে সর্বপ্রথম তার মাথায় "হ্যারি পটার" এর ধারণাটি আসে। তার মতে, "কালো চুলের চশমা পরা শীর্নকায় ছেলেটি, যে জানতই না যে সে একজন জাদুকর, আমার কাছে ক্রমেই বাস্তব হয়ে উঠছিল"। তিনি হ্যারিকে একজন অনাথ হিসেবে সৃষ্টি করেন। ১৯৯৯ সালে "দ্য গার্ডিয়ান" পত্রিকাকে দেওয়া এক সাক্ষাৎকারে তিনি বলেন, "হ্যারিকে অনাথ হতেই হত; ফলে, সে মুক্ত ও স্বাধীনভাবে বেড়ে উঠতে পারবে। তার মধ্যে বাবা মায়ের অনুশাসন মেনে চলা বা তাদেরকে অসন্তুষ্ট করার কোন ভয় থাকবে না। হগওয়ার্টসকেও একটি আবাসিক স্কুল হতেই হত। কেননা সিরিজের বেশিরভাগ গুরুত্বপূর্ণ ঘটনাই রাতের বেলা সংঘটিত হয়েছে! এছাড়া এখানে রয়েছে নিরাপত্তা। আমার নিজের একজন সন্তান থাকলে আমাকে এটা বিশ্বাস করতেই হবে যে শিশুদের জন্য সর্বাগ্রে নিরাপত্তা নিশ্চিত করা আবশ্যক। হগওয়ার্টস হ্যারিকে সেটাই দিয়েছে।"


title: হ্যারি পটার (চরিত্র)

text: ১৯৯০ সালের ৩০ ডিসেম্বর রাউলিং এর মায়ের মৃত্যু তাকে বেশ প্রভাবিত করে। তিনি তার লেখনীর মাধ্যমে, হ্যারির মনে মৃত বাবা মায়ের জন্য যে শূন্যতা ও ভালবাসাবোধ এবং তাদেরকে ফিরে পাওয়ার জন্য যে আকুলতা তৈরি করেছেন, তা অত্যন্ত গভীর ও বাস্তবসম্মত কেননা তিনি নিজের জীবনের অভিজ্ঞতাকে এর সাথে সমন্বয় করেছেন। ২০০০ সালে তিনি এক সাক্ষাৎকারে বলেন যে, হ্যারির ব্যক্তিত্ব সৃষ্টিতে টি এইচ হোয়াইট রচিত "দ্য সোর্ড ইন দ্য স্টোন" উপন্যাসের ওয়ার্ট চরিত্রটি তাকে বিশেষভাবে অনুপ্রাণিত করেছে। তিনি তার নিজের জন্মদিন ৩১ জুলাইকে হ্যারির জন্মদিন হিসেবে প্রতিষ্ঠিত করেছেন। এছাড়াও তিনি বলেছেন যে, তিনি হ্যারিকে বাস্তব জীবনের কোন চরিত্র অবলম্বনে সৃষ্টি করেন নি, "সে আমারই একটি অংশ থেকে সৃষ্টি হয়েছে"।


title: হ্যারি পটার (চরিত্র)

text: রাউলিং বলেছেন যে হ্যারি ছোট শিশুদের জন্য একজন উত্তম আদর্শ হতে পারে। "কাল্পনিক হিরোর সবচেয়ে বড় সুবিধা হল, তুমি তাকে বাস্তবের হিরোর চেয়েও বেশি জানতে পারবে। যদি কেউ হ্যারিকে পছন্দ করে এবং তাকে চিহ্নিত করতে পারে, তাহলে আমি আনন্দিত, কারণ আমি মনে করি হ্যারিকে অবশ্যি পছন্দ করা যায়"।


title: হ্যারি পটার (চরিত্র)

text: হ্যারি সর্বপ্রথম "হ্যারি পটার অ্যান্ড দ্য ফিলোসফার্স স্টোনে" (যুক্তরাষ্ট্রেঃ "হ্যারি পটার অ্যান্ড দ্য সরসারার্স স্টোন") সিরিজের প্রধান চরিত্র হিসেবে উপস্থিত হয়। হ্যারির বয়স যখন এক বছর ছিল, তখন ইতিহাসের সবচেয়ে ভয়ঙ্কর কালো জাদুকর লর্ড ভলডেমর্ট হ্যারির বাবা মাকে হত্যা করে। সে হ্যারিকেও হত্যা করতে চেয়েছিল, কিন্তু সে চেষ্টা ব্যর্থ হয় এবং তার শরীর ধ্বংস হয়ে যায়, শুধুমাত্র আত্মার খন্ডিত অংশ নিয়ে কোন রকম বেঁচে থাকে।


title: হ্যারি পটার (চরিত্র)

text: রাউলিং এর মতে, অতীতের কাহিনী তৈরি করা অনেকটাই আবশ্যকীয় ছিল। "মূল ধারণা ছিল যে হ্যারি... সে জানত না যে সে একজন জাদুকর... তারপর আমি ভাবতে থাকলাম, কেন, এটা কিভাবে সম্ভব যে, সে জানত না... তার বয়স যখন এক বছর ছিল, তখন ইতিহাসের সবচেয়ে ভয়ঙ্কর কালো জাদুকর লর্ড ভলডেমর্ট তাকে হত্যা করার চেষ্টা করে। সে তার বাবা মাকে হত্যা করে, এরপর হ্যারির দিকে অগ্রসর হয়। সে তাকে অভিশাপ দেওয়ার চেষ্টা করে... কিন্তু কোন এক রহস্যময় কারণে, অভিশাপটি হ্যারির উপর কোন কাজ করে নি। এটি হ্যারির কপালে একটি বিদ্যুৎ চমকানো আকৃতির একটি কাটা দাগ সৃষ্টি করে, এবং বুমেরাং হয়ে ভলডেমর্টের দিকে ফিরে যায়। এরপর থেকেই ভলডেমর্টকে আর দেখা যায় নি"।


title: হ্যারি পটার (চরিত্র)

text: এর ফলশ্রুতিতে হ্যারি একজন অনাথ ও এতীম হয়ে পড়ে। সে তার পরিবারের একমাত্র জীবিত সদস্য, ডার্সলিদের সাথে বাস করতে থাকে। তার এগারতম জন্মদিনে, হ্যারি জানতে পারে যে সে একজন জাদুকর। রুবিয়াস হ্যাগ্রিড তাকে হগওয়ার্টস জাদুর স্কুলে ভর্তি করানোর জন্য নিতে আসে। সেখানে সে জাদুবিশ্ব, তার বাবা মা এবং ভলডেমর্ট সম্পর্কে জানতে পারে। সে গ্রিফিন্ডর হাউজের ছাত্র হিসেবে নির্বাচিত হয় এবং দ্রুত সহপাঠী রন উইজলি ও হারমায়োনি গ্রেঞ্জার এর সাথে বন্ধুত্ব সৃষ্টি করে। এসময় তারা তিনজন বুঝতে পারে যে, ভলডেমর্ট ফিলোসফার্স স্টোন বা পরশপাথরটি চুরি করার চেষ্টা করছে। এর মধ্যে তার সাথে সহপাঠী ড্রেকো ম্যালফয় ও পোশন বিষয়ের শিক্ষক সেভেরাস স্নেইপের শত্রুতা গড়ে উঠে। ১৯৯৯ সালে রাউলিং এক সাক্ষাৎকারে বলেন যে, ড্রেকো চরিত্রটি তার স্কুলের উত্ত্যক্তকারী ছাত্রদের অবলম্বনে সৃষ্টি করা হয়েছে। এবং স্নেইপ ক্ষমতার অপব্যবহারকারী শিক্ষকদের অবলম্বনে সৃষ্ট।


title: হ্যারি পটার (চরিত্র)

text: রাউলিং বলেছেন, বইয়ে "এরিসেডের আয়না" অধ্যায়টি তার সবচেয়ে প্রিয় অংশ। কারণ এই আয়নায় হ্যারির অন্তরের সবচেয়ে গভীর আকাংক্ষা প্রতিফলিত হয়, সে তার মৃত বাবা মাকে দেখতে পায়। রাউলিং এর কাছে সবচেয়ে মজার দৃশ্য হচ্ছে যখন হ্যারি ডার্সলিদের উপস্থিতিতে চিড়িয়াখানা থেকে একটি বোয়া কনস্ট্রাকটর সাপকে মুক্ত করে দেয়।


title: হ্যারি পটার (চরিত্র)

text: দ্বিতীয় বই, "হ্যারি পটার অ্যান্ড দ্য চেম্বার অফ সিক্রেটস" এ, রাউলিং হ্যারিকে একটি গোপন ডায়েরিতে সংরক্ষিত ভলডেমর্টের স্মৃতি, টম মারভোলো রিডলের সাথে প্রতিদ্বন্দীতায় অবতীর্ণ করান। রিডল রনের ছোট বোন জিনি উইজলিকে নিজের নিয়ন্ত্রণে নিয়ে আসে। যখন হঠাৎ করে মাগল বংশজাত ছাত্রছাত্রীদের উপর আক্রমণ শুরু হয়, তখন অনেকে মনে করেছিল, হয়ত হ্যারি এই আক্রমণগুলো পরিচালনা করছে। ফলে সন্দেহের একটি পরিবেশ সৃষ্টি হয়। বইয়ের শেষ দিকে জিনি উধাও হয়ে যায়। তাকে উদ্ধার করার জন্য, হ্যারি রিডলকে মোকাবেলা করে এবং চেম্বার অফ সিক্রেটসের দানবটিকে হত্যা করে।


title: হ্যারি পটার (চরিত্র)

text: তৃতীয় বই "হ্যারি পটার অ্যান্ড দ্য প্রিজনার অফ আজকাবান" এ, রাউলিং সময় পরিভ্রমণের ধারণাটি ব্যবহার করেন। হ্যারি জানতে পারে হ্যারির বাবা মা তাদের বন্ধু পিটার পেট্টিগ্রুর বিশ্বাসঘাতকতার কারণে নিহত হয়েছিল। কিন্তু এ অপরাধের জন্য হ্যারির গডফাদার সিরিয়াস ব্ল্যাককে দায়ী করা হয় এবং তাকে জাদুকরদের জেলখানা আজকাবানে পাঠানো হয়। সিরিয়াস প্রতিশোধ নেওয়ার জন্য আজকাবান থেকে পালিয়ে আসে। এসময় হ্যারি ও হারমায়োনি একটি টাইম টার্নার ব্যবহার করে সিরিয়াসকে এবং বাকবিক নামের একটি হিপোগ্রিফকে উদ্ধার করে। কিন্তু পেট্টিগ্রু পালিয়ে যায়, ফলে নির্দোষ সিরিয়াস একজন জেল পালানো খুনী হিসেবেই পরিচিতি পায়।


title: হ্যারি পটার (চরিত্র)

text: পুর্ববর্তী বইগুলোতে হ্যারিকে একজন শিশু হিসেবে বর্ণনা করা হলেও, চতুর্থ বই "হ্যারি পটার অ্যান্ড দ্য গবলেট অফ ফায়ার" থেকে "হ্যারি শারীরিক ও মানসিক পরিপক্বতা লাভ করতে থাকে এবং তার অভিজ্ঞতার সীমা বিস্তৃত হয়"। হ্যারির এই পরিপক্বতা দৃশ্যমান হয় যখন সে র‌্যাভেনক্ল হাউজের ছাত্রী চো চ্যাং এর প্রতি আগ্রহী হয়। এসময় "গবলেট অফ ফায়ার" রহস্যজনকভাবে ট্রাইউইজার্ড টুর্নামেন্টে প্রতিযোগিতার জন্য হগওয়ার্টস থেকে সেডরিক ডিগরির পাশাপাশি হ্যারিকে নির্বাচিত করে।


title: হ্যারি পটার (চরিত্র)

text: আসলে এটা হ্যারির জন্য ভলডেমর্টের স্থাপন করা মৃত্যুফাঁদ ছিল। টুর্নামেন্টের ফাইনাল চ্যালেঞ্জে, একটি পোর্টকি হ্যারি ও সেডরিককে একটি কবরস্থানে নিয়ে যায়। সেখানে পিটার পেট্টিগ্রু সেডরিককে হত্যা করে। আর ভলডেমর্ট হ্যারির রক্ত ব্যবহার করে পুনরায় তার দেহ ফিরে পায়। এরপর হ্যারি ভলডেমর্টের সাথে দ্বন্দ্বযুদ্ধে অবতীর্ণ হয় এবং তাদের জাদুদন্ড একটি সোনালি আলোর রশ্মির সাহায্যে পরস্পরের সাথে যুক্ত হয়ে যায়। এরপর ভলডেমর্ট যাদেরকে হত্যা করেছিল, তাদের আত্মার প্রতিচ্ছায়া একে একে ভলডেমর্টের দন্ড থেকে বের হতে থাকে। এদের মধ্যে সেডরিক এবং জেমস ও লিলি পটারের আত্মাও ছিল। এই আত্মাগুলো হ্যারিকে কিছুক্ষণের জন্য সুরক্ষিত করে এবং হ্যারি সেডরিকের মৃতদেহ নিয়ে হগওয়ার্টসে ফিরে আসে। রাউলিং এর মতে এই ঘটনাটি অত্যন্ত গুরুত্বপূর্ণ, কারণ এর থেকে হ্যারির সাহসিকতার প্রমাণ পাওয়া যায়। আর সেডরিকের মৃতদেহ উদ্ধার করা, হ্যারির চরিত্রের নিঃস্বার্থপরতার পরিচায়ক। রাউলিং বলেন, চতুর্থ বইয়ে হ্যারির জীবনের একটি ধাপ শেষ হয় এবং পরবর্তী বই থেকে আরেকটি ধাপ শুরু হয়। "সে আর সুরক্ষিত নয়। এতদিন সে সুরক্ষিত ছিল। কিন্তু এটা অনুধাবনের জন্য তার বয়স একটু কমই ছিল। এখন সে মাত্র ১৫ বছরে পা দিয়েছে কিন্তু এখনই তাকে এটি অনুধাবন করতে হবে।"


title: হ্যারি পটার (চরিত্র)

text: পঞ্চম বই "হ্যারি পটার অ্যান্ড দ্য অর্ডার অফ দ্য ফিনিক্স" এ, জাদু মন্ত্রণালয় হ্যারি ও ডাম্বলডোরের বিরুদ্ধে অবস্থান নেয় এবং ভলডেমর্টের পুনরাগমনকে অস্বীকার করে। জাদু মন্ত্রণালয় ডলোরেস আমব্রিজ নামে মন্ত্রণালয়ের এক কর্মকর্তাকে হগওয়ার্টসের ডিফেন্স অ্যাগেইনস্ট দ্য ডার্ক আর্টস (কালো জাদুর বিরুদ্ধে প্রতিরোধ) বিষয়ের নতুন শিক্ষক হিসেবে নিযুক্ত করে। কারণ, মন্ত্রণালয় অমূলকভাবে সন্দেহ করেছিল যে, ডাম্বলডোর ক্ষমতা দখলের জন্য ছাত্রছাত্রীদের নিয়ে একটি সৈন্যদল গঠন করছেন। আমব্রিজ ছাত্রছাত্রীদের বাস্তব জীবনভিত্তিক প্রতিরোধমূলক শিক্ষা দিতে আনীহা জ্ঞাপন করেন। তিনি দ্রুত আরো ক্ষমতা লাভ করেন এবং ডাম্বলডোরকে সরিয়ে স্কুলের ক্ষমতা নিজের হাতে তুলে নেন। এসব ঘটনা হ্যারিকে বিক্ষুব্ধ করে তোলে। রাউলিং বলেছেন যে, তিনি হ্যারিকে প্রচন্ড মানসিক চাপের মধ্য দিয়ে নিয়ে গেছেন। এর মাধ্যমে তার সহনশীলতা ও মানবতাবোধ প্রকাশ পেয়েছে। "হ্যারি একজন স্বাভাবিক মানুষ এবং হিরো। এটাই ভলডেমর্টের সাথে তার একটি বড় পার্থক্য। কারণ ভলডেমর্ট নিজেকে মানুষ হিসেবে দেখতে পছন্দ করে না।"


title: হ্যারি পটার (চরিত্র)

text: হারমায়োনির প্রস্তাবে, হ্যারি একটি গোপন ছাত্র সংগঠন সৃষ্টি করে। এর নাম দেওয়া হয় ডাম্বলডোর'স আর্মি। এর উদ্দেশ্য ছিল, প্রফেসর আমব্রিজকে অগ্রাহ্য করে, তাদের কালো জাদুর বিরুদ্ধে প্রতিরোধ বিষয়ে জ্ঞান ও দক্ষতা বৃদ্ধি করা। তাদের সবকিছুই পরিকল্পনামত চলছিল। কিন্তু একসময়, ডাম্বলডোর'স আর্মির একজন সদস্য তাদের সাথে বিশ্বাসঘাতকতা করে এবং আমব্রিজের কাছে সংগঠনটি্র কথা ফাঁস করে দেয়। ফলশ্রুতিতে ডাম্বলডোরকে হগওয়ার্টস ত্যাগ করতে হয়। কিছুদিন পরেই হ্যারি আবার মানসিক আঘাত লাভ করে যখন তার গডফাদার সিরিয়াস ডিপার্টমেন্ট অফ মিস্টেরিসে ডেথ ইটার বেল্লাট্রিক্স লেস্ট্র্যাঞ্জ এর সাথে দ্বন্দ্বযুদ্ধ করার সময় নিহত হন। কিন্তু হ্যারি ভলডেমর্টের একটি গুরুত্বপূর্ণ প্রফেসি বা ভবিষ্যৎবাণী চুরি করার প্রচেষ্টা ব্যর্থ করে দেয় এবং আমব্রিজকে হগওয়ার্টস থেকে বিতাড়িত করতে সক্ষম হয়। রাউলিং মন্তব্য করেন, "এবং এখন ধ্বংসস্তুপের মধ্য থেকে হ্যারির পুনরুত্থান ঘটবে।" "অর্ডার অফ দ্য ফিনিক্সের" আরেকটি দিক ছিল যে, চো চ্যাং এর সাথে হ্যারির সম্পর্ক গড়ে উঠে। কিন্তু তা দ্রুতই ভেঙ্গে যায়। রাউলিং বলেন, "তারা কখনোই সুখী হতে পারত না, তাই এটা তাড়াতাড়ি শেষ হয়ে যাওয়াতেই ভাল হয়েছে"।


title: হ্যারি পটার (চরিত্র)

text: ষষ্ঠ বই, "হ্যারি পটার অ্যান্ড দ্য হাফ-ব্লাড প্রিন্স" এ, হ্যারি একটি কোলাহলপূর্ণ বয়ঃসন্ধিতে প্রবেশ করে। রাউলিং বলেন যে, এটা তার ও তার ছোট বোনের তারুণ্যের কঠিন সময়ের উপর ভিত্তি করে লিখিত। এ বইয়ে রাউলিং হ্যারি ও অন্যান্য চরিত্রের ব্যক্তিগত জীবন ও পরস্পরের সাথে তাদের সম্পর্ক ও রোমান্সের প্রতি জোর দেন। চো এর সাথে সম্পর্ক গড়ার ব্যর্থ প্রচেষ্টার পর সে জিনির প্রতি আগ্রহী হয় এবং পরবর্তীতে হ্যারি জিনির সাথে সম্পর্ক গড়ে তোলে। কিন্তু বইয়ের শেষ অধ্যায়ে, সে জিনির সাথে সম্পর্কচ্ছেদ করে, তাকে ভলডেমর্টের হাত থেকে রক্ষা করার জন্য। কারণ জিনির সাথে হ্যারির সম্পর্ক থাকলে হয়ত ভলডেমর্ট হ্যারিকে ধরার জন্য জিনিকে টার্গেট করত।


title: হ্যারি পটার (চরিত্র)

text: এ বইয়ে হগওয়ার্টসের পোশন বিষয়ের সাবেক শিক্ষক হোরেস স্লাগহর্ন তার পুরনো বিষয়ে শিক্ষকতা করার জন্য ফিরে আসেন। কেননা বর্তমান শিক্ষক স্নেইপ কালো জাদুর বিরুদ্ধে প্রতিরোধ বিষয়ের শিক্ষক হিসেবে নিযুক্ত হন। হ্যারি পোশন ক্লাসে "দ্য হাফ-ব্লাড প্রিন্স" নামক একজন সাবেক ছাত্রের একটি পুরনো পোশান বই পায়, যেটা ব্যবহার করে সে তার পোশান ক্লাসে সেরা ছাত্র হিসেবে পরিচিতি পায়। এই বইটিতে হাতেলেখা বিভিন্ন নোট, পুনরালোচনা ও নতুন জাদুমন্ত্র লেখা ছিল। বিভিন্ন সময়ে ডাম্বলডোরের সাথে প্রাইভেট মিটিং এর মাধ্যমে হ্যারি ভলডেমর্টের শিশুকাল, তারুণ্য, ক্ষমতায় আরোহন প্রভৃতি সম্পর্কে জানতে পারে। এছাড়াও সে আরো জানতে পারে যে, ভলডেমর্ট অমরত্ব লাভের জন্য তার আত্মাকে সাতটি টুকরায় (হরক্রাক্স) বিভক্ত করেছে। এর মধ্যে দুইটি ইতোমধ্যেই ধ্বংস হয়েছে। এ দুইটি হল ডায়েরি ও আংটি। পরবর্তীতে, হ্যারি ও ডাম্বলডোর আরেকটি হরক্রাক্স উদ্ধার করে, কিন্তু এটি একটি নকল হরক্রাক্স ছিল। বইয়ের শেষ দিকে, ডেথ ইটাররা হগওয়ার্টসে প্রবেশ করে এবং স্নেইপ ডাম্বলডোরকে হত্যা করে। স্নেইপ পালিয়ে যাওয়ার পর, হ্যারি আবিষ্কার করে যে, স্নেইপই হল হাফ-ব্লাড প্রিন্স।


title: হ্যারি পটার (চরিত্র)

text: এরপর হ্যারির লক্ষ্য হয় একটাই যে, অবশিষ্ট হরক্রাক্সগুলো খুঁজে বের করে ধ্বংস করা ও ডাম্বলডোরের মৃত্যুর প্রতিশোধ নেওয়া। ২০০৫ সালে এক সাক্ষাৎকারে রাউলিং বলেন যে, "ষষ্ঠ বইয়ের পর হ্যারি এই মতাদর্শে বিশ্বাস স্থাপন করে যে, তারা একটি যুদ্ধের মধ্যে আছে। সে মানসিকভাবে যুদ্ধের প্রস্তুতি নিতে থাকে। এবং এখন সে বাইরে গিয়ে লড়াই করার জন্য প্রস্তুত। সে এখন ভলডেমর্ট ও স্নেইপের বিরুদ্ধে প্রতিশোধ নিতে চায়।"


title: হ্যারি পটার (চরিত্র)

text: এই বইয়ে হ্যারির শত্রু ড্রেকো ম্যালফয় এর রহস্যময় ও সন্দেহজনক কর্মকান্ডের উপরও আলোকপাত করা হয়েছে। ভলডেমর্ট ম্যালফয়কে একটি কাজ দেয় আর কাজটি হল ডাম্বলডোরকে হত্যা করা। মোনিং মার্টলের বাথরুমে হ্যারি এ ব্যাপারে ম্যালফয়কে মোকাবেলা করে ও দ্বন্দ্বযুদ্ধে অবতীর্ণ হয়। এসময় হ্যারি ম্যালফয়ের উপর হাফ-ব্লাড প্রিন্সের স্পেল "সেকটামসেম্প্রা" প্রয়োগ করে, এতে সে মারাত্মকভাবে আহত হয়। এতে হ্যারি ভীত হয় এবং যখন সে জানতে পারে ড্রেকো তার বাবা মায়ের জীবন রক্ষার জন্য ভলডেমর্টের পক্ষে কাজ করছে, তখন হ্যারি তার জন্য সমবেদনা অনুভব করে।


title: হ্যারি পটার (চরিত্র)

text: সপ্তম ও শেষ বই "হ্যারি পটার অ্যান্ড দ্য ডেথলি হ্যালোস" এ, হ্যারি, রন ও হারমায়োনি হগওয়ার্টসে ফিরে না আসার সিদ্ধান্ত নেয়। তাদের লক্ষ্য একটাই, ভলডেমর্টের অবশিষ্ট হরক্রাক্সগুলো খুঁজে বের করে ধ্বংস করা এবং তারপর ভলডেমর্টকে হত্যা করা। এসময় তারা তিনজন ভলডেমর্টের নবগঠিত শাসনামলকে উপেক্ষা করে হরক্রাক্সের খোঁজে সমগ্র দেশ ঘুরতে থাকে। এর মাধ্যমে হ্যারির অনুপম সাহসের দৃষ্টান্ত মেলে। রাউলিং এর মতে, বলার মত দৃশ্য হচ্ছে যখন হ্যারি ভলডেমর্টের ভৃত্যদের নির্যাতন ও নিয়ন্ত্রণ করার জন্য আনফরগিভেবল কার্স বা অক্ষমনীয় অভিশাপ "ক্রুসিয়াটাস" ও "ইমপেরিয়াস" কার্স এবং ষষ্ঠ বইয়ে ড্রেকো ম্যালফয়ের উপর সেকটামসেম্প্রা কার্স প্রয়োগ করে। প্রত্যেকবারই হ্যারির চরিত্রের আরেকটি বিশেষ দিক প্রকাশ করে। যদিও তিনি বলেছেন যে, "এসময় সে একটি বিশেষ পরিস্থিতিতে থাকে এবং খারাপ মানুষদের হাত থেকে ভাল মানুষকে রক্ষা করে"।


title: হ্যারি পটার (চরিত্র)

text: হ্যারি বুঝতে পারে যে, তার স্বনির্ভরকেন্দ্রিক মানসিকতা অনেক সময় তার শত্রুদের কাছে তাকে দুর্বল করে তোলে। পরবর্তীতে ভলডেমর্ট যখন স্নেইপকে হত্যা করে, তখন সে বুঝতে পারে যে, স্নেইপ আসলে বিশ্বাসঘাতক হত্যাকারী নয়, কিন্তু একজন ট্র্যাজিক অ্যান্টি-হিরো যার ডাম্বলডোরের প্রতি আনুগত্য ছিল। তেত্রিশতম অধ্যায় "প্রিন্সের কাহিনীতে", স্নেইপের রেখে যাওয়া স্মৃতি প্রমাণ করে যে, স্নেইপ হ্যারির মা, লিলি ইভান্সকে ভালবাসত। কিন্তু স্নেইপের ভবিষ্যৎ ডেথ ইটারদের সাথে বন্ধুত্ব এবং "রক্তের বিশুদ্ধতায়" বিশ্বাসের কারণে তাদের বন্ধুত্ব শেষ হয়ে যায়। যখন ভলডেমর্ট পটারদের হত্যা করে, তখন স্নেইপ লিলির ছেলেকে রক্ষা করার প্রতিজ্ঞা করে, যদিও সে হ্যারিকে জেমস পটারের ছেলে হওয়ায় অবজ্ঞার চোখে দেখত। আরো জানা যায় যে, স্নেইপ আসলে ডাম্বলডোরকে হত্যা করে নি, বরং ডাম্বলডোরের পূর্ব পরিকল্পনাকে বাস্তবায়ন করেছে। একটি স্লো-স্প্রিডিং কার্সে ধীরে ধীরে মৃত্যুর পথে গমনকারী ডাম্বলডোর চেয়েছিলেন, ডেথ ইটারদের মধ্যে স্নেইপের অবস্থানকে সুসংহত করতে এবং ড্রেকোকে ভলডেমর্টের হাত থেকে রক্ষা করতে।


title: হ্যারি পটার (চরিত্র)

text: হ্যারিকে পরাজিত করতে ভলডেমর্ট ডাম্বলডোরের কবর থেকে "এল্ডার ওয়ান্ডটি" চুরি করে। এটা ছিল তখন পর্যন্ত সৃষ্ট সবচেয়ে শক্তিশালী জাদুদন্ড। এটা দিয়ে সে দুইবার হ্যারির উপর কিলিং কার্স (হত্যার অভিশাপ) প্রয়োগ করে। প্রথমবার এই কার্সের ফলে হ্যারি জীবন ও মৃত্যুর মাঝামাঝি একটি স্থানে আটকা পড়ে। "কিংস ক্রস" অধ্যায়ে, ডাম্বলডোরের আত্মা হ্যারিকে জানায় যা, যখন ভলডেমর্ট হ্যারিকে শিশু অবস্থায় হত্যা করতে গিয়ে ব্যর্থ হয়, হ্যারি ভলডেমর্টের একটি হরক্রাক্সে পরিণত হয়। ভলডেমর্টের খন্ডিত আত্মার একটি টুকরা যতক্ষণ হ্যারির মধ্যে বাস করবে, ততক্ষণ পর্যন্ত হ্যারি ভলডেমর্টকে হত্যা করতে সক্ষম হবে না। আর যেহেতু হ্যারি স্বেচ্ছায় মৃত্যুকে বরণ করতে চেয়েছিল, তাই হ্যারির অভ্যন্তরে থাকা ভলডেমর্টের খন্ডিত আত্মার টুকরাটি ধ্বংস হয়ে গেছে। কিন্তু ভলডেমর্টের কিলিং কার্সটি ব্যর্থ হয় কেননা পুনর্জন্মের সময় ভলডেমর্ট হ্যারির রক্ত ব্যবহার করেছিল। বইয়ের শেষ প্রান্তে, হ্যারির উপর প্রয়োগ করা ভলডেমর্টের দ্বিতীয় কিলিং কার্সটিও ব্যর্থ হয়। কার্সটি হ্যারির এক্সপেলিয়ার্মাস স্পেলে বুমেরাং হয়ে ভলডেমর্টের উপর আঘাত করে এবং তাকে হত্যা করে। কারণ, এল্ডার ওয়ান্ডের প্রকৃত মালিক ছিল হ্যারি, ভলডেমর্ট নয়। হ্যারি অবশিষ্ট দুইটি ডেথলি হ্যালোসেরও মালিক হয়। এগুলো হল, অদৃশ্য হওয়ার আলখাল্লা এবং পুনর্জন্মী পাথর। এর ফলে, সে মৃত্যুরও প্রকৃত মাস্টার হয়। রাউলিং এর মতে, হ্যারি ও ভলডেমর্টের মধ্য পার্থক্য হল, হ্যারি মৃত্যুকে স্বেচ্ছায় গ্রহণ করতে চেয়েছিল, যা তাকে তার শত্রুর চেয়ে অধিক শক্তিশালী করে তোলে। "মৃত্যুর প্রকৃত মাস্টার এ সত্যটাকে গ্রহণ করে যে, তাকেও একসময় মৃত্যুবরণ করতে হবে, কেননা এ অবিনশ্বর পৃথিবীতে মৃত্যুর চেয়েও খারাপ বিষয় রয়েছে, প্রতিনিয়ত আমাদের যার মুখোমুখি হতে হয়। একেবারে শেষ দৃশ্যে হ্যারি এল্ডার ওয়ান্ডটি ত্যাগ করার ও পুনর্জন্মী পাথরটি লুকিয়ে রাখার সিদ্ধান্ত নেয়। কিন্তু সে অদৃশ্য হওয়ার আলখাল্লাটিকে নিজের কাছে রাখে, কেননা, এটা সে তার বাবার কাছ থেকে পেয়েছে।


title: হ্যারি পটার (চরিত্র)

text: রাউলিং এর মতে, ভলডেমর্টের পরাজয়ের পর, হ্যারি পুনর্গঠিত মন্ত্রণালয়ে কিংগস্লে শ্যাকলবোল্টের অধীনে "অরর ডিপার্টমেন্ট" এ যোগ দেয়। ২০০৭ সালের মধ্যেই সে ডিপার্টমেন্টের প্রধান পদে উন্নীত হয়। রাউলিং বলেছেন, "ডেথলি হ্যালোসে" তিনবার জীবন বাঁচানোর পর তার পুরনো শত্রু ড্রেকো, তার প্রতি অনেকটাই নমনীয় হয়। যদিও তাদের মধ্যে বন্ধুত্ব সৃষ্টি হয় না। হ্যারি জিনিকে বিয়ে করে, এবং তিন ছেলেমেয়ের বাবা হয়। এরা হলঃ জেমস সিরিয়াস, অ্যালবাস সেভেরাস ও লিলি লুনা পটার।


title: হ্যারি পটার (চরিত্র)

text: ২০০০ সালে লন্ডনে "স্টোনস ইন হিজ পকেট" নামে এক নাটক চলাকালীন প্রযোজক ডেভিড হেম্যান প্রথম র‌্যাডক্লিফকে হ্যারি পটার চরিত্রাভিনয়ের জন্য অডিশনে আমন্ত্রণ জানান। সেই বছরই অগস্টে বেশ কয়েকটি অডিশনের পর, জে. কে. রাউলিং-এর পুরস্কারজয়ী গ্রন্থসিরিজের বিগ-বাজেট চলচ্চিত্রায়নে তিনি নির্বাচিত হন। স্বয়ং রাউলিং তাঁর এই নির্বাচন সমর্থন করে বলেন : "ড্যান র‌্যাডক্লিফের স্ক্রিন টেস্ট দেখে আমার মনে হয়েছে ক্রিস কলম্বাস এর চেয়ে ভাল হ্যারি আর কোথাও পাবে না।"


title: হ্যারি পটার (চরিত্র)

text: এরপর র‌্যাডক্লিফ হ্যারি পটার সিরিজের নিম্নোক্ত পরবর্তী ছবিগুলিতেও অভিনয় করেন: "হ্যারি পটার অ্যান্ড দ্য চেম্বার অফ সিক্রেটস" (২০০২), "হ্যারি পটার অ্যান্ড দ্য প্রিজনার অফ আজকাবান" (২০০৪), "হ্যারি পটার অ্যান্ড দ্য গবলেট অফ ফায়ার" (২০০৫), "হ্যারি পটার অ্যান্ড দ্য অর্ডার অফ দ্য ফিনিক্স" (২০০৭)। এই সিরিজের শেষ দুই ছবি "হ্যারি পটার অ্যান্ড দ্য হাফ-ব্লাড প্রিন্স", এবং "হ্যারি পটার অ্যান্ড দ্য ডেথলি হ্যালোস" ছবিতেও তিনি অভিনয় করছেন বলে জানা গেছে। প্রথমোক্ত ছবিটির শ্যুটিং শুরু হয়েছে ২০০৭ সালের সেপ্টেম্বরে এবং মুক্তি পায় ১৭ জুলাই, ২০০৯। শেষ ছবিটি দুটি পর্বে ২০১০ ও ২০১১ সালে মুক্তি পাবে বলে আশা করা হচ্ছে। এর প্রথম পর্বটি মুক্তি পাবে ১৯শে নভেম্বর ২০১০ এবং দ্বিতীয় পর্বটি মুক্তি পাবে ১৫ই জুলাই ২০১১। মুক্তিপ্রাপ্ত ছবিগুলি সারা বিশ্বের বক্স অফিসে বিপুল সাড়া ফেলে জনপ্রিয়তা লাভ করেছে।


title: হ্যারি পটার (চরিত্র)

text: হ্যারি পটার চরিত্রটি র‌্যাডক্লিফের জন্য সৌভাগ্য নিয়ে আসে। ২০০৭ সালে, তার মোট সম্পদের পরিমাণ ১৭ মিলিয়ন পাউন্ড। যা তাকে ব্রিটেনের অন্যতম ধনী বালকে পরিণত করেছে।


title: হ্যারি পটার (চরিত্র)

text: "ফিলোসফার্স স্টোনে" সন্ডার্স ট্রিপলেটস অর্থাৎ সন্ডার্স জমজ ভাইয়েরা এক বছর বয়স্ক হ্যারির ভূমিকায় আবির্ভূত হয়। যদিও তিনজন সন্ডার্স শিশুদের কারো নামই চলচ্চিত্রে উল্লেখ করা হয়নি।


title: হ্যারি পটার (চরিত্র)

text: সিরিজে হ্যারি একজন হাফ-ব্লাড বা মিশ্র রক্তের জাদুকর। কারণ তার বাবা মা উভয়েই জাদুকর হলেও, তার মা, লিলি ইভান্স মাগলবর্ন বা মাগল বংশজাত জাদুকর ছিলেন। রাউলিং এর মতে, যেসব চরিত্র জাদুকরদের রক্তের বিশুদ্ধতায় বিশ্বাস করে, তাদের কাছে লিলি মাগলদের মতই 'খারাপ'। তারা মাগল বংশজাতদের "মাডব্লাড" বলে গালি দেয়।


title: হ্যারি পটার (চরিত্র)

text: রাউলিং এর মতে, হ্যারি তার নিজের বিবেক বুদ্ধি দ্বারা পরিচালিত হয়। সে ভাল ও মন্দের পার্থক্য অনুধাবন করতে পারে। রাউলিং আরো বলেন যে, "খুব কম সংখ্যক মানুষ হ্যারির অভিভাবকের দায়িত্ব পালন করায়, ছোটবেলা থেকেই তাকে তার নিজের সিদ্ধান্ত নিজেকে নিতে হয়েছে। সে অবশ্যই ভুল করে, কিন্তু শেষ মুহূর্তে তার বিবেক তাকে যা করতে বলে, সে তাই করে"। রাউলিং এর মতে, হ্যারির চরিত্রের একটি গুরুত্বপূর্ণ দিক প্রকাশ পায় চতুর্থ বইয়ে, যখন হ্যারি সহপাঠী সেডরিক ডিগরির মৃতদেহ ভলডেমর্টের হাত থেকে উদ্ধার করে আনে। এটি হ্যারির চরিত্রের সাহসিকতা ও নিঃস্বার্থপরতা দিকগুলো প্রকাশ করে।


title: হ্যারি পটার (চরিত্র)

text: রাউলিং অবশ্য বলেছেন যে হ্যারির চরিত্রের দুইটি মন্দ দিক হল, "রাগ এবং প্রায়শই ঔদ্ধত হওয়া"। কিন্তু সে সহজাতভাবেই সম্মানের যোগ্য। "সে নিষ্ঠুর নয়। সে প্রতিযোগিতামূলক, এবং সে একজন যোদ্ধা। সে প্রয়োজনের সময় বসে থাকে না। কিন্তু তার সহজাত পূর্ণতা রয়েছে। আর এটাই তাকে আমার কাছে হিরো করে তুলেছে। সে একজন সাধারণ ছেলে, তবে এমন কিছু গুনসম্পন্ন যা অধিকাংশের কাছেই প্রশংসনীয়। শেষ বইটি প্রকাশিত হওয়ার পর রাউলিং মন্তব্য করেন, "হ্যারির মধ্যে অফুরন্ত প্রাণশক্তি রয়েছে, এর দ্বারা সে এমন অনেক কিছু করতে সক্ষম যা ভলডেমর্ট করতে অক্ষম। আর সেটা হচ্ছে মৃত্যুর মত সত্যকে গ্রহণ করা।"


title: হ্যারি পটার (চরিত্র)

text: হ্যারির চুলের রঙ তার বাবার চুলের রঙের মত কালো, এবং তার চোখের রং তার মায়ের চোখের রঙের মত সবুজ। তার কপালে একটি বিদ্যুৎ চমকানো আকৃতির কাটাদাগ রয়েছে। সে তার বয়সের তুলনায় অপেক্ষাকৃত খাটো ও শীর্নকায়। এছাড়া তার মুখ সরু ও হাঁটু গোলাকার। সে গোল কাচের চশমা পড়ে। প্রথম বইয়ে বলা হয়েছে, হ্যারি তার নিজের যে জিনিসটি সর্বাপেক্ষা বেশি পছন্দ করে সেটি হল তার কাটাদাগটি। যখন রাউলিংকে জিজ্ঞেস করা হয়, হ্যারির বিদ্যুতের মত এই কাটাদাগটি কি অর্থ প্রকাশ করে, তখন তিনি বলেন, "আমি চেয়েছিলাম, সে কি ধরনের পরিস্থিতির মধ্য দিয়ে এসেছে তার একটা চিহ্ন তার শরীরে থাকুক। এটি হচ্ছে তার অভ্যন্তরে যা ঘটে গেছে তার এক ধরনের বহিঃপ্রকাশ... অন্যভাবে বলা যায়, এটা অনেকটা চোজেন ওয়ান বা অভিশপ্ত ওয়ান হওয়ার মত।" সিরিজের প্রথমদিকে হ্যারি খাটো হলেও পরবর্তীকালে সে লম্বা হয়। সপ্তম বইয়ে সে 'প্রায়' তার বাবার সমান লম্বা হয় এবং অন্যান্য চরিত্রসমূহ তাকে 'লম্বা' অভিহিত করে।


title: হ্যারি পটার (চরিত্র)

text: রাউলিং বলেন যে, হ্যারি পটারকে নিয়ে চিন্তা করার সময় সর্বপ্রথম যে ছবিটি তার মনে ভেসে উঠেছিল তা হল, "একজন শীর্নকায়, কালো চুলের ও চশমা পরিহিত ছেলে। তিনি আরো বলেন যে, তিনি মনে করেন, হ্যারির চশমা তার সহনশীলতার প্রতীক।


title: হ্যারি পটার (চরিত্র)

text: সিরিজের বিভিন্ন পর্যায়ে রাউলিং হ্যারি পটারকে একজন মেধাবী ও সাহসী জাদুকর হিসেবে প্রতিষ্ঠা করেছেন। ২০০০ সালে এক সাক্ষাৎকারে রাউলিং বলেন যে, হ্যারি বিশেষ করে ডিফেন্স এগেইনস্ট দ্য ডার্ক আর্টস (কালো জাদুর বিরুদ্ধে প্রতিরোধ) বিষয়ে অত্যন্ত মেধাবী ও দক্ষ। সে কুইডিচেও ভাল। রাউলিং একই সাক্ষাৎকারে বলেছেন যে, তৃতীয় বইয়ের মধ্যভাগ পর্যন্ত, হ্যারির ঘনিষ্ঠ বন্ধু ও তাদের বর্ষের সবচাইতে স্মার্ট ছাত্রী হারমায়োনি গ্রেঞ্জার হ্যারিকে জাদুর ডুয়েলে বা দ্বন্দ্বযুদ্ধে পরাজিত করতে সক্ষম হবে। কিন্তু পরবর্তী বইগুলোতে, হ্যারি কালো জাদুর বিরুদ্ধে প্রতিরোধ বিষয়ে অত্যন্ত দক্ষ হয়ে উঠে বলে সে হারমায়োনিকেও পরাজিত করতে সক্ষম হবে।


title: হ্যারি পটার (চরিত্র)

text: হ্যারির বিভিন্ন ক্ষমতা সিরিজের প্রথম থেকেই দেখা যেতে থাকে। বিশেষ করে, হ্যারি অত্যন্ত দ্রুত জাদু ঝাড়ুর উপর নিজের নিয়ন্ত্রন প্রতিষ্ঠা করে, অতি অল্প বয়সে পেট্রোনাস প্রয়োগ করতে শুরু করে এবং ভলডেমর্টকে বেশ কয়েকবার সরাসরি মোকাবেলা করে। সে একজন পার্সেলমাউথ। অর্থাৎ সে সাপের সাথে কথা বলতে পারে এবং পার্সেলটাং বা সাপের ভাষা বুঝতে পারে। রাউলিং এর মতে, ভলডেমর্টের আত্মার একটি ক্ষুদ্র টুকরা হ্যারির অভ্যন্তরে বাস করে বলে, হ্যারি এই ক্ষমতা লাভ করে। তবে হ্যারির মধ্যে থাকা ভলডেমর্টের আত্মার সেই টুকরাটি ধ্বংস হয়ে যাওয়ার পর, হ্যারি পার্সেলটাং এ কথা বলার ক্ষমতা হারিয়ে ফেলে। এছাড়াও হ্যারি তার ক্লাসের একমাত্র ছাত্র যার উপর ইমপেরিয়াস কার্স কোন প্রভাব ফেলতে পারে না।


title: হ্যারি পটার (চরিত্র)

text: রাউলিং এর মতে, হ্যারির প্রিয় বই "কুইডিচ থ্রো এজেস"। রাউলিং বাস্তবে কেনিলওয়ার্থি হুইস্প ছদ্মনামে এই বইটি লিখেছেন।


title: হ্যারি পটার (চরিত্র)

text: হ্যারির বাবা মা মৃত্যুর আগে তার জন্য অনেক ধন সম্পদ রেখে যান। এর মধ্যে গ্রিংগটস জাদুর ব্যাঙ্কের একটি ভল্টে রাখা অসংখ্য স্বর্নমুদ্রা উল্লেখযোগ্য। এছাড়া সিরিয়াসের মৃত্যুর পর তার স্থাবর অস্থাবর সকল সম্পত্তির মালিক হয় হ্যারি। এর মধ্যে বার নাম্বার গ্রিমল্ড প্লেস বাড়িটিও রয়েছে। রাউলিং বলেছেন যে, "হ্যারির ধন সম্পদ কখনোই তার বইয়ে গুরুত্বপূর্ণ কোন কাজে আসে নি। এগুলো হ্যারি শুধু তার বই, ইউনিফরম ও আন্যান্য জিনিস কেনার জন্য ব্যবহার করেছে।


title: হ্যারি পটার (চরিত্র)

text: হ্যরি তার বাবার আরো দুইটি জিনিস লাভ করে। একটি হচ্ছে মর‌্যাডার্স ম্যাপ। ফ্রেড ও জর্জ উইজলি তাকে এটি দেয়। এটি হগওয়ার্টসের একটি পূর্নাংগ মানচিত্র। অন্য জিনিসটি হচ্ছে তার বাবার অদৃশ্য হওয়ার আলখাল্লা। অ্যালবাস ডাম্বলডোর তাকে এটি দেয়। এটির মাধ্যমে প্রমাণিত হয় যে হ্যারি পিভারেল বংশদ্ভূত। যখন হ্যারির সতের বছর বয়স হয়, তখন মিসেস উইজলি তাকে একটি ঘড়ি উপহার দেয়। ঘড়িটি একসময় মিসেস উইজলির ভাই ফ্যাবিয়ান প্রিওয়েটের ছিল।


title: হ্যারি পটার (চরিত্র)

text: হ্যারির একটি পোষা পেঁচা রয়েছে, যার নাম হেডউইগ। পুরো সিরিজ জুড়ে হ্যারি এটিকে চিঠি পাঠানোর কাজে ব্যবহার করে। সপ্তম বইয়ে হেডউইগ মারা যায়। এ সম্পর্কে রাউলিং বলেছেন যে, "হেডউইগের মৃত্যু নিরীহ মানুষের নিরাপত্তাহীনতার প্রতীক। আমি জানি, হেডউইগের মৃত্যু অনেক মানুষকে কষ্ট দিয়েছে!" একজন কুইডিচ খেলোয়াড় হিসেবে হ্যারি দুইটি উন্নত মানের জাদু ঝাড়ুর মালিক। প্রথমটি একটি নিম্বাস ২০০০ রেসিং ব্রুম। হ্যারির তৃতীয় বর্ষে এটি ধ্বংস হয়ে যায়। অন্যটি একটি ফায়ারবোল্ট। সিরিয়াস তাকে এ ঝাড়ুটি উপহার দেয়। "ডেথলি হ্যালোসে" হেডউইগের সাথে সে এই ঝাড়ুটিও হারিয়ে ফেলে।


title: হ্যারি পটার (চরিত্র)

text: হ্যারি জেমস ও লিলি পটারের একমাত্র সন্তান। এক বছর বয়সে তার বাবা মাকে ভলডেমর্ট হত্যা করলে সে অনাথ হয়ে যায়। এ অবস্থায় সে তার মাসি পেতুনিয়া (হ্যারির মা লিলির বোন) ও তার স্বামী মেসো ভার্নন ডার্সলির কাছে প্রতিপালিত হয়। তাদের ছেলে ডাডলি হ্যারির একমাত্র কাজিন (মাসতুতো ভাই)। তার মাসি ও মেসো অবশ্য হ্যারিকে তার বাবা মায়ের মৃত্যুর প্রকৃত কারণ বলেত না, তারা বলত যে হ্যারির বাবা মা গাড়ি দূর্ঘটনায় মারা গেছেন।


title: হ্যারি পটার (চরিত্র)

text: জেমস পটার ছিলেন ইগনোটাস পিভারেল এর বংশধর। (ইগনোটাস হল তিনটি ডেথলি হ্যালোসের মধ্যে তৃতীয়টির মালিক।) তাই হ্যারিও পিভারেলদের বংশধর। এর মানে হ্যারি ভলডেমর্টেরও দূরসম্পর্কের আত্মীয়। কেননা ভলডেমর্টের নানা মারভোলো গ্যন্টও ছিলেন পিভারেলদের বংশধর। যদিও এই বিষয়টি হ্যারি অনুধাবন করতে পারে নি। ভবিষ্যতে হ্যারি জিনি উইজলিকে বিয়ে করার মাধ্যমে ব্ল্যাক পরিবারের সাথে যুক্ত হয়।


title: হ্যারি পটার (চরিত্র)

text: মূল নিবন্ধঃ জেমস পটার


title: হ্যারি পটার (চরিত্র)

text: জেমস পটার (ইংরেজিতে James Potter) (ছদ্মনাম প্রংগস) হচ্ছেন হ্যারি পটারের বাবা। তিনি ছিলেন তার বাবা মায়ের একমাত্র সন্তান। তার বাবা মা উভয়েই জাদুকর হওয়ায় তিনি বিশুদ্ধ রক্তের জাদুকর ছিলেন। হ্যারির মতই তার ছিল কালো চুল। কিন্তু তার চোখের রঙ ছিল বাদামী। তিনি হগওয়ার্টসে গ্রিফিন্ডর হাউজের ছাত্র ছিলেন। সেখানে সিরিয়াস ব্ল্যাক, রেমাস লুপিন ও পিটার পেট্টিগ্রুর সাথে তার ঘনিষ্ঠ বন্ধুত্ব গড়ে ওঠে। তারা চারজন মরেডার্স নামে পরিচিত ছিল। মরেডার্স ম্যাপটি তারাই তৈরি করেছিলেন। জেমস গ্রিফিন্ডর কুইডিচ টিমের ক্যাপ্টেন ও স্কুল হেডবয় ছিলেন। এছাড়া জেমস একজন বেআইনী অ্যানিমেজাস ছিলেন, তার অ্যানিমেজি ফরম ছিল হরিণ। ভল্ডেমর্ট যখন হ্যারিকে হত্যা করতে এসেছিল, তখন জেমস তাকে ঠেকিয়ে রাখার চেষ্টা করেছিল, যাতে লিলি হ্যারিকে নিয়ে পালিয়ে যেতে পারে। কিন্তু তার এই প্রচেষ্টা ব্যর্থ হয় এবং ভলডেমর্ট তাকে হত্যা করে।


title: হ্যারি পটার (চরিত্র)

text: অ্যাড্রিয়ান রলিন্স হ্যারি পটার চলচ্চিত্র সিরিজে জেমস পটারের ভূমিকায় অভিনয় করেছেন।


title: হ্যারি পটার (চরিত্র)

text: মূল নিবন্ধঃ লিলি পটার


title: হ্যারি পটার (চরিত্র)

text: লিলি পটার (ইভান্স) (ইংরেজিতে Lily Potter) হচ্ছেন হ্যারি পটারের মা। তার বাবা মা উভয়েই মাগল হওয়ায় তিনি মাগল বংশজাত জাদুকর ছিলেন। তাকে বইয়ে অত্যন্ত সুশ্রী হিসেবে বর্ণনা করা হয়েছে। তার চোখের রঙ হ্যারির মত সবুজ এবং চুলের রঙ লাল ছিল। তিনি অত্যন্ত মেধাবী ছাত্রী ছিলেন। স্কুলে তিনি গ্রিফিন্ডর হাউজের প্রিফেক্ট ও হেডগার্ল ছিলেন। যখন ভল্ডেমর্ট হ্যারিকে হত্যা করতে আসে তখন তিনি নিজের জীবনের বিনিময়ে তার সন্তান হ্যারির জীবন রক্ষা করেছিলেন। কিন্তু তিনি ইচ্ছা করলে তার নিজের জীবন রক্ষা করতে পারতেন। হ্যারির জন্য তার এই আত্মত্যাগ এই সিরিজের সবচেয়ে মর্মস্পর্শী ঘটনা। তিনি তার নিজের জীবন দিয়ে হ্যারিকে সুরক্ষিত করে যান। এই সুরক্ষা হ্যারি ১৭ বছর হওয়া পর্যন্ত বলবৎ থাকে।


title: হ্যারি পটার (চরিত্র)

text: জেরাল্ডাইন সামারভিলি চলচ্চিত্রসমূহে লিলি পটারের ভূমিকায় অভিনয় করেছেন।


title: হ্যারি পটার (চরিত্র)

text: মূল নিবন্ধঃ জিনি উইজলি


title: হ্যারি পটার (চরিত্র)

text: জিনেভ্রা মলি "জিনি" পটার (উইজলি) (ইংরেজি Ginevra Molly "Ginny" Potter) হচ্ছে হ্যারি পটারের স্ত্রী। হগওয়ার্টসের যুদ্ধের পরে কোন এক সময় তারা বিয়ে করে। তাদের জেমস, অ্যালবাস ও লিলি নামে তিন ছেলেমেয়ে আছে। রাউলিং বলেছেন, হগওয়ার্টস ত্যাগ করার পর, জিনি হোলিহেড হার্পিস কুইডিচ দলে চেজার হিসেবে খেলা শুরু করে। পরবর্তীতে সে কুইডিচ থেকে অবসর গ্রহণ করে এবং ডেইলি প্রফেটের সিনিয়র কুইডিচ বিশ্লেষক হিসেবে কাজ শুরু করে।


title: হ্যারি পটার (চরিত্র)

text: বোনি রাইট চলচ্চিত্রসমূহে জিনির ভূমিকায় অভিনয় করেছে।


title: হ্যারি পটার (চরিত্র)

text: জেমস সিরিয়াস পটার (ইংরেজি James Sirius Potter) হ্যারি ও জিনির প্রথম সন্তান ও বড় ছেলে। সে তার ছোট ভাই অ্যালবাসের চেয়ে এক বছরের বড়। তার দাদা জেমস পটার ও বাবার গডফাদার সিরিয়াস ব্ল্যাকের নামানুসারে তার নাম রাখা হয়। তার স্বভাব ও বৈশিষ্ট্য তার নেমসেকদের এবং তার মামা ফ্রেড ও জর্জ উইজলির মত; অর্থাৎ সে জোক, প্র্যাঙ্ক ও অন্যান্য মিসবিহেভিয়ার পছন্দ করে। রাউলিং বলেন, জেমস কোন এক সময়ে তার বাবার ডেস্ক থেকে মরেডার্স ম্যাপটি নিয়ে আসবে।


title: হ্যারি পটার (চরিত্র)

text: অ্যালবাস সেভেরাস "আল" পটার (ইংরেজিতে Albus Severus "Al" Potter) হ্যারি ও জিনির দ্বিতীয় সন্তান ও ছোট ছেলে। সে তার ভাই জেমসের চেয়ে এক বছরের ছোট ও বোন লিলির চেয়ে দুই বছরের বড়। রন ও হারমায়োনির মেয়ে রোজের সমবয়সী। অ্যালবাস দেখতে অনেকটাই হ্যারির মত। আরো বলা হয়েছে, হ্যারির সন্তানদের মধ্যে একমাত্র অ্যালবাসই তার মায়ের সবুজ চোখ পেয়েছে। "ডেথলি হ্যালোসের" এপিলগে , সে প্রথমবারের মত হগওয়ার্টসে যাচ্ছে। তার নাম রাখা হয় হ্যারির প্রিয় শিক্ষক অ্যালবাস ডাম্বলডোর ও হ্যারির দৃষ্টিতে সবচেয়ে সাহসী মানুষ সেভেরাস স্নেইপ এর নামানুসারে।


title: হ্যারি পটার (চরিত্র)

text: লিলি লুনা পটার (ইংরেজিতে Lily Luna Potter) হ্যারি ও জিনির একমাত্র মেয়ে এবং তিন সন্তানের মধ্যে সবচেয়ে ছোট। হ্যারির মা লিলি ইভান্স ও বন্ধু লুনা লাভগুড এর নামানুসারে তার নাম রাখা হয়। সে তার মা, নানি এবং দাদির কাছ থেকে লাল চুল পেয়েছে। সে তার ভাই অ্যালবাসের চেয়ে দুই বছরের ছোট এবং রন ও হারমায়োনির ছেলে হুগোর সমবয়সী।


title: হ্যারি পটার (চরিত্র)

text: ১/ নিমফাডোরা টংকস (Nymphadora Tonks): নিমফাডোরা নামটি এসেছে নিম্ফ থেকে যার অর্থ পতঙ্গ রুপান্তরের দ্বিতীয় ধাপ। যখন নিম্ফ পরিপুর্ণ পতঙ্গে রুপান্তরিত হয় এবং নিমফোডারা ইচ্ছা মত আকৃতি পরিবর্তিত করতে পারত।


title: হ্যারি পটার (চরিত্র)

text: ২/ ড্র্যাকো ম্যালফয় (Draco Malfoy): Draco ছিল এথেন্স এ জন্ম নেয়া এক ব্যক্তি যাকে গ্রীসের সর্বপ্রথম লিখিত-আইনপ্রণেতা হিসেবে ধরা হয়; এর আগে আইনগুলো শুধুই মৌখিকভাবে প্রচলিত ছিল। ড্র্যাকোর আইনগুলোকে Draconian measures বলা হতো, যেগুলো তাদের নিষ্ঠুরতার জন্য পুরো গ্রীসে সমালোচিত ছিল। বর্তমান সময়েও, নিষ্ঠুর আইন বোঝাতে Draconian measures শব্দটা ব্যবহার করেন অনেকে। ড্রাকো ম্যালফয় এর চরিত্রের সাথে অনেকটাই মিলে যায়। আবার নামের প্রথম অংশকে ভিন্ন দিক থেকে খেয়াল করলে দেখা যায় Drakon নামে প্রাচীন গ্রীক মিথ এ একটি প্রাণী আছে যে তার মুখ দিয়ে আগুন বা এসিডের ফোয়ারা সৃষ্টি করতে পারে এবং সে খুবই হীংস্র আর উদ্ধত। আবার Draco একটি ল্যাটিন শব্দ যার অর্থ সাপ অথবা ড্রাগন, যারা উভয়েই আবার উদ্ধত এবং হিংস্র। উপন্যাসে ড্রাকোকে কিন্তু বেশ উদ্ধত হিসেবেই দেখানো হয়েছে, ঠিক ড্র্যাকন, ড্রাগন কিংবা সাপের মতো। আবার স্লিদারিন হাউজের প্রতিক হচ্ছে সাপ, আর ড্র্যাকো একদম বিশুদ্ধ স্লিদারিন বলতে যা বোঝায়, সেটাই।তার নামের শেষ অংশে—ম্যালফয়। ওটার দুইটা অংশ, Mal এবং Foy যেগুলোর প্রত্যেকটির আলাদা অর্থ আছে। ‘ম্যাল (Mal)’ এবং 'ফয় (Foy)' উভয়েই এসেছে প্রাচীন ফ্র্যাঞ্চ ভাষা থেকে যার মধ্যে ‘Mal’ এর অর্থে হচ্ছে, ‘শয়তান’। আর ‘ফয় (Foy)’, শব্দের অর্থ ‘বিশ্বাস’ বা ‘আস্থা’। তাহলে ম্যালফয় মানে দাঁড়াচ্ছে, ‘শয়তানের প্রতি আস্থা রাখে যে’। ম্যালফয়দের পুরো পরিবারই ভোলডেমর্ট এর প্রতি আস্থা রেখেছিল আজীবন।


title: হ্যারি পটার (চরিত্র)

text: ৩/ নার্সিসা ম্যালফয় (Narcissa Malfoy): গ্রীক মিথে নার্সিসাস নামে একজন লোক ছিল যে নিজেই নিজের প্রেমে পড়েছিল। সে পানিতে তার প্রতিবিম্ব দেখে এতটাই আবেগে আপ্লুত হয়ে গিয়েছিল যে কখন ডুবে মরে গিয়েছে সে টেরই পায়নি! সেই ছেলেটির নামানুসারেই আত্মহংকারী, স্বমেহনে ব্যস্ত লোকজনকে নার্সিসিস্ট বলা হয়। আর নার্সিসার ভেতর আত্মহংকার পারিবারিক দাম্ভিকতা বেশ ভালোভাবেই ছিল।


title: হ্যারি পটার (চরিত্র)

text: ৪/ লুসিয়াস ম্যালফয় (Lucious Malfoy): লুসিয়াস এসেছে সম্ভবত লুসিফার থেকে যার অর্থ শয়তান। আর ল্যাটিন ভাষায় লুসিয়াস মানে আলো, অর্থাৎ সাদা। তার চুলের দিকে খেয়াল করলে দেখা যায়—সূর্যের আলোয় ন্যায় সাদা ওগুলো।


title: হ্যারি পটার (চরিত্র)

text:
৫/ রেমাস লুপিন (Remus Lupin): নামের প্রথম শব্দের অর্থ রোমান মিথ থেকে নেওয়া হয়েছে। রেমাস এবং রোমিউলাস ছিল দুই যমজ ভাই যাদেরকে একজন মেয়ে নেকড়ে প্রতিপালন করে বড় করে তোলে এবং যারা পরবর্তীতে রোম এর গোড়াপত্তন করে। সেই মেয়ে নেকড়ের নাম? লুপা।
এছাড়াও Lupin লিখে ডিকশনারিতে সার্চ দিলে অর্থ আসবেঃ ‘নেকড়ে সদৃশ’।


title: হ্যারি পটার (চরিত্র)

text: ৬/ হারমাইয়োনি গ্রেঞ্জার (Hermione Granger): হারমাইয়োনি নামের উৎস গ্রীক মিথলোজি; সে ছিল গ্রীক রাজা মেনেলাউস এবং হেলেন এর মেয়ে। হারমাইয়োনি শব্দের অর্থ ‘বার্তাবাহক’। সে ছিল জ্ঞানের বার্তাবাহক। যখনই হ্যারি আর রন বিপদে পড়তো, সে তার জ্ঞানের ঝুড়ি থেকে কোনো না কোনো উপায় বের করে ফেলত। তার নামের পরের অংশ; গ্রেঞ্জার শব্দের একটা অর্থ হচ্ছে farm steward, যেটা পুরোপুরি একটি মাগল পেশা, যার মাধ্যমে হারমাইয়োনির মাগল চরিত্রকে বোঝানো হয়েছে। এছাড়াও গ্রেঞ্জার দ্বারা ম্যানেজার বা সর্দার জাতীয় কিছু বোঝায়। বিভিন্ন বিপদজনক পরিস্থিতিতে বিপদকে ম্যানেজ করতে হারমাইয়োনিকে দেখা গিয়েছে।


title: হ্যারি পটার (চরিত্র)

text:
৭/ হ্যারি পটার (Harry Potter): দ্য বয় হু লিভড! জাদুর ইতিহাসের একমাত্র সৌভাগ্যবান ছেলে, যার উপর আভাদা কেডাভ্রা কোনো প্রভাব ফেলতে পারেনি—শুধুমাত্র তার কপালের কাটা দাগটি ছাড়া।
হ্যারি নামটা আসলে খুবই সাধারণ একটি নাম। কিন্তু গভীরভাবে চিন্তা করলে বোঝা যায়, অতটা সাধারণও নয় নামটি। হ্যারি নামটা এসেছে মধ্যযুগীয় ইংরেজী নাম হ্যানরি (Henry) থেকে, অনেক ইংরেজ রাজা এবং তাদের ছেলেদের এই নাম ছিল। ইংরেজ রাজাদের মতোই নেতৃত্ব এবং যুদ্ধক্ষেত্রের সম্মক জ্ঞান ছিল হ্যারির প্রধান বৈশিষ্ট্য। এছাড়াও জার্মান শব্দ Heri এর অর্থ army. হ্যারি একাই একজন আর্মি। তাছাড়া হ্যারিই কিন্তু ডাম্বলডোরস আর্মি নামে গ্রুপটি খুলেছিল যেখানে তার আর্মিকে সে নেতৃত্ব দিত একদম সামনে থেকে। এছাড়াও Harry নামটার সুইডিশ এবং অ্যামেরিকান অর্থ হচ্ছে, ‘He who rules the home’.
হ্যারির নর্স মিনিং হচ্ছে, ‘War chief’.
টিউটোনিক অর্থ হচ্ছে, ‘Mighty in war’.


title: হ্যারি পটার (চরিত্র)

text: ৮/ রন উইজলি (Ron Weasley): আর্থারিয়ান লিজেন্ড অনুযায়ী, কিং আর্থারের বিশ্বস্ত বর্শার নাম ছিল Ron। আবার অনেকের মতে, বর্শাটার নাম Ron ছিল না, বরং Ron শব্দের অর্থই ছিল বর্শা যেটা আর্থারের প্রিয় ছিল। রন অবশ্যই হ্যারি আর হারমাইয়োনির বিশ্বস্ত এবং প্রিয় বন্ধু ছিল। আর Weasley এসেছে Weasel থেকে যার অর্থ বেজি, আর বেজি সারাক্ষণ ছুটোছুটি করে, অর্থাৎ দূরন্ত.


title: হ্যারি পটার (চরিত্র)

text:
৯/ টম মারভোলো রিডল (Tom Marvolo Riddle): ইংরেজীতে খুব কমন নামের একটি হচ্ছে টম। ইংরেজীতে ফ্রেইস আছে ‘Every Tom, Dick, Or Harry’। টম এবং হ্যারিকে একসাথে দেখা যাচ্ছে। লর্ড ভোল্ডেমর্ট এর সাথে হ্যারি পটারের সংযোগটা আশা করি বোঝা যাচ্ছে, সেই সাথে ডার্ক লর্ডের নামের প্রথম অংশ হিসেবে টম বেছে নেয়ার কারণটাও এতক্ষণে পরিষ্কার হয়ে ওঠার কথা।
মারভোলোর তেমন কোনো অরিজিন জানা যায়নি, ওটা সম্ভবত লেখিকা নিজেই বানিয়েছেন। হয়তো মারভোলো এসেছে মারভেল থেকে যার অর্থ বিস্ময়কর ব্যাপার। আর ভোল্ডেমর্ট একদম ছোট বেলা থেকে ম্যাজিক ওয়ান্ড ছাড়াই যে নিয়ন্ত্রিত ম্যাজিকগুলো করতে পারতো, বা সে নিজেকে বাঁচিয়ে রাখার জন্য ম্যাজিকের সীমানাকে যেভাবে অনেক দূরে ঠেলে দিয়েছিল।
তার নামের শেষ শব্দ রিডল, যার অর্থ ধাঁধা। এই অংশ দিয়ে কি ওর চরিত্রকেই পুরোপুরি বোঝানো হচ্ছে না? Tom Marvolo Riddle এর বর্ণগুলোকে সাজালে সেগুলো হয় I am lord Voldemort, যেটা একটা ধাঁধা। তাছাড়া, সে যখন স্কুলে ছিল, তখন একমাত্র ডাম্বলডোর ছাড়া আর কেউই ওকে অবিশ্বাস করতো না, কারণ সবাই ওর মিষ্টি ব্যবহার দেখে বিভ্রান্ত হয়ে যেত, অর্থাৎ ‘ধাঁধায়’ পড়ে যেত। আর ডাম্বলডোর এর কাছে তো ওকেই একটা আস্ত ধাঁধা বলে মনে হতো, যার উত্তর যত দ্রুত সম্ভব বের করার ব্যাপারে উনি বদ্ধপরিকর ছিলেন। ডাম্বলডোর যখন রিডল এর সাথে প্রথম দেখা করেন, তখনই তিনি বুঝতে পেরেছিলেন, এই ছেলেটির ভেতর কোনো একটা রহস্য আছে, একটা ধাঁধা আছে ওর চারপাশে, যেটা তার উপর নজর রাখার প্রতি ইঙ্গিত করছিল সবসময়।


title: হ্যারি পটার (চরিত্র)

text:
১০/ বেল্লাট্রিক্স ল্যাস্ট্রেঞ্জ (Bellatrix Lestrange): ভোল্ডেমর্ট এর ল্যাফটেনেন্ট এর নাম উচ্চারণ করার সময় Strange শব্দটার উপর জোর পাওয়া যায়। আসলেই সে খুব অদ্ভুত প্রকৃতির ছিল, পোশাকে-আশাকে, আচার-আচরণে, কথা-বার্তায় সব দিক দিয়েই। আর Bella শব্দটি ল্যাটিন যার অর্থ সুন্দরী।
সুন্দরী...হুম...হয়তো বলা চলে—এক্ষেত্রে ডার্ক বিউটি বলাটা বেশি যুক্তিসঙ্গত। তবে এটার প্রকৃত অরিজিন হয়তো ল্যাটিন শব্দ Bellum যার অর্থ যুদ্ধ যেটা তার চরিত্রের সাথে পুরোপুরি মিলে যায়। আর Trix এসেছে Tricks থেকে; সে কিন্তু আসলেই বেশ চতুর প্রকৃতির উইচ ছিল এবং ট্রিক্স পছন্দ করতো, যার কারণে তাকে যুদ্ধে হারানো অনেক-অনেক কঠিন ছিল।


title: হ্যারি পটার (চরিত্র)

text: ১১/ লুনা লাভগুড (Luna Lovegood): লুনা নামটা এসেছে ইংরেজী Luna আর Loony থেকে, যেখানে Luna শব্দের অর্থ চাঁদ, যা পৃথিবীর বাইরের বস্তু। আর লুনার মন কিন্তু বেশিরভাগ সময়েই পৃথিবীর বাইরেই পড়ে থাকতো। সেই সাথে Loony মানে উদ্ভট, পাগলাটে। আর Lovegood মানে Love এবং Good. লংবটম লুনার প্রেমে পরে ছিল।


title: হ্যারি পটার (চরিত্র)

text: ১২/ রুবিয়াস হ্যাগ্রিড (Rubeus Hagrid): হ্যাগ্রিড সম্ভবত এসেছে ইংরেজী শব্দ Haggard থেকে, যার অর্থ হচ্ছে বুনো, অথবা মলীন। হ্যাগ্রিডকে দেখতে সবসময় বুনো এবং মলীন বলেই মনে হতো। আর রুবিয়াস শব্দটা ল্যাটিন Rubeo থেকে এসেছে যার অর্থ ‘I am red or ruddy’. বইয়ে দেখা যায় হ্যাগ্রিড মদ খেলে একদম লাল হয়ে যেত।


title: হ্যারি পটার (চরিত্র)

text: ১৩/ সেভেরাস স্নেইপ (Severus Snape): অনেক প্রাচীন একজন রোমান রাজার নাম ছিল সেভেরাস, যার ব্লাডলাইন পুরোপুরি রোমান ছিল না, মিশ্র ছিল। তার মানে, এক অর্থে সে ছিল হাফ ব্লাড। সেভেরাস নিজেকে দ্য হাফ ব্লাড প্রিন্স নামে চিন্তা করত। আর স্নেইপ (Snape) হয়তো বা এসেছে Snake থেকে। আসলে স্নেইপ এর কার্যক্রম দেখলে যে কারোই তাকে সাপের মতো মনে হবে, শেষ বইয়ের আগ পর্যন্ত। মনে হবে, সে দ্বিমুখো সাপ। ডাবল এজেন্ট। সে কিন্তু ডাম্বল্ডোর আর ভোল্ডেমর্ট দুইজনের হয়েই কাজ করছিল একই সময়ে, যদিও তার লয়ালটি ছিল শুধুই একজনের প্রতি, কিন্তু সেটা বোঝার আগ পর্যন্ত তো সবারই ওকে দ্বিমুখো সাপ বলেই মনে হয়েছে। বইতে হ্যারি আর তার বন্ধু রন স্নেইপকে প্রায়ই ডাবল এজেন্ট, টু ফেইসড স্নেইক এবং স্লিপিং স্নেইক বলত। আর তার শেষ পরিণতি কিন্তু ভোল্ডেমর্ট এর সাপের হাতেই হয়েছিল।


title: হ্যারি পটার (চরিত্র)

text:
১৪/ সিরিয়াস ব্ল্যাক (Sirius Black): ‘সিরিয়াস’ হচ্ছে সেই তারা যাকে রাতের আকাশে সবচেয়ে বেশি উজ্জ্বল দেখায়। আর সেই তারাটার আরো একটি নাম আছেঃ ‘The dog star’.
Dog।
সিরিয়ুস ছিলেন একজন অ্যানীম্যাগী। তিনি বড়সড় কুকুরেই রুপান্তরিত হতেন।


title: হ্যারি পটার (চরিত্র)

text: ১৫/ ফেনরির গ্রেব্যাক (Fenrir Grayback): ফেনরির হচ্ছে নর্স মিথ এর এক নিষ্ঠুর, দানবীয় নেকড়ে যাকে বেঁধে রাখা হয়েছে কোনো এক অজানা দ্বীপে যে ছাড়া পেলেই র‍্যাগনেরক সৃষ্টি হবে, মানে ধ্বংস হয়ে যাবে পুরো পৃথিবী। বস্তুতই ফেনরির গ্রেব্যাক ছিল নিষ্ঠুর প্রকৃতির এক নেকড়ে-মানব যে পূর্ণ রুপান্তর ছাড়াই কামড়াতো—বিশেষ করে বাচ্চাদের।


title: হ্যারি পটার (চরিত্র)

text: ১৬/ পমোনা স্প্রাউট (Pomona Sprout): স্প্রাউট মানেই হচ্ছে অংকুরিত হওয়া। আর পমোনা ছিল রোমানদের ফল গাছের দেবী। আর তিনি ছিলেন হার্বোলোজি শিক্ষিকা।


title: হ্যারি পটার (চরিত্র)

text: ১৭/ মিনার্ভা ম্যাকগোনাগল (Minerva Mcgonagall): গ্রীক দেবী অ্যাথিনার রোমান ভার্সান হচ্ছে মিনার্ভা এবং অ্যাথিনা বা মিনার্ভা হচ্ছেন জ্ঞানের দেবী। বইয়ের প্রফেসর ম্যাকগোনাগল ছিলেন জ্ঞানী মহীয়সী নারী।


title: হ্যারি পটার (চরিত্র)

text:
১৮/ অ্যালবাস পার্সিভল উলফ্রিক ব্রায়ান ডাম্বলডোর (Albus Percival Wulfric Brain Dumbledore): অ্যালবাস শব্দটা ল্যাটিন, যার অর্থ হচ্ছে সাদা, শুভ্র, ঠিক প্রফেসরের দাঁড়ির মতো। তাছাড়া সাদার মাধ্যমে বিশুদ্ধ কিছুকে বোঝানো হয়, যেটা অন্ধকার, অর্থাৎ ‘ডার্ক লর্ড’ এর বিপরীত। এবার আসা যাক Dumbledore এ। এটা ইংলিশ Bumblebee এর প্রাচীন প্রতিশব্দ, যার অর্থ ভ্রমর।
ভ্রমর ফুলকে পরিস্ফুটিত করে পরাগায়নের মাধ্যমে ফলে পরিণত হতে সাহায্য করে, ঠিক যেভাবে ডাম্বলডোর তার ছাত্রদেরকে পরিস্ফুটিত করে বড় উইচ এবং উইজার্ড এ পরিণত হতে সাহায্য করতেন।
এবার তার মিডল নেইমগুলোর দিকে লক্ষ্য করি। পার্সিভল ছিল কিং আর্থারের কোর্ট এর অনেক বিখ্যাত এক নাইট। উলফ্রিক দ্বারা নেকড়ের শক্তি বোঝানো হয় যেটা খুব সম্ভবত উনার জাদু ক্ষমতার প্রতি ইঙ্গিত করছে। আর ব্রায়ান? ওটা পুরাতন সেলটিক শব্দ যার অর্থ, ‘Noble’.


title: হ্যারি পটার (চরিত্র)

text: Timothy HunterLearn The Secret Meanings Behind Your Favorite Harry Potter


title: উইলিয়াম হার্শেল

text: স্যার ফ্রেডরিক উইলিয়াম হার্শেল (নভেম্বর ১৫, ১৭৩৮ - আগস্ট ২৫, ১৮২২) একজন জার্মান বংশদ্ভুত ইংরেজ জ্যোতির্বিজ্ঞানী এবং সুরকার। ইউরেনাস গ্রহ আবিকারের মধ্যদিয়ে তিনি পরিচিতি এবং বিখ্যাত হন। এছাড়াও অবলোহিত বিকিরণ () সহ আরও বিভিন্ন জ্যোতির্বিদ্যা সম্পর্কিত আবিষ্কার রয়েছে।


title: সারগাম (প্রতিষ্ঠান)

text: সারগাম বাংলাদেশের সবচেয়ে পুরনো এবং সফল অডিও ক্যাসেট প্রযোজনাকারী প্রতিষ্ঠানগুলোর একটি। ১৯৮৫ সালে তৎকালীন পশ্চিম জার্মানী ফেরত এক বাংলাদেশীর উদ্যোগে এই সারগামের যাত্রা শুরু হয়। সারগাম-এর প্রথম প্রকাশিত অ্যালবাম অবসকিউর ব্যান্ডের "ভলিউম ১"।


title: সারগাম (প্রতিষ্ঠান)

text: প্রতিষ্ঠার পর থেকেই সারগাম বিভিন্ন ধরনের অ্যালবাম বের করত। তার মাঝে ব্যান্ড গান ছাড়াও আধুনিক, পপ, রবীন্দ্র, নজরুল সহ সব ধারার জনপ্রিয় সব শিল্পীদের অ্যালবাম বের করতো। এর পাশাপাশি সারগাম থেকে মাঝে মাঝে ইংরেজি অ্যালবামও বের হত।


title: সারগাম (প্রতিষ্ঠান)

text: এর ক্যাসেটের কোণায় অ্যালবামের সংখ্যা লেখা থাকতো যেমনঃ সারগাম ১, সারগাম ২। এর ফলে প্রকাশিত অ্যালবামটি সারগামের কত তম অ্যালবাম সেটা সহজে বুঝা যেতো।


title: সারগাম (প্রতিষ্ঠান)

text: বাংলা গানে ব্যান্ডের পথচলা সারগামের হাত ধরে শুরু হয় এবং অন্যতম পৃষ্ঠপোষক হিসেবে এর নাম সবচেয়ে উল্লেখ্যযোগ্য। বাংলাদেশে মেটাল ধারাকে জনপ্রিয় এবং প্রতিষ্ঠিত করতে সারগামের ভূমিকা অবিস্মরণীয়।


title: সারগাম (প্রতিষ্ঠান)

text: সারগাম প্রযোজনা করেছে এমন ব্যান্ডের তালিকাঃ


title: সারগাম (প্রতিষ্ঠান)

text: সারগাম-এর প্রথম প্রকাশিত অ্যালবাম অবসকিউর ব্যান্ডের "ভলিউম ১"। এই অ্যালবামে ছিল "মাঝ রাতে চাঁদ", "ছাইরা গেলাম মাটির পৃথিবী", "ভণ্ড বাবা" সহ মোট ১২টি গান, যা তৎকালীন সময়ে খুবই জনপ্রিয় হয়েছিলো। এই অ্যালবামটি বাংলা ব্যান্ড গানের সর্বকালের সেরা অ্যালবামগুলোর একটি বিবেচনা করা হয়।


title: সারগাম (প্রতিষ্ঠান)

text:
সারগাম থেকে অনেক ব্যান্ডের প্রথম অ্যালবাম বের হয়েছে, যারা পরবর্তিতে জনপ্রিয়তা পেয়েছে।
ব্যান্ডের পাশাপাশি জনপ্রিয় শিল্পীদের একক অ্যালবামেও ছিল সারগাম-এর আধিপত্য।


title: ক্যারি মুলিস

text: ক্যারি ব্যাঙ্কস মুলিস(জন্ম ডিসেম্বর ২৮, ১৯৪৪) একজন নোবেল পুরস্কার বিজয়ী মার্কিন জীবন-রসায়নবিজ্ঞানী। তিনি পলিমারেজ শৃঙ্খল বিক্রিয়া(PCR বা Polymerage Chain Reaction) পদ্ধতি আবিষ্কারের জন্য বিখ্যাত।


title: ক্যারি মুলিস

text: ক্যারি মুলিস ১৯৪৪ সালের ২৮শে ডিসেম্বর মার্কিন যুক্তরাষ্ট্রের উত্তর ক্যারোলিনার লিনোয়াতে জন্মগ্রহণ করেন। কিন্তু তিনি বেড়ে ওঠেন দক্ষিণ ক্যারোলিনার কলাম্বিয়াতে। তিনি জর্জিয়া ইন্সটিটিউট অব টেকনোলজি থেকে রসায়নে ১৯৬৬ সালে ব্যাচেলর অব সায়েন্স ডিগ্রি অর্জন করেন। ১৯৭৩ সালে বার্কলেতে ইউনিভার্সিটি অব ক্যালিফোর্নিয়া, বার্কলে থেকে তিনি পিএইচ. ডি. ডিগ্রী অর্জন করেন। ১৯৯৩ সালে PCR পদ্ধতি আবিষ্কারের জন্য তিনি জাপান পুরস্কার এবং নোবেল পুরস্কার লাভ করেন। বর্তমানে তিনি লা জোলা এবং ক্যালিফোর্নিয়ার অ্যান্ডারসন ভ্যালিতে তাঁর স্ত্রী ন্যান্সির সাথে বসবাস করছেন।


title: ক্যারি মুলিস

text: তাঁর রচিত Dancing Naked in the Mind Field(১৯৯৮) খুবই জনপ্রিয় একটি জীবনীকেন্দ্রিক রচনা। এই বইটি তিনি তাঁর প্রিয়তমা স্ত্রী ন্যান্সি লায়ার কসগ্রোভ মুলিস এর নামে উৎসর্গ করেছেন এবং এর মুখবন্ধে তিনি যে বাক্যকটা লিখেছেন, তাতে স্ত্রীর প্রতি তাঁর অথৈ ভালোবাসা যেন স্নিগ্ধ করে একচিলতে হেসেছে।


title: রজার পেনরোজ

text: স্যার রজার পেনরোজ (জন্ম ৮ই আগস্ট, ১৯৩১), ওএম, এফআরএস একজন ইংরেজ গাণিতিক পদার্থবিজ্ঞানী এবং অক্সফোর্ড বিশ্ববিদ্যালয়ের গণিতের ইমেরিটাস রাউজ বল অধ্যাপক। তিনি গাণিতিক পদার্থবিজ্ঞানে, বিশেষত সাধারণ আপেক্ষিকতা তত্ত্ব এবং মহাবিশ্ব-সৃষ্টি তত্ত্বে গুরুত্বপূর্ণ অবদানের জন্যে বিখ্যাত। এছাড়াও তিনি একজন শখের গণিতবিদ এবং বিতর্কিত দার্শনিকও বটে। রজার পেনরোজের বাবা লিওনেল এস পেনরোজ ছিলেন একজন প্রখ্যাত বিজ্ঞানী। তাঁর এক ভাই অলিভার পেনরোজ গণিতবিদ এবং আরেক ভাই জনাথন পেনরোজ দাবার একজন গ্রান্ডমাস্টার।


title: রজার পেনরোজ

text: ১৯৬৫ সালে ছাত্রাবস্থাতেই পেনরোজ সাধারণীকৃত বিপরীত (generalized inverse) পুনরাবিষ্কার করেন (এটা মুর-পেনরোজ বিপরীত হিসাবেও পরিচিত। দেখুন: Penrose, R. "A Generalized Inverse for Matrices." Proc. Cambridge Phil. Soc. 51, 406-413, 1955)।


title: রজার পেনরোজ

text: পেনরোজ ১৯৫৮ সালে কেমব্রিজ বিশ্ববিদ্যালয় থেকে প্রথিতযশা বীজগণিতজ্ঞ ও জ্যামিতিবিদ জন এ. টডের তত্ত্বাবধানে "বীজগণিতীয় জ্যামিতিতে টেনসর পদ্ধতির ব্যবহার" নামের একটি গবেষণাপত্র লেখার জন্য পিএইচ. ডি. ডিগ্রী অর্জন করেন। কেমব্রিজে থাকাকালীন সময় ১৯৬৫ সালে তিনি প্রমাণ করেন যে মৃত্যুমুখে পতিত বৃহদাকার নক্ষত্রের মহাকর্ষীয় ভাঙনের মাধ্যমে ব্যতিক্রমী-বিন্দু (যেমন- কৃষ্ণবিবর) সৃষ্টি হতে পারে (ফার্গুসন, ১৯৯১: ৬৬)।


title: রজার পেনরোজ

text:
১৯৬৭ সালে পেনরোজ টুইস্টর তত্ত্ব উদ্ভাবন করেন যা মিনকভ্‌স্কির অবস্থান-কাঠামোতে (space) অবস্থিত কোন জ্যামিতিক বস্তুকে মেট্রিক স্বাক্ষর (২,২) সহকারে চতুর্মাত্রিক জটিল অবস্থান-কাঠামোতে (complex space) ম্যাপ করে। ১৯৬৯ সালে তিনি মহাজাগতিক সেন্সরশিপ অনুকল্প প্রস্তাব করেন যেখানে বলা হয় যে মহাবিশ্ব ব্যতিক্রমী-বিন্দসমূহের সহজাত অননুমানযোগ্যতা থেকে আমাদের রক্ষা করার প্রয়াসে এদেরকে (ব্যতিক্রমী-বিন্দসমূহকে) আমাদের দৃষ্টির আড়ালে লুকিয়ে রাখে। এই ধরনের বিবৃতিটি এখন অবশ্য দুর্বল সেন্সরশীপ অনুকল্প হিসাবে পরিচিত; ১৯৭৯ সালে পেনরোজ "দৃঢ় সেন্সরশীপ অনুকল্প" নামে পরিচিত আরেকটি দৃঢ়তর বিবৃতি প্রদান করেছেন। বিকেএল তত্ত্ব এবং অরৈখিক স্থিতাবস্থার সাথে সামঞ্জস্য রেখে সেন্সরশীপ অনুমানকে দৃঢ় ভিত্তির উপর প্রতিষ্ঠিত করার ব্যাপারটি সাধারণ আপেক্ষিকতা তত্ত্বের এই সময়কার সবচেয়ে বহুলালোচিত সমস্যাগুলির একটি।
পেনরোজ ১৯৮৪ সালে করা তাঁর আবিষ্কার "পেনরোজ টালিকরণ"(Penrose tiling) এর জন্য সুবিখ্যাত। এই তত্ত্বে দুইটি টালি দিয়ে সংশ্লিষ্ট সমতলকে টালি-দিয়ে-ছেয়ে-ফেলা আরম্ভ করা হয়; শর্ত কেবল এটাই যে - টালিকরণ অপর্যায়ক্রমিক হতে হবে। ১৯৮৪ সালে প্রায়-কেলাস পদার্থের (quasi crystals) পারমাণবিক বিন্যাসে এই একই ধরনের ছাঁচ খুঁজে পাওয়া যায়। তবে তাঁর সবচেয়ে গুরুত্বপূর্ণ অবদান সম্ভবত ১৯৭১ সালে করা স্পিন-নেটওয়ার্কের আবিষ্কার। এই স্পিন-নেটওয়ার্ক পরবর্তীতে চক্র কোয়ান্টাম মহাকর্ষের স্থান-কালিক জ্যামিতি তৈরিতে ব্যবহৃত হয়। বহুল পরিচিত পেনরোজ চিত্র (এক ধরনের কারণ- প্রদর্শী চিত্র)-এর জনপ্রিয়করণে তিনি প্রভাবশালী ভূমিকা রাখেন।


title: রজার পেনরোজ

text: ২০০৪ সালে পেনরোজ "The Road to Reality: A Complete Guide to the Laws of the Universe" নামক ৩৪টি অধ্যায় সম্বলিত ১,০৯৯-পৃষ্ঠার একটি গ্রন্থ প্রকাশ করেন যেখানে পদার্থবিজ্ঞানের অদ্যাবধি আবিষ্কৃত সব নীতির বিস্তারিত বিবরণ দেয়া হয়েছে।


title: রজার পেনরোজ

text: Discover ম্যগাজিন পত্রিকার ২০০৫ সালের জুন সংস্করণে পেনরোজ কোয়ান্টাম বলবিদ্যা সম্পর্কে তাঁর যাবতীয় ব্যাখ্যা সংক্ষেপে তুলে ধরেন।


title: রজার পেনরোজ

text: পেনরোজ তাঁর যেসব গ্রন্থে মনুষ্য-চেতনা এবং মৌলিক পদার্থবিজ্ঞানের মধ্যে যোগসূত্র থাকার কথা বর্ণনা করেছেন তাদের প্রতিটিই ব্যাপক বিতর্কের জন্ম দিয়েছে। "The Emperor's New Mind" (১৯৮৯) বইটিতে তিনি যুক্তি দিয়ে বলেছেন যে, পদার্থবিজ্ঞানের জানা নীতিগুলি মনুষ্য-চেতনাকে ব্যাখ্যা করার জন্য যথেষ্ট নয়। পেনরোজ এই ব্যাখ্যা দেওয়ার জন্য পদার্থবিজ্ঞানে কী কী নতুন সংযোজন প্রয়োজন হতে পারে সে ব্যাপারে ধারনা দিয়ে বলেছেন যে, এ কাজের জন্য প্রথাগত এবং কোয়ান্টাম পদার্থবিজ্ঞানের মধ্যে যোগসূত্র (যাকে তিনি নাম দিয়েছেন "শুদ্ধ কোয়ান্টায়িত মহাকর্ষ" (শুকোম)) স্থাপন করতে হতে পারে। "মানুষের মনে যেসব যুক্তিকেন্দ্রিক প্রক্রিয়া সংঘটিত হয় সেগুলি সম্পূর্ণভাবে অ্যালগোরিদম নির্ভর এবং এইসব প্রক্রিয়া যথেষ্ট পরিমাণে জটিল ও শক্তিশালী একটি কম্পিউটার নিখুঁতভাবে অনুকরণ করতে পারবে" - এই দৃষ্টিভঙ্গির বিরোধিতা করেন তিনি। এই মতবাদটি অবশ্য জৈবনিক প্রকৃতিবাদের মত মতবাদের বিরোধী অর্থাৎ পেনরোজ যেন এই বিষয়টিতে জৈবনিক প্রকৃতিবাদকেই সমর্থন করছেন, যেখানে বিশ্বাস করা হয় যে, মনুষ্য-আচরণকে যন্ত্রের সাহায্যে নকল করা সম্ভবপর হলেও মনুষ্য-চেতনাকে এভাবে অনুকরণ করা সম্ভব হবে না। এই বিশ্বাসের ভিত্তি হিসাবে যে যুক্তি দেখানো হয় তা হলো, মনুষ্য-চেতনা যেহেতু নিয়মতান্ত্রিক যুক্তি-ব্যবস্থা থেকে উদ্ভূত, কাজেই যতি-সমস্যার (Halting problem) অসমাধানযোগ্যতা এবং গ্যডেলের অসম্পূর্ণতা তত্ত্ব এটাই নির্দেশ করে যে, শুধু গাণিতিক ধারণাকে ভিত্তি করে কোন অ্যালগোরিদমকেন্দ্রিক পূর্ণাঙ্গ যুক্তি-ব্যবস্থা পাওয়া সম্ভব না। অবশ্য পেনরোজ এই মতবাদটির জনক নন; এর প্রকৃত জনক হলেন অক্সফোর্ডের মার্টন কলেজের দার্শনিক জন লুকাস।


title: রজার পেনরোজ

text: ১৯৯৪ এবং ১৯৯৮ সালে পেনরোজ যথাক্রমে "Shadows of the Mind" এবং "The Large, the Small and Human Mind" নামক গ্রন্থদ্বয়ে পূর্বে প্রকাশিত "The Emperor's New Mind" গ্রন্থে উল্লেখিত তাঁর তত্ত্বগুলো পরিমার্জন করেন এবং বিস্তারিত ব্যাখ্যা দেয়ার চেষ্টা করেন।


title: রজার পেনরোজ

text: বিজ্ঞানীমহলে অবশ্য মনুষ্য চিন্তা-প্রক্রিয়া সংক্রান্ত পেনরোজের দৃষ্টিভঙ্গি ব্যাপকভাবে গৃহীত হয়নি। মারভিন মিন্‌স্কির মতে, মানুষ যেহেতু ভ্রান্ত ধারনাকে সত্য বলে মনে করতে পারে, সুতরাং চিন্তার প্রক্রিয়াটি কেবলমাত্র নিয়মতান্ত্রিক যুক্তি-ব্যবস্থায় সীমাবদ্ধ থাকতে পারে না। শুধু তাই না, এআই প্রোগ্রামগুলিও যেহেতু মিথ্যা বিবৃতিকে সত্য মনে করতে পারে, তাই কেবল মানুষই ভুল করছে, মানবীয় সীমাবদ্ধতা নাই এমন একটি ব্যবস্থা হলে ভুল করতো না এমন ধারণাও আর ধোপে টেকে না। আরেকজন ভিন্নমত পোষণকারী হলেন চার্লস সেইফে। তিনি চিরায়ত ইংরেজ ভদ্রতাকে বাঁচিয়ে বলেছেন, "মনুষ্য-চেতনার নিয়ত-পরিবর্তনশীলতা যে এর কোয়ান্টায়িত প্রকৃতিরই বহিঃপ্রকাশ এমন ধারণা পোষণকারী হাতে-গোনা জনাকয়েক বিজ্ঞানীর মধ্যে "একটি সমতলকে নানা আকৃতির টাইল দিয়ে ছেয়ে ফেলা সংক্রান্ত কাজের জন্য বিখ্যাত" অক্সফোর্ডের গণিতবিদ পেনরোজ একজন"।


title: রজার পেনরোজ

text: পেনরোজ এবং স্টুয়ার্ট হ্যামারহফ মনুষ্য-চেতনার একটা তত্ত্ব দাঁড় করিয়েছেন, যেখানে বলা হয়েছে যে, মাইক্রো-নালিকাসমূহের মধ্যে কোয়ান্টায়িত মহাকর্ষের ক্রিয়াশীলতার দরুন মনুষ্য-চেতনার উদ্ভব ঘটে। কিন্তু ম্যাক্স টেগমার্ক Physical Review পত্রিকায় প্রকাশিত তাঁর একটি গবেষণামূলক প্রবন্ধে হিসাব কষে দেখিয়েছেন যে, নিউরনের সক্রিয়ন ও উদ্দীপনের(firing and excitation) জন্য প্রয়োজনীয় সময় বিষমভাবাপন্নতার(decoherence) জন্য প্রয়োজনীয় সময় থেকে কমপক্ষে ১০,০০০,০০০,০০০ গুণ বেশী। টেগমার্কের গবেষণাপত্রটি অনুমোদন করার পিছনে যুক্তি হিসাবে তাঁকে সমর্থন করে বলা হয়েছে যে, বিবাদ-নিরপেক্ষ পদার্থবিদগণ, যেমন: আই. বি. এম. -এর জন স্মোলিন, এর মতে টেগমার্কের হিসাবটি আসলে আগাগোড়া তাঁরা যেটা সন্দেহ করে আসছিলেন তাকেই নিশ্চিত করেছে। স্মোলিন বলেন, "আমাদের মস্তিষ্কের আবাস তো আর পরমশূন্যের কাছাকাছি কোথাও নয়, এজন্য বিবর্তনের ফলশ্রুতিতে মস্তিষ্কের আচরণ কোয়ান্টায়িত হয়ে যাবে এমন প্রত্যাশা খুব একটা যৌক্তিক হতে পারে না।" পেনরোজ-হ্যামারহফ প্রস্তাবনার সমালোচকগণ টেগমার্কের গবেষণাপত্রটি ব্যাপকভাবে উল্লেখ করেছেন। হ্যামারহফ দাবী করেছেন যে, টেগমার্কের হিসাব বেশ কয়েকটি ভ্রান্ত অনুমানের ভিত্তিতে করা হয়েছে(নীচে সংযুক্ত হ্যামারহফ, হ্যাগান ও তুসজিনস্কির গবেষণাপত্রটি দেখুন)। কিন্তু টেগমার্কও যুক্তি দেখিয়ে বলেছেন যে, সমালোচনাটির কোন ভিত্তি নেই।(নীচের প্রত্যুত্তরমূলক গবেষণাপত্রটি দেখুন)


title: রজার পেনরোজ

text: বিজ্ঞান বিষয়ে অবদান রাখার জন্য পেনরোজ এ যাবত অনেক পুরস্কারে ভূষিত হয়েছেন:


title: রজার পেনরোজ

text: রজার পেনরোজকে লন্ডন ম্যাথেমেটিক্যাল সোসাইটি এভাবে সম্মান দেখিয়েছে:


title: নীলক্ষেত

text: নীলক্ষেত বাংলাদেশের ঢাকা শহরের একটি এলাকা। এটির পূর্বে ঢাকা বিশ্ববিদ্যালয়, পশ্চিমে মিরপুর রোড ও ঢাকা নিউ মার্কেট, উত্তরে এলিফ্যান্ট রোড, এবং দক্ষিণে আজিমপুর ও বিডিআর / পিলখানা এলাকা অবস্থিত। বইয়ের বাজারের জন্য নীলক্ষেত বেশ পরিচিত।


title: নীলক্ষেত

text: বৃটিশরা এদেশে আসার পর থেকেই ইউরোপিয়ানরা বিভিন্ন এলাকায় নীল চাষ শুরু করে। সেই সময় ঢাকার নীলক্ষেত এলাকার বিরাট প্রান্তরজুড়ে নীল চাষ করা হতো। দীর্ঘকাল ধরে সেই নীল চাষ চলে। সেই এলাকাটিতে নীল উৎপন্ন হতো প্রচুর। প্রচুর নীল উৎপন্ন হতো বলেই আজও নীলক্ষেতের নামের সাথে নীল শব্দটি জড়িয়ে আছে। লোকজন এলাকাটিকে চিনেছেও এ নামে। নীলক্ষেত এলাকার নামকরণ করা হয় নীলচাষের স্থান থেকে। যেসব জমিতে চাষাবাদ করা হয় সেই জমিকে ক্ষেত নামে অবহিত করা হয়। এটা বেশ আগের রীতি। নীল এবং চাষাবাদের ক্ষেত এই দুয়ের মিশ্রনে নাম হয় নীলক্ষেত।


title: নীলক্ষেত

text: আগে নীলক্ষেত এলাকায় কোন বসতি ছিল না। শুধুই নীল চাষ হতো। ১৮৪৭ সালের দিকে ঢাকায় ৩৭টি নীলকুঠি ছিল। তবে পরবর্তীতে নীলক্ষেত এলাকাটিতে বিশ্ববিদ্যালয়ের আবাসিক হলসহ আরো অনেক প্রতিষ্ঠান গড়ে উঠেছে।


title: নীলক্ষেত

text: বর্তমানে এই এলাকাটি ঢাকা শহরের পুরাতন বই বেচা কেনার কেন্দ্রস্থল এবং সম্পূর্ণ ঢাকায় নীলক্ষেত হলো একমাত্র স্থান যেখানে নতুন, পুরাতন সব ধরনের বই এর দোকান রয়েছে, যা জনসাধারনের মাঝে বই কেনা-বেচার ব্যবসায় জড়িত। তাছাড়া এখানে প্রকৌশল, বিজ্ঞান ও চিকিৎসা বিজ্ঞান সংক্রান্ত বিভিন্ন পাঠ্য পুস্তকের দোকানগুলিও অবস্থিত। ফটোকপি, কম্পিউটারে বিভিন্ন কাজ সহ প্রকাশনা ব্যবসায়-সংক্রান্ত অধিকাংশ দোকান নীলক্ষেতে অবস্থিত।


title: বেনাপোল

text: বেনাপোল বাংলাদেশ ও ভারতের সীমান্তবর্তী একটি গ্রাম যেখানে একটি সীমান্ত তল্লাশী ঘাঁটি ও আন্তর্জাতিক স্থল বন্দর অবস্থিত। এই স্থলবন্দরের শুল্ক কার্যক্রম পরিচালনার জন্য রয়েছে বেনাপোল কাস্টম হাউজ। স্থল বন্দরের কার্যক্রম পরিচালনা করে বাংলাদেশ স্থল বন্দর কর্তৃপক্ষ। বেনাপোল রেলস্টেশনের মধ্য দিয়ে বাংলাদেশ-ভারত রেল চলাচল অনুষ্ঠিত হয়।


title: বেনাপোল

text: ভারত-বাংলাদেশ সীমান্তবর্তী বেনাপোল গ্রামটি বাংলাদেশের যশোর জেলার শার্শা উপজেলার অন্তর্গত। বেনাপোলের বিপরীতে ভারতের দিকের অংশটি পেট্রাপোল নামে পরিচিত। এটি পশ্চিম বাংলার বনগাঁ মহুকুমার অন্তর্ভুক্ত।


title: বেনাপোল

text: বেনাপোল যশোর জেলার, শার্শা উপজেলার অন্তর্গত একটি ছোটো শহর যার নিজস্ব একটি থানা আছে। এই থানাটি বেনাপোল পোর্ট থানা নামে পরিচিত।


title: বেনাপোল

text: বাংলাদেশ ও ভারতের মধ্যকার স্থল বাণিজ্যের প্রধান কেন্দ্র হিসাবে বেনাপোল স্থল বন্দর ব্যবহৃত হয়। বেনাপোল হতে কলকাতা মাত্র ৮০ কিলোমিটার দূরে অবস্থিত। মোট স্থলবাণিজ্যের ৯০% এই বেনাপোলের মাধ্যমে সংঘটিত হয়ে থাকে। ১৯৯৬-৯৭ অর্থবছরে এখানে ৫০০ কোটি টাকার পণ্য বাণিজ্য সংঘটিত হয়। এছাড়া বাংলাদেশ থেকে স্থল পথে গমনের প্রধান পথ যশোর-বেনাপোল-বনগাঁ-কোলকাতা গ্র্যান্ডট্রাঙ্ক রোড। এই পথে প্রতিদিন শত শত ভ্রমণকারী চলাচল করে থাকে।


title: দহগ্রাম ইউনিয়ন

text: দহগ্রাম ইউনিয়ন বাংলাদেশের লালমনিরহাট জেলার পাটগ্রাম উপজেলার একটি ইউনিয়ন ও বাংলাদেশের অন্যতম বৃহৎ ছিটমহল, যা ভারতের মূল ভূখন্ডের মধ্যে অবস্থিত। এর তিন দিকে ভারতের কুচবিহার জেলা, একদিকে তিস্তা নদী, নদীর ওপারেও ভারতীয় ভূখণ্ড। ভৌগলিক কারণে এটি দহগ্রাম-আঙ্গোরপোতা ছিটমহল নামেই বেশি পরিচিত। এ ইউনিয়নের মোট আয়তন ২২.৬৮ বর্গ কিমি. ও মোট জনসংখ্যা প্রায় ২০,০০০ জন। ১৯৮৫ সালে দহগ্রাম ও আঙ্গরপোতা ছিটমহল একত্রে পাটগ্রাম উপজেলার একটি স্বতন্ত্র ইউনিয়ন (দহগ্রাম ইউনিয়ন) হিসেবে ঘোষণা করা হয়। ১৯৮৯ খ্রিষ্টাব্দের ১৯ আগস্টে এখানে ইউনিয়ন পরিষদের উদ্বোধন করা হয়।


title: দহগ্রাম ইউনিয়ন

text: ১৯৪৭ খ্রিস্টাব্দে ভারত বিভাগের সময় তদানিন্তন বাংলা প্রদেশটি ব্রিটিশ শাসকেরা ভারত ও পাকিস্তানের মধ্যে ভাগ করে দেয়। মুসলিম সংখ্যাগরিষ্ঠতার ফলে দহগ্রাম, যা ভারতীয় ভূখন্ড দ্বারা চারিদিকে পরিবেষ্ঠিত, তৎকালীন পূর্ব পাকিস্তানের ভাগে পড়ে। এটি ছিল ভারতে অবস্থিত পাকিস্তানের বৃহত্তম ছিটমহল। ১৯৫৩ সালের পূর্বে পাকিস্তান দাবি করেছিল যে, দহগ্রাম পূর্ব পাকিস্তানের মূল ভূখন্ডের সাথে সরাসরি ভাবে যুক্ত। কিন্তু মানচিত্র পর্যালোচনা করে দেখা যায় যে, এটি পূর্ব পাকিস্তান সীমান্ত হতে প্রায় ৮৫ মিটার পশ্চিমে অবস্থিত। তখন থেকে এটি দুই দেশের মধ্যকার বিরোধের অন্যতম প্রধান বিষয় হয়ে দাঁড়ায়।


title: দহগ্রাম ইউনিয়ন

text: বাংলাদেশের স্বাধীনতা যুদ্ধের পরে ভারত ও বাংলাদেশ সরকারের মধ্যে ছিট মহল সংক্রান্ত বিরোধ নিরসনের জন্য চুক্তি হয়। কিন্তু এই চুক্তি বাস্তবায়িত হয় নাই, এবং দহগ্রাম সংক্রান্ত বিবাদ এখন পর্যন্ত বিরাজমান থেকে যায়। ১৯৮২ সালে একটি নতুন চুক্তি স্বাক্ষরিত হয়, যা ১৯৯২ সালে বাস্তবায়িত হয়। এই চুক্তি অনুসারে ভারত, দহগ্রাম-আঙ্গরপোতাবাসীদের বাংলাদেশের মূল ভূখন্ডের সাথে যোগাযোগ স্থাপনের জন্য আয়তনের একটি ভূমি বাংলাদেশকে ইজারা হিসেবে দেয় যা বর্তমানে তিনবিঘা করিডোর হিসেবে খ্যাত।


title: দহগ্রাম ইউনিয়ন

text: পূর্বে করিডোরটি দিনের ১২ ঘন্টা সময়ের জন্য উন্মুক্ত করে দেওয়া হত, এতে দহগ্রাম-আঙ্গরপোতার অধিবাসীদের কঠিন সমস্যার সম্মুখীন হতে হত কারণ সেসময় সেখানে কোন হাসপাতাল ও শিক্ষাপ্রতিষ্ঠান ছিল না।


title: দহগ্রাম ইউনিয়ন

text: ২০১১ সালের ৬ই সেপ্টেম্বর ঢাকায় বাংলাদেশের প্রধানমন্ত্রী ও ভারতের প্রধানমন্ত্রীর মধ্যকার একটি চুক্তি অনুযায়ী বর্তমানে করিডোরটি ২৪ ঘন্টাই উন্মুক্ত করে দেওয়া হয়েছে।


title: দহগ্রাম ইউনিয়ন

text: ২০১১ সালের ১৯শে অক্টোবর বাংলাদেশের প্রধানমন্ত্রী শেখ হাসিনা কর্তৃক আনুষ্ঠানিকভাবে করিডোরটি উন্মুক্ত ঘোষণা করা হয়।


title: দহগ্রাম ইউনিয়ন

text: ২০১১ সালের পূর্বে দহগ্রাম-আঙ্গরপোতাতে কোন হাসপাতাল বা কলেজ ছিল না। ২০১১ সালের ১৯শে অক্টোবর প্রধানমন্ত্রী শেখ হাসিনা দহগ্রামে একটি দশ শয্যার হাসপাতাল ও দহগ্রাম ইউনিয়ন পরিষদের উদ্বোধন করেন।


title: সিরাজগঞ্জ

text: সিরাজগঞ্জ মধ্য বাংলাদেশে অবস্থিত একটি শহর। এটি যমুনা নদীর পশ্চিম তীরে, এবং ঢাকা শহর হতে প্রায় ১১০ কিলোমিটার (৭০ মাইল) উত্তর পশ্চিমে অবস্থিত।


title: সিরাজগঞ্জ

text: বঙ্গবন্ধু সেতুর পশ্চিম প্রান্তে অবস্থিত সিরাজগঞ্জ জেলা 'উত্তরবঙ্গের প্রবেশদ্বার' হিসেবে সুপরিচিত। যমুনা নদী বিধৌত এ জেলার ভৌগোলিক, সামাজিক, অর্থনৈতিক, রাজনৈতিক ও সাংস্কৃতিক অঙ্গন বৈচিত্র্যময়। এ জেলাটি দুর্যোগপ্রবণ এলাকা হিসেবে পরিচিত। জেলার ৯টি উপজেলার মধ্যে ৫টি উপজেলাই যমুনা নদীর তীরে অবস্থিত। ফলে নদী ভাঙ্গন এ জেলার জনসাধারণের নিত্যসঙ্গী। এছাড়া বিস্তীর্ণ অঞ্চল জুড়ে চলনবিলের অবস্থান। ভৌগোলিক কারণেই বন্যা, খরা, নদী ভাঙ্গনসহ বিভিন্ন প্রাকৃতিক দুর্যোগে এ জেলার জনসাধারণ জর্জরিত। সব মিলিয়ে দারিদ্র্য, বেকারত্ব এবং বিভিন্ন ধরনের প্রাকৃতিক দুর্যোগ এ জেলার আর্থ-সামাজিক উন্নয়নের পথে অন্তরায়।


title: সিরাজগঞ্জ

text: শহরটি সিরাজগঞ্জ জেলার প্রধান শহর। এখানে ১৫টি ওয়ার্ড এবং ৫২টি মহল্লা রয়েছে। ২০১১ সালের আদমশুমারি অনুযায়ী এর জনসংখ্যা ২৯,৪৪,০৮০ জন।


title: সিরাজগঞ্জ

text: বেলকুচি থানায় সিরাজউদ্দিন চৌধুরী নামক একজন ভূস্বামী (জমিদার) ছিলেন। তিনি তাঁর নিজ মহালে একটি ‘গঞ্জ’ স্থাপন করেন। তাঁর নামানুসারে এর নামকরণ করা হয় সিরাজগঞ্জ। কিন্তু এটি ততটা প্রসিদ্ধি লাভ করেনি। যমুনা নদীর ভাঙ্গনের ফলে ক্রমে তা নদীগর্ভে বিলীন হয় এবং ক্রমশঃ উত্তর দিকে সরে আসে। সে সময় সিরাজউদ্দিন চৌধুরী ১৮০৯ সালের দিকে খয়রাতি মহল রূপে জমিদারি সেরেস্তায় লিখিত ভূতের দিয়ার মৌজা নিলামে ক্রয় করেন। তিনি এই স্থানটিকে ব্যবসা-বাণিজ্যের প্রধান স্থানরূপে বিশেষ সহায়ক মনে করেন। এমন সময় তাঁর নামে নামকরণকৃত সিরাজগঞ্জ স্থানটি পুনরায় নদীভাঙ্গনে বিলীন হয়। তিনি ভূতের দিয়ার মৌজাকেই নতুনভাবে ‘সিরাজগঞ্জ’ নামে নামকরণ করেন। ফলে ভূতের দিয়ার মৌজাই ‘সিরাজগঞ্জ’ নামে স্থায়ী রূপ লাভ করে।


title: সিরাজগঞ্জ

text:
সিরাজগঞ্জ জেলার দক্ষিণে পাবনা, উত্তরে বগুড়া, পূর্বে টাঙ্গাইল ও জামালপুর, পশ্চিমে পাবনা, নাটোর ও বগুড়া জেলাঅবস্থিত।
আয়তন: সিরাজগঞ্জ জেলার মোট আয়তন ২,৪৯৭.৯২ বর্গ কিলোমিটার।


title: সিরাজগঞ্জ

text: অবস্থান: সিরাজগঞ্জ জেলা অক্ষাংশ ২৪০ ০০' পশ্চিম থেকে ২৪০ ৪০' পশ্চিমে ও দ্রাঘিমাংশ ৮৯০ ২০' পূর্ব থেকে ৮৯০ ৫০' পূর্বে অবস্থিত।


title: সিরাজগঞ্জ

text: সিরাজগঞ্জ সদর


title: সিরাজগঞ্জ

text: বেলকুচি


title: সিরাজগঞ্জ

text: চৌহালি


title: সিরাজগঞ্জ

text: কামারখন্দ


title: সিরাজগঞ্জ

text: কাজীপুর


title: সিরাজগঞ্জ

text: রায়গঞ্জ


title: সিরাজগঞ্জ

text: শাহজাদপুর


title: সিরাজগঞ্জ

text: তাড়াশ


title: সিরাজগঞ্জ

text: উল্লাপাড়া


title: সিরাজগঞ্জ

text: ১. সিরাজগঞ্জ সদর


title: সিরাজগঞ্জ

text: ২. বেলকুচি


title: সিরাজগঞ্জ

text: ৩. চৌহালি


title: সিরাজগঞ্জ

text: ৪. কামারখন্দ


title: সিরাজগঞ্জ

text: ৫. কাজীপুর


title: সিরাজগঞ্জ

text: ৬. রায়গঞ্জ


title: সিরাজগঞ্জ

text: ৭. শাহজাদপুর


title: সিরাজগঞ্জ

text: ৮. তাড়াশ


title: সিরাজগঞ্জ

text: ৯. উল্লাপাড়া


title: সিরাজগঞ্জ

text: ১০. সলঙ্গা


title: সিরাজগঞ্জ

text: ১১. এনায়েতপুর


title: সিরাজগঞ্জ

text: ১২. বঙ্গবন্ধু সেতু পশ্চিমযমুনা, বড়াল, ইছামতি, করতোয়া, হুরাসাগর, গোহালা, বাঙালি, গুমনী এবং ফুলঝুড়ি এ জেলার প্রধান নদনদী।


title: মাইটোসিস

text: মাইটোসিস একধরনের বিভাজন পদ্ধতি । উন্নত শ্রেণীর প্রাণী ও উদ্ভিদের দেহকোষে মাইটোসিস প্রক্রিয়ায় বিভাজন ঘটে। মাইটোসিস (ENGLISH: Mitosis) বলতে বুঝায় যে পরোক্ষ কোষ বিভাজন প্রক্রিয়ায় মাতৃকোষের সমসংখ্যক ও সমগুণসম্পন্ন ক্রোমোজোম ও সমপরিমাণ সাইটোপ্লাসম সহ দুইটি অপত্য নিউক্লিয়াসের সৃষ্টি হওয়াকে। মাইটোসিস কোষ বিভাজন দুই ভাগে ঘটে।


title: মাইটোসিস

text:
১. ক্যারিওকাইনেসিস(নিউক্লিয়াসের বিভাজন)
২.সাইটোকাইনেসিস(সাইটোপ্লাজমের বিভাজন)


title: মাইটোসিস

text: প্রাণীর বর্ধনশীল সমস্ত দেহকোষে মাইটোসিস হয়। মেরুদণ্ডী প্রাণীর অস্থিমজ্জায় , রোমকূপে, অন্ত্রের ভিলাসগুলির অন্তর্বর্তী কূপে, অণ্ডকোষে, ক্ষতস্থানের আশে পাশে সবথেকে বেশি মাইটোসিস হয়। তবে, উদ্ভিদের বর্ধনশীল কান্ডে, ভূণমুকুলে, ভূণমূলে ও ভাজক কলায় মাইটোসিস হয়।


title: মাইটোসিস

text: মাইটোসিসকে চারটি পযার্য়ে ভাগ করা যায় :


title: মাইটোসিস

text: উদ্ভিদের বর্ধনশীল কান্ডে, ভূণমুকুলে, ভূণমূলে ও ভাজক কলায় মাইটোসিস বিভাজন ঘটে।


title: মাইটোসিস

text: মাইটোসিস কোষ বিভাজন জীবের জন্য খুবই গুরুত্ত্বপূর্ণ; কারণ মাইটোসিস কোষ বিভাজনের মাধ্যমে জীব দৈর্ঘ্যে ও প্রস্থে বৃদ্ধি প্রাপ্ত হয়৷ মাইটোসিস কোষ বিভাজনের মাধ্যমেই উন্নত ধরনের জীব সৃষ্টি হতে পারে৷ এর মাধ্যমে জননাঙ্গ সৃষ্টি হয় বলে বংশবৃদ্ধির ক্রমধারা রক্ষিত হয়। প্রাণী দেহে কিছু কিছু কোষ আছে যাদের আয়ুষ্কাল নির্দিষ্ট; এসব কোষ বিনষ্ট হলে মাইটোসিসের মাধ্যমে পূরন হয়।


title: বিশ্বম্ভরপুর উপজেলা

text: বিশ্বম্ভরপুর বাংলাদেশের সুনামগঞ্জ জেলার অন্তর্গত একটি উপজেলা।


title: বিশ্বম্ভরপুর উপজেলা

text:
উত্তরে- ভারতের মেঘালয়, দক্ষিনে- সুনামগঞ্জ সদর উপজেলা ও জামালগঞ্জ উপজেলা, পূর্বে ভারতের মেঘালয় ও সুনামগঞ্জ সদর উপজেলা, পশ্চিমে- জামালগঞ্জ উপজেলা ও তাহিরপুর উপজেলা অবস্থিত।
বিশ্বম্ভরপুর উপজেলার ৫টি ইউনিয়নঃঃ-


title: বিশ্বম্ভরপুর উপজেলা

text: বিশ্বম্ভরপুর উপজেলায় আছে জালুখালি নদী।


title: ছাতক উপজেলা

text: ছাতক বাংলাদেশের সিলেট বিভাগের সুনামগঞ্জ জেলার অন্তর্গত একটি উপজেলা।


title: ছাতক উপজেলা

text:
বাংলাদেশের উত্তর-পূর্বাঞ্চলের এই
উপজেলার আয়তন ৪৪০.৪ বর্গকিমি। উত্তরে দোয়ারাবাজার উপজেলা, পশ্চিমে দক্ষিণ সুনামগঞ্জ উপজেলা ও সুনামগঞ্জ সদর উপজেলা, দক্ষিণে জগন্নাথপুর উপজেলা, দক্ষিণ-পূর্বে বিশ্বনাথ উপজেলা
উত্তর-পূর্বে কোম্পানীগঞ্জ উপজেলা, পূর্বে সিলেট সদর উপজেলা।


title: ছাতক উপজেলা

text: ছাতক উপজেলা ১৩ টি ইউনিয়ন, ১টি পৌরসভা (ছাতক পৌরসভা), দুইটি বড় বাজার (জাউয়াবাজার ও গোবিন্দগঞ্জ বাজার) ৫২৪টি গ্রাম, ২২টি মহল্লা, ৩১১টি মৌজা নিয়ে গঠিত। বাংলাদেশ পরিসংখ্যান ব্যুরো-এর প্রতিবেদন অনুযায়ী ২০০১ সালে ছাতক উপজেলার জনসংখ্যা: পুরুষ ১,৯৭,৯৫২ এবং মহিলা ১,৯৯,৬৯০ জন।


title: ছাতক উপজেলা

text: ছাতক উপজেলা জেলার অন্যান্য উপজেলার চেয়ে শিক্ষাদীক্ষায় অগ্রসর। উপজেলার উল্লেখযোগ্য শিক্ষাপ্রতিষ্ঠান হচ্ছে-


title: ছাতক উপজেলা

text: ছাতক উপজেলার মহাবিদ্যালয়সমূহঃ


title: ছাতক উপজেলা

text: উপজেলা শহরে রয়েছে ৫০ শয্যার উপজেলা স্বাস্থ্য কমপ্লেক্স, জাউয়া বাজারের কৈতকে রয়েছে ১০ শয্যার স্বাস্থ্য উপকেন্দ্র। এছাড়া নাদামপুরে রয়েছে একটি স্বাস্থ্য উপকেন্দ্র। প্রতিটি ইউনিয়নেই রয়েছে কমিউনিটি ক্লিনিক।


title: ছাতক উপজেলা

text:
ছাতক সিলেট বিভাগের প্রাচীনতম শিল্পনগরী। ১৯৪০ সালে প্রতিষ্ঠিত হয় বাংলাদেশের প্রথম সিমেন্ট কারখানা ছাতক সিমেন্ট ফ্যাক্টরি যা পূর্বে আসাম-বেঙ্গল সিমেন্ট ফ্যাক্টরি নামে পরিচিত ছিল। নল-খাগড়া ও বাঁশের সহজলভ্যতায় প্রতিষ্ঠিত হয় বাংলাদেশের প্রথমদিককার কাগজের মণ্ড তৈরির কারখানা সিলেট পাল্প এন্ড পেপারমিল যা ২০০২ সালে সরকারের এক প্রজ্ঞাপনে বন্ধ হয়ে যায়। পরবর্তীতে নিটল-নিলয় গ্রুপ কারখানাটি কিনলেও উৎপাদন চালু করেনি। ছাতকের নোয়ারাই ইউনিয়নে প্রতিষ্ঠিত হয়েছে বাংলাদেশের অন্যতম বৃহৎ বহুজাতিক সিমেন্ট উৎপাদন কারখানা লাফার্জ-হোলসিম গ্রুপ এর [[লাফার্জ-সুরমা সিমেন্ট ফ্যাক্টরি। এছাড়া আইনপুর সিমেন্ট ফ্যাক্টরি নামেও একটি সিমেন্ট কারখানা রয়েছে। বাংলাদেশের অন্যতম বৃহৎ শিল্প গ্রুপ [[আকিজ গ্রুপ]] ছাতকের বাজনা মহলে স্থাপন
করেছে আকিজ ফ্যাক্টরি যেখানে বিভিন্ন প্লাস্টিকের বোতল উৎপাদন করা হয়। এছাড়া চুনের ভাটায় চুনা পাথর পুড়িয়ে চুন তৈরির শিল্প অনেক আগে থেকেই চালু আছে। ভোলাগঞ্জ ও বিছনাকান্দির পাথর কোয়ারি থেকে উত্তোলিত পাথর সুরমার দুই পাড়ের প্রায় শতাধিক ক্রাশার মেশিনে ভাঙিয়ে সারাদেশে সরবরাহ করা হয়।


title: ছাতক উপজেলা

text:
[[File:Surma River, Chhatak.jpg|thumb|ছাতক উপজেলায় [[সুরমা নদী]]]]
[[File:Piyain River at Chhatak.JPG|thumb|ছাতক উপজেলায় [[পিয়াইন নদী]]]]
ছাতক উপজেলায় আছে [[সুরমা নদী]],
[[পিয়াইন নদী]], [[সারী-গোয়াইন]], [[সোনালী চেলা]], [[ঘানুয়ারা নদী]], [[বোকা নদী]]


title: ছাতক উপজেলা

text:
[[বিষয়শ্রেণী:ছাতক উপজেলা]]
[[বিষয়শ্রেণী:সুনামগঞ্জ জেলার উপজেলা]]
[[বিষয়শ্রেণী:সিলেট বিভাগের উপজেলা]]


title: ধর্মপাশা উপজেলা

text: ধর্মপাশা বাংলাদেশের সুনামগঞ্জ জেলার অন্তর্গত একটি উপজেলা।


title: ধর্মপাশা উপজেলা

text: ধর্মপাশা উপজেলার উত্তরে ভরতের মেঘালয়, দক্ষিণে নেত্রকোনা জেলার মোহনগঞ্জ উপজেলা এবং বারহাট্টা উপজেলা, পূর্বে সুনামগঞ্জ জেলার তাহিরপুর উপজেলা এবং জামালগঞ্জ উপজেলা,পশ্চিমে নেত্রকোনা জেলার কলমাকান্দা উপজেলা ও মোহনগঞ্জ উপজেলা অবস্থিত। এটি কংশ এর শাখানদীর তীরে অবস্থিত।


title: ধর্মপাশা উপজেলা

text: ওই উপজেলার ১০টি ইউনিয়নঃ


title: ধর্মপাশা উপজেলা

text: ধর্মপাশা উপজেলার অধিকাংশ মানুষ কৃষির উপর নির্ভরশীল। তাছাড়া এখান থেকে সারাদেশে মাছ সরবরাহ করা হয় এবং বিদেশেও মাছ রপ্তানি করা হয়।


title: দোয়ারাবাজার উপজেলা

text: দোয়ারাবাজার বাংলাদেশের সুনামগঞ্জ জেলার অন্তর্গত একটি উপজেলা।


title: দোয়ারাবাজার উপজেলা

text: দোয়ারাবাজার উপজেলার উত্তরে ভারতের চেরাপুঞ্জি, মেঘালয় রাজ্য। পূর্বে ছাতক উপজেলা, দক্ষিণ ও পশ্চিমে সুনামগঞ্জ জেলা। সুনামগঞ্জ থেকে দোয়ারাবাযারের দূরত্ব প্রায় ৩৫ কিঃমিঃ । সিলেট থেকে প্রায় ৬৫ কিঃমিঃ। দোয়ারাবাজার সুরমা নদীর উত্তর পাড়ে হওয়ায় সড়ক পথে সরাসরি যোগাযোগ নেই। ভারত সীমান্তের কাছে হওয়ায় খুব শীত পড়ে এখানে।


title: দোয়ারাবাজার উপজেলা

text: এই উপজেলার ইউনিয়ন সমূহঃ-


title: দোয়ারাবাজার উপজেলা

text: দোয়ারাবাজার নামটা এসেছে মূলত উপজেলার বাজারটি দুইবার স্থানান্তর করা থেকে। সুরমা নদীর নদীভাঙনের ফলে বাজারটিকে দুইবার স্থানান্তর করতে হয় যা সিলেটি "দুই আরা" বা দুই বার থেকে দুয়ারা বা দোয়ারা শব্দটি এসেছে। এই উপজেলা ১৯৮৫ সালে ছাতক উপজেলার ছয়টি ইউনিয়ন নিয়ে গঠিত হয়। বর্তমানে নতুন তিনটি ইউনিয়ন নিয়ে মোট ইউনিয়ন নয়টি।


title: দোয়ারাবাজার উপজেলা

text: দোয়ারাবাজার উপজেলার ইতিহাস এবং ছাতক উপজেলার ইতিহাস ওতপ্রোতভাবে জড়িত। তাই ছাতকের ইতিহাস পাঠ করলেই এই উপজেলার ইতিহাসেরও পাঠ নেওয়া হয়ে যায়।


title: দোয়ারাবাজার উপজেলা

text: দোয়ারাবাজার উপজেলায় রয়েছে ছয়টি নদী। সেগুলো হচ্ছে খাসিয়ামারা নদী, বগরা নদী, যাদুকাটা নদী, সুরমা নদী, নয়াগাঙ নদী এবং চিলাই নদী।


title: দোয়ারাবাজার উপজেলা

text: ১। বাঁশতলা শহীদ স্মৃতিসৌধ যা ছিল মুক্তিযুদ্ধের ৫ নাম্বার সেক্টরের সাবসেক্টর। এখানে রয়েছে একটি কবরস্থান যেখানে চিরনিদ্রায় শায়িত আছেন ১৯৭১ সালের মুক্তিযুদ্ধে শাহাদাত বরণকারী বীর সন্তানেরা । বাঁশতলার প্রাকৃতিক পরিবেশ মনোমুগ্ধকর । উত্তরে ভারতের সীমান্তবর্তী সবুজ পাহাড় আর পাহাড়ের গা বেয়ে নেমে আসা সর্পিল নদী যে কারো মনে দাগ কাটবে ।


title: দোয়ারাবাজার উপজেলা

text: ২। জুমগাওঃ বাংলাদেশের সবচেয়ে পরিচ্ছন্ন গ্রাম হিসেবে পরিচিত জুমগাও বাঁশতলা শহীদ স্মৃতিসৌধ এর সামান্য পশ্চিমে অবস্থিত একটি জনপদ যা সম্পুর্ণভাবে পাহাড়ের উপর গড়ে ঊঠেছে । গারো নৃগোষ্ঠীর মাধ্যমেয় সেখানে জনবসতি শুরু হয় । সাম্প্রতিক সময়ে এই স্থানটি পর্যটকদের কাছে অত্যন্ত পছন্দের স্থান হিসেবে বিবেচিত হয়ে আসছে ।


title: দোয়ারাবাজার উপজেলা

text: ৩। কাজল হাওরঃ দোয়ারাবাজার সদরের একেবারেই গা ঘেষে প্রকৃতির অপরুপ সৌন্দর্যের এক অনন্য নিদর্শন কাজল হাওর । এর স্বচ্ছ কাজল বর্ণের ছলছল জলের দুর্বার আকর্ষন যে কাউকে মোহময় করে তুলবে । বর্ষায় এর জলরাশি প্রবল শক্তিতে আছড়ে পড়ে উপজেলা সদরের উত্তর পশিম অংশে আর শীতকালে হয়ে উঠে ফসলের চাদরে আবৃত ভূসর্গ ।


title: দোয়ারাবাজার উপজেলা

text: ৪। পান্ডারখালের বাধঃ কৃত্রিমভাবে তৈরি এ বাঁধটি যে কারো নজর কাড়বে। দোয়ারাবাজার সদর ও পান্ডারগাও ইউনিয়নের মধ্যে সংযোগকারী এই বাঁধটি পান্ডারখালকে দুইভাগে বিভিক্ত করে নিজের বুকে গড়ে তোলেছে সবুজের ছায়াঘেরা নান্দনিক সৌন্দর্যের লীলাভূমি ।


title: দোয়ারাবাজার উপজেলা

text: শিক্ষাক্ষেত্রে এককালে পিছিয়ে পড়া এই অঞ্চলটি বর্তমান সময়ে অনেকটাই এগিয়ে যাচ্ছে । দোয়ারাবাজারের বিভিন্ন শিক্ষাপ্রতিষ্ঠান থেকে অধ্যয়ন করা ছাত্রছাত্রীদের অনেকেই আজ ডাক্তার, ইঞ্জিনিয়ার, শিক্ষক, ব্যাংক অফিসারসহ নিজ নিজ অবস্থানে যোগ্যতার সাথে দেশে-বিদেশে দায়িত্ব পালন করছেন ।


title: দোয়ারাবাজার উপজেলা

text:
কৃষি, ও মৎস্য, নির্ভর অর্থনীতির এ এলাকাটি বর্তমানে কিছুটা উন্নত হলেও
প্রাকৃতিক সম্পদে ভরপুর
ব্যাপক সম্ভবনাময় উপজেলাটি অবকাঠামোগত উন্নয়নহীনতা ও জনপ্রতিনিধিদের সুপরিকল্পিত উদ্যোগের অভাবে এখনো বাংলাদেশের পশ্চাৎ পদ উপজেলাগুলোর মধ্যে অন্যতম।উল্লেখ্য বাংলাদেশের অন্যতম বৃহৎ বন্ধ গ্যাসক্ষেত্র
টেংরাটিলা এখানেই অবস্থিত। সর্বশেষ নাইকো দূর্নীতি মামলায় ইহা বন্ধ হয়।বিভিন্ন শ্রেণী পেশার মানুষের প্রাণের জনপদ দোয়ারাবাজার যোগ্য নেতৃত্বের অভাবে দীর্ঘদিন ধরে অবহেলিত হয়ে আসছে । এই অঞ্চলের মানুষজন অত্যন্ত সামাজিক ও বন্ধুসুলভ কিন্তু যথার্থ ঐক্যের অভাবে যোগাযোগ, শিক্ষা ও অবকাঠামোগতভাবে মারাত্বকভাবে পিছিয়ে পড়া এক জনপদ। স্বাধীনতার প্রায় অর্ধশতাব্দী পাড় হয়ে গেলেও এর উপজেলা সদর এখনো দেশের মূল ভূখন্ডের সাথে সরাসরি সড়কপথে যুক্ত হতে পারে নাই । এছাড়া উপজেলার আভ্যন্তরীণ যোগাযোগ ব্যবস্থাও অত্যন্ত নাজুক । উপজেলার উন্নয়নে ঐক্যবদ্ধ হয়ে যোগ্য নেতৃত্বের মাধ্যমে এগিয়ে যাক সুন্দর এই জনপদ; এই প্রত্যাশা সকলের ।


title: জগন্নাথপুর উপজেলা

text: জগন্নাথপুর (সিলেটি: ꠎꠉꠘ꠆ꠘꠣꠕꠙꠥꠞ) বাংলাদেশের সিলেট বিভাগের সুনামগঞ্জ জেলার অন্তর্গত একটি উপজেলা। বাংলাদেশে উপজেলা ব্যবস্থা প্রবর্তনের পর ১৯৮৩ সালের ২৯ সেপ্টেম্বর জগন্নাথপুর থানাকে উপজেলায় উত্তীর্ণ করা হয়।


title: জগন্নাথপুর উপজেলা

text: জগন্নাথপুর ৩৫৫.৯১ কিলোমিটার জায়গা নিয়ে অবস্থিত। এই উপজেলার পূর্বে সিলেট জেলার বিশ্বনাথ ও ওসমানীনগর উপজেলা, উত্তরে ছাতক ও দক্ষিণ সুনামগঞ্জ উপজেলা, পশ্চিমে দিরাই উপজেলা এবং দক্ষিণে হবিগঞ্জ জেলার নবীগঞ্জ উপজেলা অবস্থিত।জগন্নাথপুর উপজেলার আটটি ইউনিয়ন রয়েছে। এগুলো হলো:


title: জগন্নাথপুর উপজেলা

text:
১১৯১ খ্রিস্টাব্দে লাউড় রাজ্যের অধিপতি ছিলেন রাজা বিজয় মাণিক্য। তৎকালে তিনি জগন্নাথ মিশ্রকে দিয়ে "বাসুদেব মন্দির" প্রতিষ্ঠা করান। পরবর্তীতে এই স্থানকে জগন্নাথ মিশ্রের নামানুসারে “জগন্নাথপুর” বলে ঘোষণা করেন। আর সেই থেকে জগন্নাথপুর রাজা বিজয় মাণিক্যের রাজ্য বলে ঘোষিত। জগন্নাথপুরের পাণ্ডুয়া থেকে রাজা বিজয় মাণিক্য সেই সময় নিজ নামের সঙ্গে দুই স্ত্রীর নাম যুক্ত করে ১১৯১ খ্রিস্টাব্দে "সিক্কা" মুদ্রা প্রকাশ করেছিলেন। এই সিক্কা মুদ্রাই রাজা বিজয় মাণিক্যের রাজ্যের প্রমাণ, যা কুবাজপুর গ্রামের মদনমোহন চৌধুরীর পরিবারদের কাছে সংরক্ষিত আছে।।
জগন্নাথপুর এককালে বর্তমান ভৌগোলিক সীমানার চেয়ে আরও বড় ছিল। দ্বাদশ শতাব্দী থেকে অষ্টাদশ শতাব্দী পর্যন্ত জগন্নাথপুর রাজ্য লাউড়ের শাখা-রাজ্য ছিল এবং বংশানুক্রমে লাউড়ের নৃপতিগণ কর্তৃক শাসিত হত। দিল্লি সম্রাটদের রেকর্ডে জগন্নাথপুর রাজ্য লাউড়ের এজমালি সম্পদ হিসেবে বিবেচিত এবং শ্রীহট্টের ইতিহাসে বর্ণিত আছে যে, উক্ত লাউড় রাজ্য সর্বদা মোগল সম্রাটদের কাছে স্বাধীন রাজ্য হিসেবে গণ্য ছিল। তাই জগন্নাথপুর রাজ্যের ইতিহাস আলোচনা করতে গেলে প্রাচীন লাউড় রাজ্যের কথা চলে আসে, কারণ এর পত্তনস্থলই হচ্ছে প্রাচীন লাউড়। প্রাচীন লাউড়ের পত্তন সম্পর্ক মূলত প্রাচীন কামরূপ।
বৌদ্ধ পরিব্রাজক হিউয়েন সাঙ (৬০২–৬৬৪) কামরূপ রাজার আমন্ত্রণে ৬৪০ খ্রিস্টাব্দে এদেশে ভ্রমণে এলে শ্রীহট্টকে কামরূপ রাজ্যের অংশ বলে উল্লেখ করেন। উল্লেখ্য, বিভিন্ন বৌদ্ধগ্রন্থেও সিলেটকে সমুদ্র নিকটবর্তী বলা হয়েছে। এছাড়া নিধনপুরে প্রাপ্ত তাম্রলিপিগুলোও তার প্রকৃষ্ট প্রমাণ।


title: জগন্নাথপুর উপজেলা

text: খ্রিস্টপূর্ব ত্রিশ শতাব্দীতে ভগদত্ত নামের জনৈক নৃপতি কামরূপে রাজত্ব করতেন। তাঁর রাজ্য বিবরণে বলা হয় যে, তৎকালে লাউড়ের পাহাড়ে ভগদত্ত রাজার একটি শাখা-রাজধানী ছিল। তিনি যখনই এদেশে আসতেন সেখানেই অবস্থান করতেন এবং লাউড় থেকে দিনারপুর পর্যন্ত নৌকাযোগে ভ্রমণ করতেন। উপরে উল্লেখিত ঐতিহাসিক আলোচনায় প্রমাণ হয় যে, প্রাচীন শ্রীহট্টের নিম্নাঞ্চল তখনকার যুগে গভীর পানির নিচে নিমজ্জিত ছিল। উল্লেখ্য, মহাভারত গ্রন্থের সভাপর্বে লিখিত: “ভিম পণ্ডু বঙ্গদেশ জয় করিয়া তাম্রলিপ্ত এবং সাগরকুলবাসী ম্লেচ্ছদিগকে জয় করেন।” এই তথ্যের ভিত্তিতে ভূতত্ত্ব বিষয়ের পণ্ডিত বঙ্কিমচন্দ্র চট্টোপাধ্যায় "বঙ্গে প্রবেশাধিকার" গ্রন্থে মহাভারতে উল্লেখিত বঙ্গ উত্তর-পূর্ব বঙ্গদেশ অর্থে প্রাচীন লাউড় অঞ্চল বলেছেন। সুতরাং উল্লেখিত লাউড় শ্রীহট্টই নয়, বঙ্গ হতেও প্রাচীন। পুরাতাত্ত্বিক রমেশচন্দ্র দত্তের মতে ব্রহ্মপুত্রের তীরবর্তী কামরূপ রাজ্যের বিস্তৃতি প্রায় ২,০০০ মাইল। আসাম, মণিপুর, ময়মনসিংহ, শ্রীহট্ট, কাছাড় প্রভৃতি নিয়ে কামরূপ বিস্তৃত ছিল। সুতরাং, এদিক থেকে বিবেচনায় প্রতিপাদ হয় যে নৃপতি ভগদত্তের লাউড় রাজ্য মহাভারতকালের চেয়েও প্রাচীন। মহাকাব্য মহাভারতে প্রমাণ মেলে যে রাজা ভগদত্ত যুদ্ধে মহাবীর অর্জুন কর্তৃক নিহত হন। ভগদত্ত রাজার পরে তাঁর পুত্রগণের মধ্যে ১৯ জন নৃপতি পর্যায়ক্রমে কামরূপ তথা লাউড়ে রাজত্ব করেন। ভাটেরায় প্রাপ্ত তাম্রফলকে বর্মান, ঈশানদেব তাদেরই বংশধর বলে ইতিহাসবেত্তাগণ উল্লেখ করেছেন। এই রাজাগণ চন্দ্রবংশীয় বলে খ্যাত। উক্ত ১৯ জন নৃপতির অনেকদিন পরে প্রাচীন লাউড় রাজ্যে নৃপতি বিজয় মাণিক্য আবির্ভুত হন। ১১৯১ খ্রিস্টাব্দে বিজয় মাণিক্য জগন্নাথপুর রাজ্য প্রতিষ্ঠা করেন এবং ছিক্কা মুদ্রার প্রচার করেন।


title: জগন্নাথপুর উপজেলা

text: অন্যদিকে ১৩০৩ খ্রিস্টাব্দে ইয়েমেনদেশীয় তাপস হজরত শাহজালাল (রহ.) ৩৬০ জন সফরসঙ্গী নিয়ে প্রাচীন শ্রীহট্টের গৌড় রাজ্য জয় করেন। শাহজালালের এই সঙ্গী ও অনুসারীগণ ইসলামের পবিত্র বাণী নিয়ে শ্রীহট্টসহ বঙ্গদেশের বিভিন্ন স্থানে ছড়িয়ে পড়েন। তারই ধারাবাহিকতায় ৩৬০ আউলিয়ার মধ্য থেকে পর্যায়ক্রমে হজরত শাহ কালাম উদ্দীন কোহাফার নেতৃত্বে ১২ জন আউলিয়া জগন্নাথপুর রাজ্যে আসেন। আগত আউলিয়াদের নাম ও বর্তমানে অবস্থিত মাজার যথাক্রমে: ১. হজরত শাহ কালাম কোহাফা – শাহারপাড়া গ্রাম; ২. সৈয়দ শামস উদ্দিন – সৈয়দপুর গ্রাম, ৩. শাহ কালু – পীরেরগাঁও, ৪. শাহ চান্দ – চান্দভরাং, ৫. দাওর বখশ খতিব ও দিলওয়ার বখশ খতিব – দাওরশাহী বা দাওরাই গ্রাম, ৬. শাহ ফৈজ উদ্দিন বা ফেছন উদ্দিন – ফৈজি বা ফেছি গ্রাম, ৭. সৈয়দ শামস উদ্দিন বিহারি – আটঘর গ্রাম, ৮. শাহ মানিক – মণিহারা গ্রাম, ৯. শাহ জলাল উদ্দিন – কুসিপুর বা কুস্কিপুর গ্রাম, ১০. সৈয়দ বাহাউদ্দিন – মুকান বাজার, ১১. সৈয়দ রুকনুদ্দিন – কদমহটি, ১২. সৈয়দ তাজউদ্দিন – অরম্পুর, সৈয়দ জিয়া উদ্দিন - মুকান বাজার। উল্লেখ যে, মীরপুরে অবস্থানরত শাহ চান্দ পরবর্তিতে চান্দভরাং গ্রামে চলে যান এবং সেখানেই বর্তমানে তাঁর মাজার অবস্থিত।


title: জগন্নাথপুর উপজেলা

text: উল্লিখিত বিজয় মাণিক্যের অনেক কাল পরে লাউড় ও জগন্নাথপুর রাজ্যে "দিব্য সিংহ" নামে নৃপতি রাজত্ব করেন। তখন লাউড়ের রাজধানী নবগ্রামে স্থানান্তর হয়। যে নবগ্রাম বৈষ্ণবীয় ধর্মাবতার অদ্বৈতের জন্মস্থান বলে আখ্যায়িত। রাজা দিব্য সিংহ রাজ্যভার তাঁর পুত্র রামানাথকে দিয়ে শান্তি সাধনায় তাঁর মন্ত্রীতনয় অদ্বৈতের আখড়া শান্তিপুরে চলে যান। সেখানে থেকে অদ্বৈতের উপদেশে বৈষ্ণবধর্ম গ্রহণ করেন এবং অদ্বৈত "বাল্যলীলা" গ্রন্থ রচনা করে কৃষ্ণদাস নামে খ্যাত হন। রাজা দিব্য সিংহের পুত্র রামানাথ সিংহের তিন পুত্র হয়। এই তিন পুত্রের মধ্যে একজন কাশীবাসী হন এবং এক পুত্রকে লাউড়ের রাজ সিংহাসনে বসিয়ে রামানাথ সিংহ তাঁর অন্য পুত্র কেশবের সাথে জগন্নাথপুরে আসেন। প্রায় পঞ্চদশ শতাব্দীর সময়কালে রামানাথের পুত্র কেশব সিংহ সেখানকার রাজা হন। উল্লেখ্য যে, এ সময়ে আজমিরীগঞ্জ এলাকায় বানিয়াচঙে অন্য একটি নবরাজ্যের আর্বিভাব ঘটে। এই নব্য আবিষ্কৃত রাজ্যের রাজার নামও কেশব ছিল। অচ্যুতচরণ চৌধুরী লিখেছেন যে, “নব্য আবিস্কৃত বানিয়াচং রাজ্যের রাজার নাম এবং জগন্নাথপুর রাজ্যের রাজার নাম এক থাকায়, অনেক লেখক ভ্রমে পতিত হইয়া জগন্নাথপুর ও বানিয়াচঙের রাজ পরিবারকে এক বংশের বলিয়া যেভাবে আখ্যায়িত করেন, আসলে ইহারা এক নহেন। বানিয়াচং রাজ্যের প্রতিষ্ঠাতা কেশব একজন বণিক ছিলেন। তিনি বাণিজ্যের উদ্দেশ্যে এদেশে আসিয়াছিলেন এবং কালী নামের দেবীর পূজা নির্বাহের লক্ষ্যে দৈব্যে শ্রুত শুষ্কভূমির সন্ধান প্রাপ্ত হইয়া সেখানে অবতরণ করিয়া দেবীপূজা সমাধান করিয়া দৈবাভিপ্রায় মতে সেখানেই বসতি স্থাপন করেন। এছাড়া জগন্নাথপুর রাজ্যের কেশব রাজার পুত্রের নাম শনি, তাহার পুত্র প্রজাপতি, প্রজাপতির পুত্র দুর্বার। অন্যদিকে বানিয়াচঙের কেশব রাজার পুত্রের নাম দক্ষ, দক্ষের পুত্র নন্দন, তাহার পুত্র গণপতি ও কল্যাণ। সুতরাং ইহাদের বংশীয় ধারায়ও ইহা প্রতিপাদিত হয় যে, জগন্নাথপুরের কেশব ও বানিয়াচঙের রাজা কেশব দুই ব্যক্তি, উহারা এক নহেন।


title: জগন্নাথপুর উপজেলা

text: প্রায় পঞ্চদশ শতাব্দির কালে রামানাথের পুত্র কেশব সিংহ জগন্নাথপুরে রাজ্যত্ব করেন। মোগল সম্রাট আকবরের শাসনামলে (১৫৫৬-১৬০৫ খ্রি.) লাউড়ের রাজা গোবিন্দ সিংহ তার জ্ঞাতি ভ্রাতা জগন্নাথপুরের রাজা বিজয় সিংহের সঙ্গে আধিপত্য প্রতিষ্ঠা নিয়ে বিরোধে লিপ্ত হয়েছিলেন। তখন ঐতিহাসিক লাউড় রাজ্যের রাজধানী সুনামগঞ্জের তাহিরপুর উপজেলার ‘হলহলিয়ায়' ছিল, এখানকার ধ্বংসাবশেষও তাই জানান দিচ্ছে। রাজ্যের ধ্বংসাবশেষ হলহলিয়া গ্রামে এখনো বিদ্যমান। এই রাজধানী প্রতিষ্ঠাতা ছিলেন কেশব মিশ্র। তারা ছিলেন কাত্যান গোত্রীয় মিশ্র। তাদের উপাধি ছিল সিংহ। রাজা বিজয় সিংহ গোবিন্দ সিংহকে দায়ী করে তার বিরুদ্ধে সম্রাট আকবরের বিচার প্রার্থনা করেন। সম্রাট আকবর দিল্লি থেকে সৈন্য পাঠিয়ে গোবিন্দ সিংহকে দিল্লিতে ডেকে নেন। গোবিন্দ সিংহের অপর নাম ছিল জয় সিংহ। একই সময়ে ফাঁসির হুকুম প্রাপ্ত বানিয়াচং রাজ্যের জয় সিংহ নামের রাজা গোবিন্দ সিংহের সঙ্গে সম্রাট আকবরের কারাগারে আটক ছিলেন। ভুলবশত প্রহরীরা গোবিন্দ সিংহের পরিবর্তে ওই জয় সিংহকে ফাঁসিতে ঝুলিয়ে দেন। বানিয়াচং রাজা গোবিন্দ সিংহের প্রাণ এভাবে রক্ষা পাওয়ায় তিনি কৌশলে আকবরের কাছ থেকে নানা সুযোগ গ্রহণ করেন। তিনি আকবরের কাছে প্রাণভিক্ষা চান এবং ইসলাম ধর্ম গ্রহণ করেন। গোবিন্দ সিংহের নাম হয় হাবিব খাঁ। আকবর গোবিন্দ সিংহকে তার হৃতরাজ্য পুনরায় দান করেন। জগন্নাথপুরের রাজা বিজয় সিং দেশে ফিরার কিছু দিন পর বানিয়াচং রাজ গোবিন্দ সিংহ ওরফে হাবিব খাঁ'র সাথে বিবাদে পরে হাবিব খাঁ'র গুপ্ত ঘাতকের হাতে নিহত হলে লাউড় এবং জগন্নাথপুর রাজ্যদ্বয় হাবিব খাঁ'র অধিকার ভুক্ত হয় । বানিয়াচং রাজ্যের সাথে হতা-হতীতে জগন্নাথপুর রাজ্যের রাজ বংশ ধ্বংশ হয়। প্রায় শতরে'শ শতকের পরে লাউড় জগন্নাথপুর রাজ্য স্বাধীনতা হারায় এবং বানিয়াচং রাজ বংশ পরে মোঘলরা এর নিয়ন্ত্রক হন। এ ভাবে প্রাচীন রাজ্যগুলো একসময় জমিদারী এস্টেটের অধিনে আসে । ইংরেজ শাসনামলে ১৮৭৭ খ্রিস্টাব্দে সুনামগঞ্জকে মহকুমায় উন্নীত করা হলে প্রশাসনিক ব্যবস্থা প্রশারে ১৯২২ সালে জগন্নাথপুর থানা গঠিত হয়। ১৯৪৭ সালে ভারত বিভাগে এই অঞ্চলদ্বয় পাকিস্তানে অন্তরভুক্ত হয়ে বাঙালীর স্বাধীনতা সংগ্রাম বিজয়ের মাধ্যমে বাংলাদেশ রাষ্ট্রের প্রশাসনিক অঞ্চলে রূপান্তর হয় । পরবর্তীকালে উন্নীত থানা পরিষদ উপজেলা পরিষদে রূপান্তরিত হয়।


title: জগন্নাথপুর উপজেলা

text: বর্তমান জগন্নাথপুর উপজেলার হবিবপুর গ্রাম স্থাপিত হয় ১৮৩২ থেকে ১৮৩৪ সালের মধ্যে। এর স্থাপনা করেন এই গ্রামের প্রথম জমিদার নবাব ওয়াহিদ উল্লাহ (১৮১৩–১৮৮০)। তিনি ছিলেন মূলত একজন ব্যাবসায়ী৷ তিনি এই গ্রামের পত্তন করে এখানে জমিদারি চালাতে থাকেন। ১৮৭৪ সালে তিনি অসুস্থ হয়ে পড়েন৷ তখন জমিদারির ভার নেন তাঁর একমাত্র পুত্র নবাব ওয়াসিদ উল্লাহ (১৮৪২–১৯২৬)। তিনি খুব বুদ্ধিমান মানুষ ছিলেন এবং তাদের জমিদারি অনেক বিস্তার করেন। তিনি ন্যায়পরায়ণ ও প্রজাবান্ধব হিসেবে খ্যাত ছিলেন। ১৯২৬ সালে হঠাৎ পানিতে ডুবে তিনি মারা যান। ওয়াসিদ উল্লাহর মৃত্যুর পর জমিদারির ভার নেন তাঁর পুত্র নবাব এবারত উল্লাহ (১৮৯৬–১৯৪১)। পিতার হঠাৎ মৃত্যুর পর তিনি ক্ষমতায় আরোহণ করেন। অল্প বয়স হওয়ায় তিনি খুব সাধারণ জীবনযাপন করতেন। এমনকি তিনি ক্ষমতায় ৩-৪ বছর থাকার পর তাঁর অনেক সম্পত্তি প্রজাদের দান করে দেন। কিন্তু তিনি ক্ষমতায় বেশিদিন টিকে থাকত পারেননি। ১৯৪১ সালে তিনিও পানিতে ডুবে মারা যান। মৃত্যুকালে তাঁর তিন পুত্র ও চার কন্যা ছিল। পুত্ররা হলেন যথাক্রমে: মৃত আবলুস উল্লাহ, মৃত আব্দুল হাশিম, মৃত আব্দুল গনি। নবাবের সন্তানেরা খুব ছোট হওয়ায় এবং আর কোনও নবাব না থাকায় নবাব এবারত উল্লাহর সকল সম্পত্তি বেদখল হয়ে যায়। এমনকি তিনি যে বাড়িতে থাকতেন তাও দখল করে নেয় গ্রামের কিছু উগ্র লোক।


title: জগন্নাথপুর উপজেলা

text: মুক্তিযুদ্ধ চলাকালীন সময়ে ১৯৭১ সালের ৩১ আগস্ট জগন্নাথপুর উপজেলায় শান্তি সভার নামে রাজাকারেরা শ্রীরামসি হাইস্কুলে স্থানীয় শিক্ষক, কর্মচারী, ইউপি সদস্যসহ গণ্যমান্য ও সাধারণ লোকজনের একটি সমাবেশের আয়োজন করে। রাজাকারদের সহযোগিতায় পাকসেনারা উক্ত সভার ১২৬জন লোককে হত্যা করে এবং গ্রামটি জ্বালিয়ে দেয়। এছাড়া ৮ সেপ্টেম্বর পাকসেনারা এ উপজেলার রানীগঞ্জ বাজারে ৩০জন লোককে হত্যা করে এবং ১৫০টি দোকান জ্বালিয়ে দেয়।


title: জগন্নাথপুর উপজেলা

text: অত্র এলাকার লোকজন সাধারণত সিলেটের আঞ্চলিক ভাষায় কথা বলেন। জগন্নাথপুর লোকসংস্কৃতিতে সমৃদ্ধ।


title: জগন্নাথপুর উপজেলা

text: বাংলাদেশ সরকারের জাতীয় পরিচয়পত্র সম্পর্কিত রেকর্ড অনুযায়ী বর্তমান (২০১০) জনসংখ্যা ২,২৫,২৭১ জন।


title: জগন্নাথপুর উপজেলা

text: ১৯১৯ খ্রিস্টাব্দে জগন্নাথপুর উপজেলায় সর্বপ্রথম উচ্চ বিদ্যালয় "পাইলগাঁও ব্রজনাথ উচ্চ বিদ্যালয়" প্রতিষ্ঠিত হয়। পাইলগাঁওয়ের জমিদার সুখময় চৌধুরী এলাকায় শিক্ষা উন্নয়নের জন্য তাঁর পিতামহের নামে ব্রজন্নাথ উচ্চ বিদ্যালয় প্রতিষ্ঠা করেন। এই উপজেলায় ১২০টি সরকারি প্রাথমিক বিদ্যালয়সহ ২১টি উচ্চ বিদ্যালয় রয়েছে। উল্লেখযোগ্য শিক্ষাপ্রতিষ্ঠানগুলো হল: স্বরূপচন্দ্র সরকারি উচ্চ বিদ্যালয়, জগন্নাথপুর কলেজ, সৈয়দপুর আদর্শ কলেজ, শাহজালাল মহাবিদ্যালয়, রানীগঞ্জ কলেজ, জগন্নাথপুর বালিকা উচ্চ বিদ্যালয় ইত্যাদি। উপজেলার কওমী মাদ্রাসার সংখ্যা ২০টি, সরকারি স্বীকৃতপ্রাপ্ত মাদ্রাসার সংখ্যা ১১টি। তন্মধ্যে হবিবপুর ও কেশবপুর ফাজিল মাদ্রাসার নাম বিশেষভাবে উল্লেখযোগ্য।


title: জগন্নাথপুর উপজেলা

text: কৃষিপণ্যের মধ্যে ধান আর পাটের বিপুল আবাদ রয়েছে। এছাড়া আছে হাওর ভরা মাছ। পাশাপাশি উপজেলার প্রচুর লোক বহির্দেশে বসবাস করায় তাঁদের পাঠানো রেমিট্যান্সের উপরও এলাকার অর্থনীতি নির্ভরশীল। এছাড়া দরিদ্রদের জন্য সরকারি অবদানও রয়েছে। বোর মৌসুমে জগন্নাথপুর উপজেলার ২০ হাজার ৫০০ হেক্টর জমিতে বোরো চাষাবাদ করা হয়। উৎপাদনের লক্ষ্যমাত্রা নির্ধারণ করা হয় ১ লাখ ২০ হাজার মেট্রিকটন।


title: জগন্নাথপুর উপজেলা

text: উপজেলার উল্লেখযোগ্য সড়কগুলো হল: সিলেট–বিশ্বনাথ–জগন্নাথপুর সড়ক, ভবের বাজার–সৈয়দপুর–নয়াবন্দর–গোয়ালা বাজার–শেরপুর–ঢাকা সড়ক, জগন্নাথপুর–কুবাজপুর–পাইলগাওঁ–কুশিয়ারা নদী–ইনায়েতগঞ্জ–হবিগঞ্জ সড়ক, পাগলা–জগন্নাথপুর–রানীগঞ্জ–আউশকান্দি বিশ্বরোড। উপজেলার পাকা রাস্তাগুলো হল: জগন্নাথপুর–ভবের বাজার–মীরপুর–বিশ্বনাথ সড়ক, জগন্নাথপুর–শিবগঞ্জ বাজার সড়ক, জগন্নাথপুর–পাগলা সড়ক, ভবের বাজার–সৈয়দপুর–শাহারপাড়া–নয়াবন্দর–গোয়ালা বাজার সড়ক, নয়াবন্দর–দাওরাই বাজার–পাঠকুরা বাজার সড়ক, মীরপুর–রসুলগঞ্জ বাজার সড়ক, পাইলগাওঁ হাই স্কুল–কাতিয়া–বড় ফেচী বাজার–বেগমপুর সড়ক, জগন্নাথপুর–কলকলিয়া–তেলিকোনা সড়ক। এছাড়া প্রস্তাবিত অনেক সড়ক রয়েছে।


title: জগন্নাথপুর উপজেলা

text: •সহুল উদ্দিন আহমদ ছইল মিয়া [(রাজনীতিবিদ)]।


title: জগন্নাথপুর উপজেলা

text: •সৈয়দ আমিরুল ইসলাম ফখরুল [(রাজনীতিবিদ)]।


title: জগন্নাথপুর উপজেলা

text: •আজিজুর রহমান দারা [(সাবেক ছাত্রনেতা)]।


title: জগন্নাথপুর উপজেলা

text: •অধ্যাপক আবু খালেদ চৌধুরী [(শিক্ষাবিদ ও রাজনীতিবিদ)]।


title: জামালগঞ্জ উপজেলা

text: জামালগঞ্জ বাংলাদেশের সুনামগঞ্জ জেলার অন্তর্গত একটি উপজেলা।


title: জামালগঞ্জ উপজেলা

text: জামালগঞ্জ উপজেলার উত্তরে তাহিরপুর উপজেলা ও বিশ্বম্ভরপুর উপজেলা, দক্ষিণে খালিয়াজুড়ি উপজেলা ও দিরাই উপজেলা, পূর্বে সুনামগঞ্জ সদর উপজেলা এবং পশ্চিমে মোহনগঞ্জ ও ধর্মপাশা উপজেলা।


title: জামালগঞ্জ উপজেলা

text: জামালগঞ্জ-এর নামকরণে ভাটীপাড়ার বয়োবৃদ্ধ জমিদার মরহুম এখলাছুর রহমান চৌধুরীর মতামত প্রণিধানযোগ্য। ১৯৬৪ সালে জনাব এখলাছুর রহমান চৌধুরীর দেয়া তথ্য থেকে জানা যায় যে, তাঁদের বংশের পূর্ব পুরুষগণের মধ্যে জামাল ফারুকী নামে একজন প্রসিদ্ধ ব্যক্তি ছিলেন। তাঁকে স্মরণীয় করে রাখার জন্য ভাটীপাড়া এস্টেট কর্তৃক নতুন ক্রয়কৃত দুটি তালুকের নামকরণ করা হয় জামালগড় ও জামালপুর। অতঃপর সাচনা বাজারের সঙ্গে নদীর পশ্চিমপাড়ে প্রতিযোগিতামূলক একটি নতুন বাজার প্রতিষ্ঠিত হলে এর নামকরণ করা হয় জামালগঞ্জ। “জামাল”-আরবী শব্দ-এর অর্থ মনোরম বা সুন্দর এবং “গঞ্জ”শব্দের অর্থ বাজার বা যেখানে ক্রয়-বিক্রয় করা হয়। আবার “গঞ্জ”অর্থ শহরও বোঝায়। সে বিচারে জামালগঞ্জ হচ্ছে সুন্দর বা মনোরম শহর।


title: জামালগঞ্জ উপজেলা

text:
বর্তমানে আয়তন ৩৩৮.৭৪ বর্গকিঃমিঃ।জামালগঞ্জ উপজেলায় আছে সুরমা নদী
এই এলাকার কৃতী ব্যক্তিদের মধ্যে জামালগঞ্জ উচ্চ বিদ্যালয়ের প্রাক্তন প্রধান শিক্ষক মরহুম গোলাম কিবরিয়া এবং সংগীত শিল্পী হিমাদ্রি শেখর রায় অন্যতম। এছাড়া মাদারী শাহ ছিলেন এই এলাকার একজন আধ্যাত্ত্বিক সূফি সাধক।


title: তাহিরপুর উপজেলা

text: তাহিরপুর বাংলাদেশের সুনামগঞ্জ জেলার অন্তর্গত একটি উপজেলা। খাসিয়া জৈন্তা পাহাড়ের পাদদেশে অবস্থিত লাউড়ের পাহাড়ের নামানুসারে পৌরাণিক যুগের লাউড় রাজ্যের কালের সাক্ষি এই তাহিরপুর উপজেলা । যাহা বাংলাদেশের নির্বাচনী এলাকাঃ ২২৪ সুনামগঞ্জ -০১ এ অবস্থিত ।


title: তাহিরপুর উপজেলা

text: এই উপজেলার উত্তরে - ভরতের মেঘালয় রাজ্য, দক্ষিণে সুনামগঞ্জ জেলার জামালগঞ্জ উপজেলা, পূর্বে সুনামগঞ্জ জেলার বিশ্বম্ভরপুর উপজেলা এবং পশ্চিমে ধর্মপাশা উপজেলা অবস্থিত।


title: তাহিরপুর উপজেলা

text: এই উপজেলার ৭টি ইউনিয়ন হচ্ছে -


title: তাহিরপুর উপজেলা

text: খাসিয়া জৈন্তা পাহাড়ের পাদদেশে অবস্থিত লাউড়ের পাহাড়ের নামানুসারে পৌরাণিক যুগের লাউড় রাজ্যের কালের সাক্ষি এই তাহিরপুর উপজেলা । যাহা বাংলাদেশের নির্বাচনী এলাকাঃ ২২৪ সুনামগঞ্জ -০১ এ অবস্থিত । কিংবদন্তি এবং ঐতিহাসিক ঘটনাবলী ও তথ্যাবলী থেকে জানা যায়, অতি প্রাচীনকালে বাংলার এক বিশাল ভূখণ্ড কামরূপ রাজ্যের অন্তর্ভুক্ত ছিল । এবং এর রাজধানীর নাম ছিল প্রাগজ্যোতিষপুর। কামরূপ রাজ্যের শাসক ছিলেন রাজা ভগদত্ত । ঐতিহাসিকদের মতে সুনামগঞ্জের লাউড় পাহাড়ে রাজা ভগদত্তের উপরাজধানী ছিল। জনশ্রুতি ও পুরাকীর্তি ইত্যাদির ভিত্তিতে বলা হয় লাউড় সিলেটের প্রাচীন রাজ্য, যা বর্তমান সুনামগঞ্জ জেলার আওতায় পড়ে। পুরাকীর্তিসূত্রে ধারণা করা হয়, মহাভারত যুদ্ধে নিহত রাজা ভগদত্তের পরে তাঁর বংশীয় ১৯ জন ঐতিহাসিক নৃপতি লাউড় অঞ্চলে রাজত্ব করেছেন। নিধনপুরের তাম্রলিপি সূত্রে বলা হয় ভাস্করভর্মন খ্রিস্টীয় ৬৫০ অব্দ পর্যন্ত এ অঞ্চলের রাজত্ব করেন। পৌরাণিক যুগে শ্রীহট্ট ভূমী এ রাজ্যে গণ্য ছিল। লাউড় রাজ্যের চতুসীমা ছিল পশ্চিমে ব্রহ্মপুত্র নদ, পূর্বে জৈন্তিয়া, উত্তরে কামরূপ সীমান্ত ও দক্ষিণে বর্তমানে ব্রাম্মণবাড়িয়া পর্যন্ত। খ্রিস্টীয় সপ্তম শতাব্দীর পরবর্তী সময়ে সিলেট অঞ্চলের ভৌগোলিক রুপরেখার পরিবর্তন ঘটলে লাউড় রাজ্যের সীমানা বর্তমান সমগ্র সুনামগঞ্জ জেলা, হবিগঞ্জ জেলা এবং ময়মনসিংহ জেলার কিয়দাংশে সীমা বিস্তার হয়। বঙ্গের রাজা হর্ষবর্মনের (রাজত্বকাল, ৭৩০-৭৫০) রাজত্ব কালে ব্রহ্মপুত্র পরবর্তী সমস্ত রাজ্যসমুহে বিরাট ধরনের অরাজকতা সৃষ্টির অভিমত রয়েছে। এসময় সমস্ত বঙ্গদেশ ভিন্ন ভিন্ন খণ্ড রাজ্যে বিভক্ত হয় এবং তখন সিলেটের প্রাচীন লাউড় রাজ্য কামরূপ থেকে বিভক্ত হয়ে একটি পৃথক স্বাধীন রাজ্য পরিণত হয়। দশম শতাব্দীতে লাউড়, গৌড় ও জয়ন্তীয়া এই তিন রাজ্যে বিভক্ত ছিল সিলেট। পরবর্তীকালে (দ্বাদশ শতাব্দীর শেষার্ধে) বিজয় মাণিক্য নামে জনৈক হিন্দু রাজা লাউড় রাজ্যে রাজত্ব করেন। এসময় রাজা বিজয় মাণিক্যের লাউড় রাজ্যের সীমানা বর্তমান সমগ্র সুনামগঞ্জ জেলা ও ময়মনসিংহ জেলা এবং হবিগঞ্জ জেলার কিয়দাংশ নিয়ে গঠিত ছিল। দ্বাদশ শতাব্দীর শেষার্ধে রাজা বিজয় মাণিক্য জগন্নাথপুর উপজেলার পান্ডুয়ায় (বর্তমানে পেরুয়া) একটি শাখা রাজ্য স্থাপন করেন। যার নামকরণ করা হয় পান্ডুয়া রাজ্য । বিজয় মাণিক্যর পরে লাউড় ও জগন্নাথপুর রাজ্যে কে বা কারা শাসক ছিলেন তা অজ্ঞাত। তেরশত শতাব্দীর পর চৌদ্দ'শ সালের প্রথমার্ধে কাত্যায়ন গোত্রিয় রাজা দিব্য সিংহ নামে নৃপতি লাউড়ে রাজত্ব করেন। তখন লাউড়ের রাজধানী নবগ্রামে স্থানান্তর হ্য়। এ সময় লাউড় এবং জগন্নাথপুর রাজ্য অনেক জ্ঞানী পুরুষের আবির্ভাবে প্রফুল্লিত হয়েছিল। রাজ্যের রাজমন্ত্রী কুবেরাচার্য ছিলেন একজন সুপণ্ডিত ব্যক্তি। যার জ্ঞানের চর্চা ভারতবর্ষের অন্যতম বিদ্যাপীঠ নবদ্বীপ পর্যন্ত পরিব্যাপ্ত ছিল। এছাড়া উক্ত রাজ্যের নবগ্রামে মাধবেন্দ্রপুরী নামে আরেক জন জ্ঞানী সাধু পুরুষ বসবাস করতেন। এই মাদেবন্দ্রপুরির কাছে শিষ্যত্ব গ্রহণ করে লাউড়ের যুবরাজ রমানাথ বা রামা ও মন্ত্রীতনয় অদ্বৈত্যেচার্য সারা ভারতবর্ষে স্মরণীয় হয়ে আছেন। রমানাথ সিংহ উপযুক্ত হলে রাজা দিব্য সিংহ রাজ্যভার তাঁর পুত্র রমানাথকে দিয়ে, শান্তি সাধনায় তিনি তাঁর মন্ত্রীতনয় অদ্বৈত্যের আখড়া শান্তিপুরে চলে যান। সেখানে থেকে অদ্বৈত্যের উপদেশে বৈষ্ণবীধর্ম গ্রহণ করেন এবং সাহিত্য চর্চায় মনোযুগী হয়ে বাংলা ভাষায় বিঞ্চুভক্তি শাস্ত্র গ্রন্থ সহ আরও কয়েকটি গ্রন্থের অনুবাদ করেন। অতপর অদ্বৈত্য বাল্যলিলা গ্রন্থ রচনা করে কৃষ্ণদাস নামে আখ্যাত হন। এই তাহিরপুরে লাউড় রাজ্যের রাজধানীর দুর্গ ও প্রাচীরই ভগদত্ত রাজার স্থাপিত রাজ্যে প্রমাণ হিসেবে ঐতিহাসিক অচ্যুতচরণ সহ প্রায় সকলেই উল্লেখ করেছেন। রাজা ভগদত্ত মহাভারতের যুদ্ধে সৈন্য পাঠিয়ে সাহায্য করেছিলেন বলেও তথ্য রয়েছে শ্রীহট্টের ইতিবৃত্ত ইতিহাস গ্রন্থে । মহাভারতের প্রথম বাংলায় অনুবাদকারী মহাকবি সঞ্জয়ের নিবাসও এই এলাকায়। মহাকবি সঞ্জয় তার লেখায় বারবার রাজা ভগদত্তের কথা লিখেছেন। কলকাতা বিশ্ববিদ্যালয় থেকে মনিন্দ্র বসু যে গবেষণা করেছেন, সেখানে তিনি বারবার ভগদত্ত ও লাউড়ের রাজার কথা উল্লেখ করেছেন । বিভিন্ন তথ্য সুত্রে জানা যায়, উপজেলার উত্তর বড়দল ও দক্ষিন বড়দল ইউনিয়নের মধ্যবর্তী স্থান হলহলিয়া গ্রামে এক কালের প্রাচীন লাউড় রাজ্যের রাজধানী ছিল। প্রায় পঞ্চদশ শতাব্দির কালে রামানাথের পুত্র কেশব সিংহ তথায় রাজা হন। লেখক সৈয়দ মুর্তজা আলী তার রচিত ‘হযরত শাহ্জালাল ও সিলেটের ইতিহাস’ গ্রন্থে উল্লেখ করেছেন, মোগল সম্রাট আকবরের শাসনামলে (১৫৫৬-১৬০৫ খ্রি.) লাউড়ের রাজা গোবিন্দ সিংহ তার জ্ঞাতি ভ্রাতা জগন্নাথপুরের রাজা বিজয় সিংহের সঙ্গে আধিপত্য প্রতিষ্ঠা নিয়ে বিরোধে লিপ্ত হয়েছিলেন। পরে রাজা বিজয় সিংহ গুপ্ত ঘাতকের হাতে নিহত হন। তখন ঐতিহাসিক লাউড় রাজ্যের রাজধানী সুনামগঞ্জের তাহিরপুর উপজেলার ‘হলহলিয়ায়' ছিল, এখানকার ধ্বংসাবশেষও তাই জানান দিচ্ছে। প্রায় শতের'শ শতকের শেষের দিকে গোবিন্দ খাঁ কর্তৃক শ্রীহট্ট ভূমির প্রাচীন রাজ্য "লাউড়" ইহার অধিকার ভূক্ত হয়। যাহা মূলত তৎকালে জগন্নাথপুর রাজ্যের রাজ্ বংশের অধিকারে আসার কথা ছিল। কিন্তু দুর্ভাগ্য বশতঃ জগন্নাথপুর রাজ্যের রাজ্ বংশ তাদের অধিকার হারায় এবং ইহার জের ধরে দুই রাজ্যের মধ্যে হতা-হতীর কারণ জগন্নাথপুর রাজ্যের রাজ্ বংশ ধংশ হয়। ঐ সময়ে বানিয়াচং রাজা গোবিন্দ খাঁ দিল্লীর সম্রাটদের দ্বারা মুসলমান হয়ে, হাবিব খাঁ নাম ধারণ করে দেশে ফিরেন। শতরে'শ শতকের পরে লাউড় রাজ্য স্বাধীনতা হারায় এবং মোঘলরা এর নিয়ন্ত্রক হন । ইতিহাস পাঠে জানা যায়, বৃহত্তর ময়মনসিংহ জেলার গৌরিপুর জমিদারী এস্টেটের অধিনে ছিল তাহিরপুর । অতিতে তাহিরপুর নামে কোন গ্রাম ছিলনা । নিম্ন বর্ণের হিন্দুরাই এই এলাকার বাসিন্দা ছিল । জনশ্রুতি আছে যে,স্থানীয় পঞ্চায়েতের বিচারে জনৈক তাহির আলী নামক একজন মুসলমান ব্যক্তি দোষী সাব্যস্থ হন এবং নিজ এলাকা ত্যাগ করে বর্তমান তাহিরপুর এলাকায় বসতি স্থাপন করেন । কালের প্রবাহে তাহির আলীর নামেই এলাকার নাম করণ করা হয় । ১৮৭৭ খ্রিস্টাব্দে সুনামগঞ্জকে মহকুমায় উন্নীত করা হলে প্রশাসনিক ব্যবস্থা প্রশারে ১৯২৪ সালে তাহিরপুর থানা গঠিত হয় । পরবর্তীকালে উন্নীত থানা পরিষদকে উপজেলা পরিষদে রূপান্তরিত করা হয়। এ সময়ে বাংলাদেশের প্রায় সমস্ত উপজেলাকে পূর্ণাঙ্গ প্রশাসনিক কেন্দ্রে রূপ দেয়া হয়। এই অধ্যাদেশটি ১৯৯১ সালে বাতিল করা হয়। পরবর্তীকালে ১৯৯৮ সালে জাতীয় সংসদে উপজেলা অধ্যাদেশ ১৯৯৮ পাস করে পুনরায় উপজেলা ব্যবস্থা প্রণয়ন করা হয়। কার্যালয় আদেশের মাধ্যমে ১ ফেব্রুয়ারি ১৯৯৮ থেকে এই অধ্যাদেশ কার্যকরী হয়। সেই থেকে তাহিরপুর থানা তাহিরপুর উপজেলা পরিষদ হিসেবে রূপান্তরিত হয় ।


title: তাহিরপুর উপজেলা

text: শিক্ষা ক্ষেত্রে তাহিরপুর উপজেলার অগ্রগতি খুব কম। এই উপজেলায় দুটি কলেজ রয়েছে। একটি সরকারী উচ্চবিদ্যালয়। বালিকা উচ্চবিদ্যালয় মাত্র দুটি। এছাড়াও বিভিন্ন প্রাথমিক বিদ্যালয়, মাদ্রাসা ও অন্যান্য শিক্ষা ব্যবস্থা চালু রয়েছে।


title: তাহিরপুর উপজেলা

text: কথায় আছে, মৎস-পাথর-ধান হলো সুনামগঞ্জের প্রাণ। আর এই মৎস-পাথর-ধান এর অন্যতম যোগানদাতা হলো তাহিরপুর উপজেলা। সুতরাং, এ উপজেলার অর্থনীতির অন্যতম উৎস এসব। বিশেষ করে হাওড়ের বোরো ধান হলো প্রধান উৎস। আর এর পরে রয়েছে হাওরের মাছ। নদীতেও প্রচুর মাছ ধরা পড়ে। তাহিরপুর উপজেলার ফাজিলপুরের বালি দেশ বিখ্যাত ও দেশের একমায়ত্র চুনাপাথর খনি রয়েছে এ উপজেলায়। বেশ কয়েক বছর আগে চালু হওয়া কয়লা আমদানীও অর্থনীতিতে ব্যাপক ভুমিকা রেখেছে। দরিদ্র শ্রেণীর লোকেরা নদীতে মাছ ধরে, পাথর আহরণ করে, বালু তুলে কিংবা ধানি জমিতে কাজ করে জিবীকা নির্বাহ করে। কৃষি প্রধান পেশা হলেও- ইদানিং ব্যবসা-বাণিজ্যে আগ্রহ দেখা যাচ্ছে খুব। মূলত, ধান চাষ প্রকৃত নির্ভতা থাকায় বছরের জলের কমতি-বাড়িতিতেও এ উপজেলার লোকেদের ভাগ্য উঠানামা করে। *শনির হাওর


title: সুনামগঞ্জ সদর উপজেলা

text: সুনামগঞ্জ সদর বাংলাদেশ এর সুনামগঞ্জ জেলার অন্তর্গত একটি উপজেলা।


title: সুনামগঞ্জ সদর উপজেলা

text: এই উপজেলাটির উত্তরে ভারত, পূর্বে দোয়ারাবাজার উপজেলা ও ছাতক উপজেলা, দক্ষিনে - দক্ষিণ সুনামগঞ্জ উপজেলা ও দিরাই উপজেলা এবং পশ্চিমে জামালগঞ্জ উপজেলা ও বিশ্বম্ভরপুর উপজেলা।


title: ঝিনাইগাতী উপজেলা

text: ঝিনাইগাতী উপজেলা বাংলাদেশের শেরপুর জেলার একটি প্রশাসনিক এলাকা।


title: ঝিনাইগাতী উপজেলা

text: ঝিনাইগাতীর অবস্থান । এই উপজেলার উত্তরে ভারতের মেঘালয় রাজ্য , দক্ষিণে শেরপুর সদর ও শ্রীবরদী উপজেলা, পূর্বে নালিতাবাড়ী উপজেলা, পশ্চিমে শ্রীবরদী উপজেলা।


title: ঝিনাইগাতী উপজেলা

text:
ঝিনাইগাতী থানা গঠিত হয় ১৯৭৫ সালে এবং থানাকে উপজেলায় রূপান্তর করা হয় ১৯৮৩ সালে।
এই উপজেলার ইউনিয়নগুলো হচ্ছে -
২০১১ সালের আদমশুমারী অনুসারে এখানকার মোট জনসংখ্যা ১,৫৫,০৬৭ জন; যার মধ্যে ৭৮,৭৯১ জন পুরুষ এবং ৭৬,২৭৬ জন নারী। মোট অধিবাসীদের ১,৪৬,১৫৩ জন মুসলমান, ৩,৩৮৮ জন খ্রিস্টান, ৫,৪৩৫ জন হিন্দু এবং অন্যান্য ধর্মাবলম্বী ৯১ জন।


title: ঝিনাইগাতী উপজেলা

text: এখানে শিক্ষার গড় হার ৩৩.৪৪%; পুরুষদের মধ্যে সাক্ষরতার হার ৩৭.০৫% এবং মহিলাদের মধ্যে ২৯.৭৩%। শহর ৫৮.১৫ গ্রাম ৩২.৪৬।


title: নকলা উপজেলা

text: নকলা উপজেলা বাংলাদেশের শেরপুর জেলার একটি প্রশাসনিক এলাকা। এই উপজেলার উপর দিয়ে বয়ে চলছে পুরাতন ব্রহ্মপুত্র নদ।


title: নকলা উপজেলা

text: এই উপজেলার ভৌগোলিক অবস্থান । এর উত্তরে নালিতাবাড়ী উপজেলা, পূর্বে ফুলপুর উপজেলা, দক্ষিনে জামালপুর জেলা এবং ময়মনসিংহ সদর উপজেলা, পশ্চিমে শেরপুর সদর উপজেলা।


title: নকলা উপজেলা

text:
এই উপজেলার ইউনিয়নগুলো হচ্ছে -
“নকলা” নামটি এসেছে আরবী ‘নাখলা’ শব্দ থেকে। নাখলা শব্দের অর্থ খেজুরের বাগান। এই আরবী শব্দটি থেকে অনুমিত হয়, এটি একটি প্রাচীন জনপদ। তবে এ অঞ্চলটিতে হিন্দুদের আধিক্য ছিল। পরবর্তীতে তারা স্থানান্তরিত হয়েছে অথবা প্রতিবেশী দেশ ভারতে চলে গেছে। বলাবাহুল্য, নকলা থানা স্থাপনের পূর্বে প্রসিদ্ধ ব্যবসায় কেন্দ্র ও নৌ বন্দর চন্দ্রকোনাকে থানা করার পরিকল্পনা ছিল ব্রিটিশ সরকারের। কারণ, চন্দ্রকোনায় ছিল মহারাজ শশীকান্ত চৌধুরী ও জমিদার গোপাল দাস চৌধুরীর দুটি কাঁচারী। যেখানে প্রজাদের নিকট থেকে খাজনা আদায় করা হতো। ১৯১৯ সালে প্রতিষ্ঠিত প্রাচীন বিদ্যাপিঠ চন্দ্রকোনা রাজলক্ষী উচ্চ বিদ্যালয়, সূর্যবালা দেবী হাসপাতাল, পোস্ট অফিস এবং বড় বড় পাঠ ক্রয় কেন্দ্রসহ শিক্ষা ও সংস্কৃতি চর্চার প্রাণ কেন্দ্র ছিল চন্দ্রকোনা। ব্রহ্মপুত্র, দশানি আর মৃগী অববাহিকায় চন্দ্রকোনা নৌ বন্দর থেকে কলকাতা ও বিলেতে ডান্ডির সাথে সরাসরি নৌ যোগাযোগ ছিল। ব্রিটিশ বিরোধী আন্দোলনে আন্দামান ফেরত বিপ্লবী নগেন্দ্র চন্দ্র মোদক, বিপ্লবী যোগেশ চন্দ্রকর্মকার এবং বিপ্লবী মন্মথ দে চন্দ্রকোনায় জন্মেছিলেন।


title: নকলা উপজেলা

text: মোঘল আমলে নকলা উপজেলার নারায়নখোলা গ্রামে সেনা ছাউনী ছিল। ব্রিটিশ আমলে পাঠাকাটা ইউনিয়নে ছিল নীল কুঠি। তবে এর সামান্যতম অস্তিত্বও এখন আর অবশিষ্ট নেই। অস্তিত্ব নেই অন্য কোনা প্রাচীন নিদর্শনেরও।


title: নকলা উপজেলা

text: ১৯৭১ সালের ৯ ডিসেম্বর নকলা মুক্ত হয় পাকিস্তানি হায়েনাদের হাত থেকে।


title: নকলা উপজেলা

text: ১টি পৌরসভা আর ৯ টি ইউনিয়ন পরিষদ নিয়ে নকলার প্রশাসনিক অঞ্চল গঠিত।


title: নকলা উপজেলা

text:
এখানে শিক্ষার গড় হার ৩৮.৫৩%; পুরুষদের মধ্যে সাক্ষরতার হার ৪১.৩০% এবং মহিলাদের মধ্যে ৩৫.৬২%।
এখানে রয়েছেঃ


title: নকলা উপজেলা

text: এখানে রয়েছে একটি উপজেলা স্বাস্থ্য কমপ্লেক্স।


title: নকলা উপজেলা

text: নকলার অর্থনীতি কৃষিনির্ভর। এখানে প্রচুর পরিমাণে ধান, পাট, আলু, শসা এবং অন্যান্য মৌসুমি সবজি ফলে। নকলায় অধিকাংশ জমি বেলে এবং বেলে দোঁয়াশ হওয়ায় এখানে আলু, বাদামও হয় প্রচুর।


title: নকলা উপজেলা

text: নকলার যোগাযোগ ব্যবস্থা অনেক ভালো, ঢাকা মহাখালী হতে বাস দিয়ে ময়মনসিংহ হয়ে খুব সহজে নকলা আসা যায়


title: নালিতাবাড়ী উপজেলা

text: নালিতাবাড়ী উপজেলা বাংলাদেশের শেরপুর জেলার একটি প্রশাসনিক এলাকা।


title: নালিতাবাড়ী উপজেলা

text: এই উপজেলার ভৌগোলিক অবস্থান । এর উত্তরে ভারতের মেঘালয় ও গার পাহাড় , পূর্বে ময়মনসিংহ জেলার হালুয়াঘাট উপজেলা, দক্ষিণে নকলা উপজেলা এবং পশ্চিমে ঝিনাইগাতী উপজেলা।


title: নালিতাবাড়ী উপজেলা

text:
এই উপজেলার ইউনিয়নগুলো হচ্ছে -
জানকুপাথর ও দোবরাজপাথর ছিলেন উনিশ শতকের তৃতীয় দশকের দুইজন বিদ্রোহী এবং শেরপুরে সংঘটিত পাগলপন্থি বিদ্রোহের অন্যতম নায়ক। তারা গারো-হাজংদের নেতা টিপু শাহের অনুগামী ছিলেন এবং ১৮২৭- ১৮৩৩ সালে ময়মনসিংহ অঞ্চলের প্রজাবিদ্রোহের অন্যতম নেতা ছিলেন। শেরপুরের পশ্চিমদিকে করৈবাড়ি পাহাড়ের পাদদেশ জানকুপাথরের একটি প্রধান আস্তানা ছিলো। ১৮৩১ সালে ময়মনসিংহের কালেক্টর নতুন বন্দোবস্ত "অষ্টম আইন" হিসেবে ঘোষণা করা হলেও বিদ্রোহ চালিয়ে যান জানকুপাথর ও দোবরাজপাথর।


title: নালিতাবাড়ী উপজেলা

text: তাদের নেতৃত্বে শেষ পর্যায়ে সংগ্রামের রূপ চরম আকার ধারণ করে। ১৮৩৩ সন পর্যন্ত জানকুপাথর করৈবাড়ি পাহাড়ের পাদদেশ থেকে ও দোবরাজপাথর নালিতাবাড়ি উপজেলার নিকটবর্তী কোনো একস্থান থেকে শেরপুর অভিমুখে দ্বিমুখী আক্রমণ পরিচালনা করেন। বিদ্রোহী পাগলপন্থীগণ শেরপুরের জমিদারবাড়ি, কাছারিবাড়ি, জমিদারদের আশ্রিত লাঠিয়াল বাহিনীর সর্বস্ব লুট করে ও থানায় আগুন ধরিয়ে দেয়। ফলে শেরপুর জনশূন্য হয়ে পড়ে। এগার-বারটি ক্ষেত্রে সরকার ও বিদ্রোহী বাহিনীর মধ্যে যুদ্ধ হয়। অবস্থা বেগতিক দেখে ইংরেজ সরকার বিদ্রোহ সংশ্লিষ্ট লোকজন ও নিরীহ লোকজনকে পাইকারিভাবে হত্যা শুরু করে এবং বিদ্রোহের নেতাদেরকে ধরিয়ে দেবার জন্য পুরস্কার ঘোষণা করে। অতপর বিদ্রোহের দলপতিরা ধীরে ধীরে আত্মসমর্পণ করে। জানকুপাথর উত্তরের পাহাড়ে পালিয়ে যান এবং দোবরাজপাথর পূর্বাঞ্চলে আত্মগোপন করেন। দুর্গাপুর উপজেলার 'দোবরাজপুর' গ্রাম দোবরাজপাথরের স্মৃতি বহন করছে।


title: নালিতাবাড়ী উপজেলা

text: জনসংখ্যা ; ২৫২৯৩৫; পুরুষ ১২৮৯৬৩, মহিলা ১২৩৯৭২। মুসলিম ২৩৭৮৯৭, হিন্দু ১০৩৫৫, বৌদ্ধ ৪২৫২, খ্রিস্টান ১৬ এবং অন্যান্য ৪১৫। এ উপজেলায় গারো, হাজং, হদি, মন্দাই, কোচ প্রভৃতি আদিবাসী জনগোষ্ঠীর বসবাস রয়েছে।


title: নালিতাবাড়ী উপজেলা

text: শিক্ষার হার, শিক্ষা প্রতিষ্ঠান গড় হার ৩৪.২৭%; পুরুষ ৩৭.৭১%, মহিলা ৩০.৭২%। কলেজ ৪, কারিগরি কলেজ ১, মাধ্যমিক বিদ্যালয় ৩৩, প্রাথমিক বিদ্যালয় ৯৬, মাদ্রাসা ৫২। উল্লেখযোগ্য শিক্ষা প্রতিষ্ঠান: নাজমুল স্মৃতি মহাবিদ্যালয় (১৯৭২), নালিতাবাড়ী শহীদ আবদুর রশিদ মহিলা কলেজ (১৯৯৬), হিরন্ময়ী উচ্চ বিদ্যালয় (১৯১৯), তারাগঞ্জ পাইলট উচ্চ বিদ্যালয় (১৯২৭), তারাগঞ্জ পাইলট বালিকা উচ্চ বিদ্যালয় (১৯৫৯), তারাগঞ্জ ফাজিল মাদ্রাসা (১৯৫০), গড়কান্দা মহিলা আলিম মাদ্রাসা (১৯৯৪)।


title: নালিতাবাড়ী উপজেলা

text: সাংস্কৃতিক প্রতিষ্ঠান লাইব্রেরি ১, ক্লাব ২০, থিয়েটার গ্রুপ ২, সিনেমা হল ২, সামাজিক সংগঠন ১০, খেলার মাঠ ২০।


title: নালিতাবাড়ী উপজেলা

text: প্রধান কৃষি ফসল ধান, পাট, গম, আলু, সরিষা, শাকসবজি।


title: নালিতাবাড়ী উপজেলা

text: বিলুপ্ত বা বিলুপ্তপ্রায় ফসলাদি মিষ্টি আলু, কাউন, তিসি, অড়হর।


title: নালিতাবাড়ী উপজেলা

text: প্রধান ফল-ফলাদি আম, কাঁঠাল, লিচু, কলা।


title: নালিতাবাড়ী উপজেলা

text: মৎস্য, গবাদিপশু ও হাঁস-মুরগির খামার মৎস্য ৫, গবাদিপশু ২১, হাঁস-মুরগি ১৫, হ্যাচারি ২, নার্সারি ৪।


title: নালিতাবাড়ী উপজেলা

text: যোগাযোগ বিশেষত্ব পাকারাস্তা ২২০ কিমি, আধা-পাকারাস্তা ১০০ কিমি, কাঁচারাস্তা ২৫৬.৬৬ কিমি।


title: নালিতাবাড়ী উপজেলা

text: বিলুপ্ত বা বিলুপ্তপ্রায় সনাতন বাহন পাল্কি, গরুর গাড়ি।


title: নালিতাবাড়ী উপজেলা

text: ১. শহীদ নাজমুল আহসান


title: নালিতাবাড়ী উপজেলা

text: অপারেশন কাটাখালীর নায়ক নাজমুল আহসানের জন্ম ১৯৪৯ সালের ২০ জানুয়ারি,নালিতাবাড়ী উপজেলার কাকরকান্দি ইউনিয়নের বরুয়াজানী গ্রামে। বাবা মরহুম সেকান্দর আলী তালুকদার ছিলেন পেশায় শিক্ষক, মা নুরজাহান বেগম তালুকদার ছিলেন গৃহীনি। বাবা মা'র ছয় সন্তানের মধ্যে তিনি ছিলেন প্রথম। মেধাবী ছাত্র ছিলেন নাজমুল । সে জন্য তিনি সবার আদরের ছিলেন। তিনি শহীদ হন ১৯৭১ সালে স্বাধীনতা যুদ্ধে।


title: নালিতাবাড়ী উপজেলা

text: বাংলাদেশের স্বাধীনতায় অসামান্য অবদানের স্বীকৃতিস্বরূপ ২০১৭ সালে রাষ্ট্রের সর্বোচ্চ পদক ‘স্বাধীনতা পদক’ (মরণোত্তর) পেয়েছেন শেরপুরের শহীদ মুক্তিযোদ্ধা এ এন এম নাজমুল আহসান। ২৩ মার্চ রাজধানীর ওসমানী স্মৃতি মিলনায়তনে প্রধানমন্ত্রী শেখ হাসিনা নাজমুলের পরিবারের হাতে এ পদক তুলে দেন।


title: নালিতাবাড়ী উপজেলা

text: ১৯৬৫ সালে তিন বিষয়ে লেটারসহ প্রথম বিভাগে এসএসসি পরীক্ষায় উত্তীর্ণ হন তিনি। এরপর তৎকালীন পূর্ব পাকিস্তান কৃষি বিশ্ববিদ্যালয় ময়মনসিংহে কৃষি প্রকৌশল ও কারিগরি অনুষদে ভর্তি হন।


title: নালিতাবাড়ী উপজেলা

text: ১৯৭১ সালে মুক্তিযুদ্ধের সময় তিনি ছিলেন পঞ্চম বর্ষের শিক্ষার্থী। ওই সময় মুক্তিযুদ্ধে অংশ নিতে ৮ মে ভারতের তুরার রংনাবাক অরণ্যে এক মাসের গেরিলা প্রশিক্ষণ নেন নাজমুল। পরে ১১নং সেক্টরের অধীনে ১নং কোম্পানির ১৩৯ জন প্রশিক্ষিত মুক্তিযোদ্ধার দল নিয়ে মাচাংপানিতে ক্যাম্প স্থাপন করেন। তার কমান্ডে থাকা দলটি ‘নাজমুল কোম্পানি’ নামে পরিচিতি পায়। দলটি বেশ কয়েকটি সফল অপারেশনও পরিচালনা করে।


title: নালিতাবাড়ী উপজেলা

text: ৪ জুলাই ৫৩ জন মুক্তিযোদ্ধার একটি দল নিয়ে নাজমুল হানাদারদের ঠেকাতে ঝিনাইগাতির কাটাখালী ব্রিজ ধ্বংসের অপারেশন শুরু করেন। ৫ জুলাই রাতে ব্রিজ উড়িয়ে দিয়ে সফল অভিযান শেষে রাঙ্গামাটি গ্রামের কৃষক নঈমদ্দিনের বাড়িতে বিশ্রামের জন্য আশ্রয় নেন।


title: নালিতাবাড়ী উপজেলা

text: ৬ জুলাই ভোরে স্থানীয় এক রাজাকারের সংবাদের ভিত্তিতে পাকিস্তানি বাহিনী নঈমুদ্দিনের বাড়ি ঘিরে ফেলে। এসময় নাজমুল আহসান তার সঙ্গী মুক্তিযোদ্ধাদের বিল সাঁতরে চলে যাওয়ার নির্দেশ দেন। আর নিজে শত্রুর মোকাবিলা করতে ব্রাশ ফায়ার শুরু করেন। একটি বাহিনীর ত্রিমুখী আক্রমণের মুখে নাজমুল চেষ্টা করেন ডিফেন্স ফায়ার করতে করতে নিরাপদে ফিরে যাওয়ার।